
ועדת העבודה, הרווחה והבריאות
17/09/2015

הכנסת העשרים
מושב ראשון
<פרוטוקול מס' 53>
מישיבת ועדת העבודה, הרווחה והבריאות
יום חמישי, ד' בתשרי התשע"ו (17 בספטמבר 2015), שעה 9:00
<סדר היום:>
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
נכחו:

<חברי הוועדה:> 
אלי אלאלוף – היו"ר
ענת ברקו
מאיר כהן

איציק שמולי
חברי הכנסת:
יעל גרמן
<מוזמנים:> 
	אלי גורדון
	–
	מנהל שירות המזון הארצי, משרד הבריאות

	שרון גוטמן טרודלר
	–
	יועצת משפטית, שירות המזון הארצי, משרד הבריאות

	יוני ינון
	–
	מנהל היחידה הווטרינרית, שירות המזון הארצי, משרד הבריאות

	זמר בלונדהיים
	–
	עו"ד, משרד המשפטים

	עדנה הראל
	–
	ראש תחום ייעוץ וחקיקה, מחלקת ייעוץ וחקיקה, משרד המשפטים

	יהונתן לוי
	–
	עו"ד, משרד האוצר

	אמיר רשף
	–
	רכז תעשייה ומסחר, משרד האוצר

	יובל אביעד
	–
	עו"ד, הלשכה המשפטית, משרד הכלכלה

	סרחיו דולב
	–
	וטרינר ראשי לפיקוח, שירותים וטרינריים, משרד החקלאות

	מירה סלומון
	–
	עוזרת יועמ"ש, מרכז השלטון המקומי

	ענת פלינט
	–
	מנהלת תחום וטרינריה, מרכז השלטון המקומי

	עדי אבן חן
	–
	איגוד המזון, התאחדות התעשיינים

	רוית ארבל
	–
	עו"ד, התאחדות התעשיינים

	אלעד סאסי
	–
	יועץ תקשורת, איגוד המזון, התאחדות התעשיינים

	רוברט סגל
	–
	יועץ רגולציה להתאחדות התעשיינים

	גליה שגיא
	–
	מנהלת איגוד המזון, התאחדות התעשיינים

	נמרוד הגלילי
	–
	מנהל תחום רשתות המזון, איגוד לשכות המסחר

	רז הילמן
	–
	מנהל תחום המזון, איגוד לשכות המסחר

	אבשלום דולב
	–
	מנהל ארגון המשחטות 

	לילך דחוח
	–
	עו"ד, מגה קמעונאות

	יפעת זליקוביץ
	–
	מנהלת הבטחת איכות, מגה קמעונאות

	נופר טל
	–
	היועצת המשפטית, כל-בו חצי חינם, ויטה פרי הגליל החדשה

	ישגב נקדימון
	–
	יועץ משפטי, מגה קמעונאות, חצי חינם, ויקטורי, אושר עד

	רוני סורקיס
	–
	מנהל הבטחת איכות ורישוי עסקים, וטרינר ראשי, רשת שופרסל

	בועז סיטי
	–
	יועץ משפטי, יצואני מזון בישראל

	שי פניני
	–
	יועץ משפטי, קשת טעמים

	שרון קיסר
	–
	יועצת משפטית, מגה קמעונאות, חצי חינם, ויקטורי, אושר עד

	קרן שינמן
	–
	סמנכ"לית רגולציה, החברה המרכזית

	עמרי שרון
	–
	מזכ"ל ארגון מגדלי הבקר לבשר

	רונן רגב כביר
	–
	מנהל ארגון אמון הציבור

	דפנה שלו קורנבליט
	–
	עו"ד, מחלקת בריאות וכימיקלים, אדם טבע ודין

	שאול בשור
	–
	משקיף, המשמר החברתי

	דפנה פביאן
	–
	לוביסטית (פוליסי), מייצגת את לקט ישראל


<ייעוץ משפטי: >
נעה בן שבת
ענת מימון (עוזרת ליועצת המשפטית)
<מנהלת הוועדה:>
וילמה מאור
<רישום פרלמנטרי:>
אור שושני
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
<היו"ר אלי אלאלוף:>
היום ה-17.9.2015, ד' בתשרי התשע"ו, בוקר טוב לכולכם. תרשו לי כמה הודעות. לאור הישיבה הטכנית הפנימית שלנו אתמול, נענינו לבקשה לשחרר אתכם ביום ראשון מישיבה, אבל לא מעבודה. אז ביום ראשון יש עבודה פנימית – המשך הבהרות בין הייעוץ המשפטי של הוועדה לבין החברים השונים. הישיבה הבאה תהיה ב-6 בחודש, ווילמה תפיץ עוד היום את התוכנית השלמה עד ה-10 בנובמבר, כדי שנהיה מוכנים ונעמוד בלוח הזמנים.

אנחנו נודיע מראש על ימי הצבעה, כדי שיהיה גיוס של חברי כנסת בהתאם, למרות שאין לנו שום סיבה לעשות אמבושים בנושא הזה, כי הוא ענייני ועד עכשיו ההתדיינויות הן באווירה טובה. 

אנחנו ממשיכים. נעה, בבקשה. נעה, אני יודע שאת והצוות שלך עבדתם על זה אתמול אחר הצהריים, אז אני מודה על כל המאמצים האדירים שנעשו כדי לקדם את הנושאים האלה. 

<גליה שגיא:>
אני גליה שגיא, מנהלת איגוד המזון, התאחדות התעשיינים. אני יודעת שאנחנו לא יכולים לחלק את הישיבות על פי הפרקים, אבל חשוב לנו להביא לפרק הווטרינרי את היצרנים הרלוונטיים, שרובם בצפון, ולכן הייתי שמחה אם נודיע מראש מתי זה יהיה.   

<נעה בן שבת:>
נוכל להודיע מראש לפי הסימן שקודם לזה, שזה, נדמה לי, ההוראות הכלליות לגבי משווק מיבואן ויצרן. 

<היו"ר אלי אלאלוף:>

ניתן תאריך מדויק, נודיע כמה ימים מראש. 

<דפנה שלו קורנבליט:>
אני עו"ד דפנה שלו קורנבליט, מאדם טבע ודין. הבנו שדנתם אתמול בסעיף 27 לחוק, לגבי התקנת התקנות, ולצערנו נבצר מאתנו להגיע. יש לנו כמה הערות לסעיף הזה, אז אשמח אם יתאפשר לי להציג אותן. 

<היו"ר אלי אלאלוף:>
יש בכתב?

<דפנה שלו קורנבליט:>
לא. אנחנו יכולים להכין לדיון הבא. 

<נעה בן שבת:>
אנחנו דנו בסעיף הזה, אבל אתם יכולים להעיר אותן בקצרה. 

<דפנה שלו קורנבליט:>
אני אעיר אותן בקצרה. 

<היו"ר אלי אלאלוף:>
זה לפנים משורת הדין, אל תיקחו את זה כהרגל בוועדה. 

<דפנה שלו קורנבליט:>
בסדר, תודה. הדבר הראשון לעניין התקנת התקנות: אנחנו חושבים שעל השר להתחשב באוכלוסיות מיוחדות, בדגש על ילדים. זו הערה שהגשנו גם לייעוץ המשפטי של משרד הבריאות, וזה מבוסס על החקיקה האמריקאית, food quality protection act. המצב כרגע הוא שלמשל תקנות לשאריות חומרי הדבר במזון נקבעות לפי מבוגר במשקל 60 קילו. הילדים שלנו אינם שוקלים 60 קילו. מי ששוקל יותר – התקנות יגנו עליו. אבל כל מי ששוקל פחות, ובמיוחד ילדים ותינוקות – הם חשופים לחומרים מסוכנים מעל הרמה המותרת. אנחנו חושבים שזה נושא שחייבים להתחשב בו בעת התקנת התקנות. 
<נעה בן שבת:>
התקנות לגבי שאריות חומרי הדברה הועברו שוב לדיון בוועדה, וכשיגיעו התקנות לוועדה - - -

<דפנה שלו קורנבליט:>
זה לא רק חומרי הדברה, זה גם חומרים שבאים במגע עם מזון, אריזות - - -

<נעה בן שבת:>
על כל תקנה ותקנה שתובא לשר אני מציעה שתבואו ותעירו את הדברים. 

<דפנה שלו קורנבליט:>
אנחנו חושבים שזה צריך להיות עיקרון מנחה לשר. 

<היו"ר אלי אלאלוף:>
תקשיבו אחת לשנייה. היא אמרה לך שחלק מהחוקים האלה ילֻוו בתקנות, והתקנות יובאו בהתחשב בהערה שלך. 

<דפנה שלו קורנבליט:>
אנחנו חושבים שזה צריך להיות עיקרון מנחה בכל התקנות - - -

<היו"ר אלי אלאלוף:>
אני בטוח שזה ברור לאנשי משרד הבריאות. 

<עדנה הראל:>

אני עדנה הראל, ממשרד המשפטים. סעיף המטרות הכללי מדבר על אמות מידה לבטיחות, תקינות ואיכות המזון בישראל בהתאם למקובל במדינות מפותחות, בהתאם להסדרה ולתקינה במדינות מפותחות – ולכן זה כולל גם אוכלוסיות מיוחדות וגם הסדרים מיוחדים אחרים. יש הרבה עקרונות בהסדרים של מדינות מפותחות שמדינת ישראל רואה לנגד עיניה, כולל ההיבטים האלה. אם גורמים כאלה או אחרים חושבים שהיבטים מסוימים לא באים מספיק לידי ביטוי, אז שיבואו ויטענו, כמו שאומרת היועצת המשפטית של הוועדה... יש הרבה עקרונות, לא רק אוכלוסיות מיוחדות ו - - -

<דפנה שלו קורנבליט:>
אנחנו חושבים שעד היום זה לא בא לידי ביטוי - - -

<היו"ר אלי אלאלוף:>
עד כאן. 

<דפנה שלו קורנבליט:>
הערה שנייה, לגבי חומרים שבאים במגע עם מזון: יש נושא שלם שהוא לא רק אריזות אלא גם חומרים שבאים במגע עם מזון. זה נושא שכרגע מוסדר רק על ידי מכון התקנים, וצריך מסגרת מדיניות כוללת שתתייחס לנושא זה, ואנחנו חושבים שבתקנות צריך להיות מקום גם לזה. 

<היו"ר אלי אלאלוף:>
לא הבנתי. 

<עדנה הראל:>
אבל כתוב. 

<דפנה שלו קורנבליט:>
למשל מחבתות, כלי אוכל של ילדים, בקבוקים ועוד. כל הדברים האלה כרגע מוסדרים בתקנים, ואנחנו יודעים מהממונה על התקינה שבשנה שעברה נערכו רק שלוש בדיקות לגבי עמידה בתקנים האלה. זה נראה לנו לא הגיוני, זה דבר שצריך להיות מוסדר על ידי המחוקק באופן כללי, כדי שיגן על כל האוכלוסייה. זה נושא מאוד חשוב, כי אם האוכל שלנו יהיה מאוד בריא אבל מכלי האוכל יצאו חומרים מזיקים – אז מה עשינו?

<נעה בן שבת:>
את מדברת על מצב התקדמות התקן בנושא הזה?
<דפנה שלו קורנבליט:>
כרגע יש תקנים, אבל לא כולם רשמיים, וגם בתקנים הרשמיים הממונה על התקינה לא בודק את המצב, והפיקוח עליהם - - -

<נעה בן שבת:>
בסדר, אז זה יכול להתקדם במסלול של התקינה, זה המקום המתאים לדבר הזה. את אומרת שזה לא מתקדם מספיק מהר, את קוראת מפה לקדם את זה יותר מהר - - -

<דפנה שלו קורנבליט:>
לא, אני קוראת לזה שתהיה הסדרה כוללת, כמו שיש באירופה, ששם יש רגולציות לגבי פלסטיק, לגבי קרמיקה, ואלה דברים שלא מוסדרים בתקינה.
<עדנה הראל:>
בתוך חוק המזון באירופה? אנחנו לא מצאנו שזה נמצא בחקיקת המזון. 

<דפנה שלו קורנבליט:>
אנחנו חושבים שיש מקום להכניס את זה פה. אם אנחנו כבר מתייחסים לאריזות של מזון, אז אפשר גם להתייחס גם לחומרים אחרים שבאים במגע עם מזון. זה נושא חשוב, וכרגע הוא לא מוסדר כמו שצריך. 

<מאיר כהן (יש עתיד):>
יש הבדל בין אריזה שאורזת את המזון לבין מחבת שתלויה; זו תקינה אחרת, זו לא תקינה ששייכת לפה. אני משער שגם הצבע של הקירות הוא - - -

<דפנה שלו קורנבליט:>
אבל אתה לא מבשל על הצבע של הקירות. זה חוק שעוסק בבריאותו של מזון, ואם החומרים שבעזרתם אנחנו - - -

<מאיר כהן (יש עתיד):>
אבל יש תקינה לכלים - - -

<דפנה שלו קורנבליט:>
כרגע התקינה שיש בארץ, היא לא כולה רשמית. אנחנו חושבים שצריכה להיות מדיניות כוללת, ואנחנו חושבים שהמקום של זה הוא בחקיקה. 

<היו"ר אלי אלאלוף:>
אנחנו רושמים את זה ונראה איך מתמודדים עם זה. תיקחו אחריות לראות איך אתם בודקים את זה?

<נעה בן שבת:>
אבל במסגרת החקיקה הזאת?

<היו"ר אלי אלאלוף:>
לא. 

<אלי גורדון:>
אני אלי גורדון, משירות המזון. חשוב לציין שכשאנחנו מדברים על פיקוח על תעשיית המזון, הכוונה היא לתת מענה לחומרים שהם חומרי אריזה ועל כל הנושא של מיגרציה מהאריזה אל תוך החומרים. המקרה של כל מיני כלי בית – שהם בהחלט מוצרי צריכה, אבל לא מזון – לא מוסדר במסגרת החקיקה הזאת וגם אין כוונה בחקיקה הזו להסדיר את העניין הזה. ללא תלות, בהסדרת מדיניות ובתהליך הפיקוח השגרתי שהממונה על התקינה, משרד הכלכלה, מבצע – בכך בהחלט נוכל לדון כממשלה, בדיוק כמו שאדוני היושב-ראש כבר ציין. 

<היו"ר אלי אלאלוף:>
תעזרו לי לנסח למי לפנות במשרד הכלכלה, ואני מוכן להפנות את זה במקביל, כי זה נראה לי מאוד חשוב. 

<דפנה שלו קורנבליט:>
תודה רבה. אנחנו גם נשמח להעביר לכבודו נייר עמדה בנושא. 

<יובל אביעד:>
אני עו"ד יובל אביעד, מהלשכה המשפטית של משרד הכלכלה. אני שמעתי את הדברים שאמרה חברתי, ואני אנסה לבדוק ולהעביר את המסר של הוועדה לגבי כלי אכיפה. כמו שאמרה אתמול עדנה, חוק התקנים הוא חוק רוחבי, וישנם תקנים רשמיים, כלומר, תקנים שמכריזים עליהם כתקן רשמי והאכיפה שלהם מתבצעת על ידי הממונה על התקינה במשרד הכלכלה; ואם יש טענה לגבי יכולת של אכיפה כזו או אחרת, אז אפשר לפנות לממונה על התקינה ולהעלות את הצורך בבדיקה יותר קפדנית ופחות שגרתית. בכל מקרה, אני אעביר את רוח הדברים מהדיון גם לממונה על התקינה.

<היו"ר אלי אלאלוף:>
נתחיל בבקשה בדיון. 

<נעה בן שבת:>
נתחיל בכמה דברים שדיברנו עליהם אתמול ובדיון שלפני כן. אחד, סעיף המטרה, סעיף 25. אנחנו מבקשים שני תיקונים, וגם את התיקון שאדוני ביקש להכניס. דבר ראשון, בסעיף המטרה, בפסקה 2, אחרי המילים "ועד מקום המכירה ישירות לצרכן" אנחנו מציעים להוסיף את המילים "לפקח על קיומן, והכול כדי להבטיח את המזון", כשהכוונה הוא לקיומן של אחריותו וחובותיו של המשווק. 
<קריאה:>
אנחנו לא כל כך מבינים. 

<נעה בן שבת:>
אנחנו מדברים על סעיף 25, פסקה 2. אני אקריא את זה: "להסדיר את אחריותו של משווק מזון וחובותיו בכל שלב משלבי העברת מזון מעת ייצורו, דרך יבואו ועד מקום המכירה ישירות לצרכן, לפקח על קיומן, והכול כדי להבטיח כי המזון הנמכר יוצר בידי גורם...". זאת אומרת, שיהיה גם נושא הפיקוח. 

בפסקה 3 דובר על כך שצריך להזכיר גם את ההסדרה שהיא מעבר לחקיקה, הסדרה שהיא מעבר לתקנים הבין-לאומיים במדיניות המפותחות, למרות שבתקנים הבין-לאומיים באמת יש אפשרות להוסיף הערות. אנחנו מציעים להגיד כך בפסקה 3: "לקבוע אמות מידה לבטיחות, תקינות ואיכות המזון בישראל, בהתאם למקובל בהסדרה במדינות המפותחות, לרבות בתקנים בין-לאומיים מובילים". זה לבקשת התאחדות התעשיינים. 

בסוף הסעיף הזה אנחנו מבקשים להגיד לגבי אותן שלוש פסקאות כך: "והכול במגמה לאפשר זמינות והנגשה של מגוון מזון בעלויות סבירות לכלל הציבור, תוך שמירה על בריאות הציבור". אנחנו מדברים פה גם ההנגשה של המזון בעלויות סבירות, תוך שמירה על בריאות הציבור. המטרה הייתה, אדוני, שזה ייענה גם לבקשתך להתייחס גם לזמינות המזון ועלויותיו.  

<מאיר כהן (יש עתיד):>
כמה זמן ייקח לגוף שיבדוק את המזון בנקודת הקצה? היום הווטרינר העירוני בודק. אמיר, כמה זמן זה ייקח עד שגוף - - - ?

<אמיר רשף:>
יש את התאגיד, ויש שם הוראות מעבר של ארבע שנים, מכיוון שזה כרוך בהקמה של גוף חדש, הכשרת מפקחים ושינוי שיטת הרגולציה. אנחנו נדון בזה בפירוט כשנגיע לפרק הפיקוח - - -

<היו"ר אלי אלאלוף:>
גברתי, רצית משהו?

<לילך דחוח:>
אני לילך דחוח, מ"מגה קמעונאות". רציתי לחדד רגע את התוספת בסעיף קטן (2), "לפקח על קיומן". האחריות של המשווק במסגרת סעיף המטרה היא לפקח על קיומן, כלומר, שהם יוצרו בידי גורם מורשה? 

<נעה בן שבת:>
לא, לא, אחריות המשווק וחובותיו מפורטות בהוראות החוק. אנחנו מדברים על כך שמטרת הפרק הזה היא להסדיר גם את הפיקוח על קיום אחריות המשווק וחובותיו. אנחנו גם מפקחים על המשווקים. יהיה פיקוח גם בשיווק, כפי שכתבנו בפסקה (1), "להסדיר את אחריותו של יצרן המזון". לא כתבנו איזו אחריות. 
<לילך דחוח:>
בסדר, אבל כאן אנחנו כן כותבים. אנחנו כותבים על הסדרת אחריות המשווק בכל אחד משלבי העברת המזון, החל מייצורו. כלומר, אחריות המשווק היא מהייצור - - -

<נעה בן שבת:>
כל שלבי העברתו הם שלבי שיווק. החל מעת הייצור, כלומר, ההעברה שלו. העברת המזון היא החל מעת ייצור המזון ועד ההגעה. כל השלבים שבדרך הם שלבי שיווק, שלבי העברה ו - - -

<לילך דחוח:>
אז כדי להבין את סעיף המטרה הזה במסגרת תכלית החוק – זה רק במסגרת העברת המזון.

<נעה בן שבת:>
חובות המשווק חלות בכל שלב משלבי העברת המזון; בכל השלבים שהוא משווק חלות החובות שלו. בין השאר אתה מסתכל ממי אתה רכשת, אתה צריך לשמור על מסמכי עקיבוּת, אסור לך למכור בעצמך מזון שהוא מקולקל - - -

<לילך דחוח:>
פשוט סעיף המטרה הזה נראה לי רחב מדי. 

<היו"ר אלי אלאלוף:>
אנחנו לא מתכוונים לחדש כל פעם את הדיונים. ההערה נשמעה. בבקשה, גברתי. 

<נופר טל:>
אני נופר טל, יועצת משפטית של "חצי חינם" ושל "ויטה פרי גליל", שהוא יצרן וקמעונאי. לעניין השאלה כמה זמן ייקח לעשות את הבדיקה הסופית למזון, אני רוצה לחדד פה לגבי מוצרי מזון יבש. אנחנו קוראים לזה "רפורמת הקורנפלקס" כדי להחדיר מוצרים, להוריד עלויות, ואני חושבת שראוי שנסתכל על ההיבט האחר, ההיבט שאנחנו שמים פה אחריות על המשווק לבדוק את המזון, כולל מזון סגור. למשל, פרשות "רמדיה" והסיליקון בחלב של "תנובה" – האחריות פה היא על המשווק. זאת אומרת שכל מוצר שמגיע אליי, כולל "במבה" של אוסם, אני לא אוכל להכניס אותו לסניף שלי - - -
<נעה בן שבת:>
אתם העליתם את הטענה שיש אחריות מוגברת למשווק ו - - -

<נופר טל:>
זה אומר שעד שהמוצר יגיע לצרכן זה ייקח שנה פלוס-עליות, כי אני אצטרך לשלוח את המוצר לגרמניה. 

<אמיר רשף:>
אני אמיר רשף, מהאוצר. הנושא של אחריות המשווק עולה פעם אחר פעם. יש פרק שמסדיר ומגדיר מהן האחריויות שמוטלות על המשווק. אנחנו אמרנו שאנחנו נשב בנפרד, לצד ישיבות הוועדה, עם כל הגורמים, כדי לאסוף את ההערות ולנסות להגיע לוועדה טיפה יותר מגובשים. אני חושב שאנחנו כל הזמן חוזרים אחורה בזה, וחבל שאנחנו לא מצליחים להתקדם בגלל ההערות על אחריות המשווק. 

<היו"ר אלי אלאלוף:>
לא, אני לא מתכוון לחזור, אבל שמענו הערות ואנחנו חייבים להתייחס. חברת הכנסת יעל גרמן, בבקשה. 

<יעל גרמן (יש עתיד):>
אני רוצה להאיר שכל הרעיון הוא דווקא להקל; ודווקא בגלל שמקילים בכניסה – הרי הכניסה תהיה מאוד קלה ליבואן – ודווקא בגלל שמשרד הבריאות קצת מתיר כאן את הרסן, חייבים שיהיה פיקוח לאורך כל השרשרת, כולל גם על השיווק. 

<נופר טל:>
אבל את מעבירה את זה אלינו, ואז זה רק מקשה, זה לא מקל. 

<היו"ר אלי אלאלוף:>
אין מקום לוויכוח. נא להמשיך. 

<נעה בן שבת:>
בסעיף 26 קראנו כמה הגדרות, עלו הערות לגבי חלק מההגדרות, ויש לנו הצעה לתיקונים לגבי חלקם. מוצע שתהיה הגדרה של "אריזה": "עטיפה או מיכל שהמזון נארז בו או שנותנים לתוכו מזון". זה בא במקום "צרור", המילה "צרור" תתייתר. ההגדרה תתווסף לפני ההגדרה "בית קירור", שנמצאת בעמוד 1403, והיא מחליפה את ההגדרה "צרור", שנמצאת בעמוד 1410.

<יובל אביעד:>
אפשר להוסיף "כולו או חלקו של המזון"? 

<נעה בן שבת:>
"שמזון נארז בו, כולו או חלקו, או שנותנים לתוכו מזון". 

<יובל אביעד:>
תודה. 

<רוברט סגל:>
אני רוברט סגל, מהתאחדות התעשיינים. לא ברור פה האם האריזה הזאת היא אריזה למכירה קמעונאית או אריזה למכירה סיטונאית; האם זו אריזה מאגדת או אריזה ראשונית של המזון. 

<עדנה הראל:>
הכוונה היא גם וגם. 

<אלי גורדון:>
התיקון הזה נעשה בעקבות הערה שלכם מאתמול. אנחנו התייחסו ל"אריזה" כמכלול של המקרים, וכמו שכולנו מכירים בתקן ישראלי 1145, ישנה הפרדה והגדרה מהן חובות סימון לגבי מוצר שארוז באריזה קמעונאית, באריזה סיטונאית וכך הלאה. לצורך ההגדרה כאן, השתמשנו בהגדרה "אריזה", ולאורך כל החוק יש התייחסות למקרים שבהם מדובר במוצר מזון ארוז מראש שמיועד לשיווק קמעונאי, וגם לחומרי גלם, ובהתאם לכך תיגזרנה חובות סימון לגבי אותו מוצר. 

<רז הילמן:>
אני רז הילמן, מאיגוד לשכות המסחר. העובדה שההגדרה רחבה ולא תואמת את מה שהולך להיות ב-1145 לא תייצר בעיה? 

<אלי גורדון:>
להפך. אחת ההערות והבקשות של ההרחבה של ההגדרה היא של עו"ד יובל אביעד, והיא נועדה כדי ליצור סנכרון עם הגדרת האריזה בתקן ישראלי 1145. 

<רז הילמן:>
אבל ב-1145 יש הבחנה בין אריזה לבין - - -

<אלי גורדון:>
ב-1145 קיימות שלוש הגדרות: יש הגדרה כללית מה זאת "אריזה", שזאת המטרה לעניין החוק הזה, ואחר כך יש התייחסות להגדרות של "אריזה קמעונאית", "אריזה סיטונאית", "אריזה מאגדת" וכן הלאה. זה מה שמופיע בתקן ישראלי 1145, אנחנו מודעים לכך, ובמטרה לא ליצור אנטגוניזם פנימי במסגרת החקיקה בעקבות כל ההערות שאנחנו שומעים אתמול ולאורך כל הדרך... בואו לא נשכח שהמטרה שלנו היא לייחד פה את דרישות החקיקה ולסנכרן אותן. זאת המטרה של ההגדרה כמו שהיא מוצעת פה. 

<עדנה הראל:>
אני רוצה להבהיר בעניין הטכניקה החקיקתית. אנחנו ברמת חוק עכשיו, לא ברמת הסברים פרטניים של חקיקת המשנה והתקנות או התקנים שאליהם תהיה הפניה. יכול להיות שיהיו תקנות שיעסקו באריזה קמעונאית, יכול להיות שיהיו כאלו שיעסקו באריזה סיטונאית, ויכול להיות שיהיה פירוט ההגדרות כמו ב-1145 וגם יכול להיות שיהיו תיקונים ושינויים. אבל כרגע החקיקה צריכה להיות ברמה הכוללנית, שעוסקת בכל הוראות האריזה כולן. 

<היו"ר אלי אלאלוף:>
חברים, אני מבקש להשתדל להתקדם. אפשר לעשות תיקונים גם בצד, במקביל לישיבה. 

<נעה בן שבת:>
בהגדרה של "חומר טעם וריח" הוספנו לפי בקשה שהייתה פה: "חומר שאינו נצרך כמזון לכשעצמו". הוספנו את המילה "כמזון". 

<יעל גרמן (יש עתיד):>
גם "ככלל". הייתה הערה לגבי "ככלל".

<נעה בן שבת:>
אבקש ממנהל שירות המזון להתייחס לנושא של "ככלל".

<אלי גורדון:>
באופן עקרוני אין להם בעיה לתת מענה לבקשה הזו. עם זאת, ה"ככלל" נועד להפריד בין חומרים מסוימים שנמצאים בשימוש כמזון ובין כאלה שלא נמצאים בשימוש כמזון או כרכיב מזון באופן גורף. באופן עקרוני ניתן להגדיר את זה גם כמו שחברת הכנסת יעל גרמן מציעה, אבל אנחנו רצינו בכל זאת ליצור את ההפרדה המקצועית בין חומרים מסייעי ייצור לבין תוספי מזון ולבין חומרי טעם וריח. זאת הסיבה שיצרנו את ההפרדה הזו.

<יעל גרמן (יש עתיד):>
אני רק רוצה להזכיר לך שדיברנו על "ככלל" בגלל המילה "תבלינים" – כי אמרנו שיש תבלינים שכן נצרכים בפני עצמם, ולכן ה"ככלל" מתייחס לזה שאולי כן יש חומר שנצרך בפני עצמו. 

<אלי גורדון:>
אבל התבלינים ב"למעט". לאחר ניתוח של ההגדרה הגענו למסקנה ש - - -

<יעל גרמן (יש עתיד):>
לא "למעט". "חומר טעם וריח" זה בתבלינים. 

<אלי גורדון:>
למעט. זאת אומרת, התבלין הוא לא חומר טעם וריח. זאת המטרה של ה"למעט" ושל ההגדרה כפי שהיא מצוינת. 

<יעל גרמן (יש עתיד):>
נכון. 

<היו"ר אלי אלאלוף:>
בואו נמשיך בבקשה. 

<נעה בן שבת:>
בחקיקת המזון, "המנהל" הוא מנהל שירות המזון, וההוראות הן הוראות מנהל שירות המזון, כפי שהוזכר בדיון אתמול. 

לגבי "טמפרטורה מבוקרת" ו"קביעת היצרן", ביררנו עם מנהל שירות המזון בישיבה אתמול את הנושא, וזה עדיין מדבר על כך ש"קביעת יצרן" היא קביעה שהיא על המזון או על אריזתו. היא נשארת כך, וזה לא תעודות שמסתובבות, זה לא תעודות משלוח. הטמפרטורה המבוקרת יכולה להיות או זו שקבועה בחקיקת המזון או זו בקביעת היצרן. היא יכולה להתייחס גם לסביבת המוצר, ואם לא נכתבה על האריזה התייחסות לסביבת המוצר, אז יכול להיות שהיא תיקבע בתקנות או בחקיקת המזון. לכן אין שינוי לא בהגדרת "טמפרטורה מבוקרת" ולא בהגדרת "קביעת היצרן".

<מאיר כהן (יש עתיד):>
אני מבקש עוד הבהרה. תחזרי על זה שוב. 

<נעה בן שבת:>
אתמול עלתה טענה שצריך לשנות את הגדרת "קביעת היצרן" אם הוראות היצרן מתייחסות בין השאר לטמפרטורה מבוקרת והן נמצאות או על המזון עצמו או על אריזתו. כלומר, זאת קביעת יצרן, וצריך להתחשב בה לעניין טמפרטורה מבוקרת. הטענה הייתה שיכול להיות שיש הוראות של היצרן שלא נמסרות על אריזת המזון או במזון עצמו, אלא נמסרות במסמכים נלווים, בתעודות משלוח, והן בכוונה לא נמצאות על האריזה, כי הן לא מתייחסות לצרכן אלא לתנאי ההובלה. העמדה המקצועית ששמענו אתמול היא לא לאפשר הסתמכות על הוראות יצרן שהן בעצם לא צמודות למזון; אם יש הוראה בחקיקת המזון שמאפשרת תנאים מסוימים לגבי סביבת המזון או שהיצרן כתב על המזון עצמו או על אריזתו הוראות לעניין זה, כמובן שהן ההוראות שיחייבו. אבל אם לא נקבעו כאלה הוראות באופן הזה, הן לא יהוו תחליף להוראות שדיברו עליהן - - -
<היו"ר אלי אלאלוף:>
ברור, מאיר?

<רז הילמן:>
אז את  הנוסח של "קביעת יצרן" לא משנים?

<נעה בן שבת:>
את מה שקראנו אתמול, את "טמפרטורה מבוקרת" ו"קביעת יצרן", אנחנו לא משנים. 

לגבי ההגדרה של "מזון" אנחנו עדיין רוצים לבדוק את ההתייחסות לתכשירים הרפואיים, ולכן אנחנו עדיין חייבים לוועדה תשובות לגבי ההגדרה. 
בסעיף 27 (ד) הייתה בקשה להחליף את המילים "סעיף זה" ב"פרק זה": "תקנות לפי סעיף זה", לעומת "תקנות לפי פרק זה". אנחנו נקבל את ההערה וזה יהיה "תקנות לפי פרק זה". מדובר על תקנות שגוברות על תקנים באותה רשימה מצומצמת של נושאים שמפורטת פה. כלומר, בסעיף קטן (ד) הנוסח יהיה: "במקרה של סתירה בין תקנות לפי פרק זה, בנושאים אלה...".

עלתה טענה לגבי הנושא של סימון, ואני מבינה שהיא תיבדק; שאין עדיין תשובה לגביה. 

<עדנה הראל:>
לא, יש לנו קושי, ויובל אביעד יסביר אותו. 

<יובל אביעד:>
לגבי סעיף 27(ד) הייתה הצעה של איגוד לשכות המסחר להוסיף את המילה "סימון" כחלק מהנושאים שבהם במקרה של סתירה בין תקנות - - -

<היו"ר אלי אלאלוף:>
לא את המילה, את המושג. 

<יובל אביעד:>
אוקיי. אנחנו קיימנו דיון מעמיק במשרד לגבי הבקשה הזאת, והגענו למסקנה שאנחנו לא נוכל להיעתר לבקשה להוסיף. הסיבה העיקרית לכך, כפי שהוסבר באריכות בדיון הקודם לגבי חוק התקנים ותקינה באופן כללי, היא שבמדינת ישראל תקינה היא דבר רוחבי, שחוצה עילות שונות. בין העילות: הגנת הסביבה, בטיחות, בריאות, אספקת מידע. וכאשר מדברים על סימון, בתוך המילה "סימון" יש המון היבטים שאינם קשורים רק לתחום הבריאות אלא קשורים גם למדיניות יבוא של מדינת ישראל, הגנת הסביבה ועוד המון נושאים שמוסדרים באמצעות סימון, שכוללים משרדי ממשלה שונים ולא רק את משרד הכלכלה. ולכן אנחנו חושבים שבבקשה להוסיף את המילה "סימון" בסעיף 27(ד) יכולות להיווצר תקלות רבות ואנחנו לא נוכל להיעתר לבקשה הזאת, ולכן ניצמד לנוסח הממשלתי שעבר בוועדת השרים. 

<איציק שמולי (המחנה הציוני):>
אבל כשאתה מסתכל על הרשימה הזאת של שמונת הסעיפים אתה לא יכול לאתר עוד סעיפים שעונים על ההגדרה שאמרת עכשיו?

<יובל אביעד:>
אני אסביר. כשמסתכלים על הנושאים המוזכרים בסעיף 27(ד) רואים שהם נושאים מאוד ספציפיים שהם בלב העשייה של משרד הבריאות. כלומר, משרד הבריאות הוא הגורם האחראי בנושא מזהמים ביולוגיים, שאריות חומרי הדברה, ואלה דברים שהם ממש ספציפיים והם לב לבה של העשייה של משרד הבריאות. לכן לנו היה קל להיעתר לבקשה של משרד הבריאות, כי אנחנו גם רואים את זה בנושאים של תביעות ייצוגיות, כמו שנאמר. אבל בנושאים שהם חוצי משרדים ממשלתיים, חוצי אינטרסים ומדיניות של ממשלה, שגם מתנקזת לחוק התקנים... מי שקורא היטב את חוק התקנים רואה שיש נושאים מסוימים שהם לא נמצאים רק בסמכות של שר הכלכלה. שר הכלכלה מכריז על רשמיות של תקנים, בין היתר של תקנים בתחום הבריאות, והאכיפה מתבצעת בידי משרד הבריאות. זאת אומרת שאנחנו נמצאים שם ואנחנו קולטים אינטרסים שאמנם קבועים בחוק – הרי החוק קובע אינטרסים של בריאות, הגנת הסביבה, בטיחות והספקת מידע – אבל אלה אינטרסים שגם עולים ממדיניות ממשלתית. למשל – אני אקח את זה הכי רחוק – משרד התחבורה. כך שיש פה המון התנקזות לתוך חוק התקנים, וכמו שהסבירה עדנה, חוק התקנים הוא חוק רוחבי ולכן ישנם נושאים שבהם צריך להיצמד לרוחביות שלו ולא להתכנס לתוכו. הנושאים שמוזכרים פה הם נושאים שהם ספציפיים בלב העשייה של משרד הבריאות, ולכן אנחנו חושבים שזה נכון להזכיר אותם בחוק. לגבי נושאים יותר רחבים, זה יגרום לתקלות ואנחנו כרגע לא - - -
<היו"ר אלי אלאלוף:>
תרשה לי הערה. לתת סימון על מוצר – במה זה סותר משהו אם הוא רק מאפשר למשתמש לקבל מיד את התשובה? הרי הוא לא ילך לחפש את התשובות בתקנות של משרד הכלכלה, אז בואו תחשבו בשם האזרח איך הוא אמור להגיב כשהוא לא רואה את הסימון הנדרש על המוצר שהוא קונה. 

<אלי גורדון:>
אני רוצה להחזיר את כולנו לישיבה של אתמול. הסברנו שאחת המטרות שהצוות של משרדי הממשלה – משרד הכלכלה, משרד הבריאות, האוצר, המשפטים וכולי – ראה לנגד עיניו היא לתת מענה לסוגיה של חקיקת מזון, כדי לתת מענה גם למפוקח וגם לצרכן ולהראות מראה מקום, כלומר, מקום אחד שבו מאוגד כל מה שמוגדר חוק שחל על מזון כזה או אחר. אחד הדברים שמופיעים בהגדרת חקיקת המזון הוא חוק התקנים ותקנים רשמיים שבאים מתוכו. תקן ישראלי 1145, תקן למזון ארוז מראש, שהזכרתי אותו יותר מפעם אחת, מתייחס לכל סוגי המזונות הארוזים, וקובע את הכללים לסימון. לאחר ניתוח מעמיק ודיון מעמיק שהתנהל אתמול בערב בעקבות בקשה של איגוד לשכות המסחר, הגענו למסקנה שכדי למנוע סתירות חדשות שעלולות להיווצר בעקבות הגדרה מסוג זה, אנחנו רוצים להיצמד לעניין של סימון – להשאיר אותם ברמת התקנים, כי הם נותנים מענה להוראות חיוניות לעניין של מידע לצרכן, הוראות חיוניות למידע ליבואן ויצרן; ובמקביל לאותם שמונה סעיפים שמדברים על בטיחות המזון, מה שמוגדר בלעז food safety, אנחנו כן אישרנו, על דעת כל החברים בצוות, סמכות לשר הבריאות לאפשר לעדכן את כל החקיקה הרוחבית, חקיקת המזון, בבוא היום לפי הצורך. כלומר, במקרה של סתירה בלבד, לעדכן פשוט את הרמה המרבית של מזהם כזה או אחר, רמה מותרת של חיידקים - - -

<היו"ר אלי אלאלוף:>
אם אתם מבינים מה שאתם אומרים, אז אני סומך על זה. אני לא הבנתי כלום. אני חייב להגיד לכם שזה נראה לי כל כך פשוט, בעוד שההסבר נראה כל כך מסובך. זה נראה לי כל כך פשוט לתת סימון, ואני לא מתעניין מה בין הספק לבין המשרדים, אני חושב על האזרח הפשוט, על כך שכשהוא רואה מוצר צריך להיות סימון פשוט שהוא מבין אותו. 

<מאיר כהן (יש עתיד):>
אם לסימון הזה אחראים שלושה שרים – זאת הבעיה. 

<היו"ר אלי אלאלוף:>
זה נראה לי מסובך בצורה מטורפת. חבר הכנסת שמולי, בבקשה. 

<איציק שמולי (המחנה הציוני):>
אני מבין את מה שאתה אומר, למרות שאני לא חושב שנגעת ממש בנקודה. אבל למרות מה שאמרת, אלי, המשמעות של הכנסת העניין של הסימון לרשימה הסגורה הזאת לא מייתרת את מה שיש בחוק הרוחבי, היא רק אומרת, כפי שרשום פה, שבמקרה של סתירה, ההוראות הקונקרטיות פה גוברות. לכן אני לא מבין ממה אתם כל כך חוששים. זה גם מתחבר למה שנאמר פה בתחילת הדיון – שאמנם לא קיבלנו את ההערה הכללית, אבל אי אפשר באמת להתייחס למזון ולאריזה של המזון ולסימון שלו בצורה שהיא עד כדי כך דיכוטומית. 

<היו"ר אלי אלאלוף:>
אדוני, בבקשה. 

<רונן רגב כביר:>
אני רונן רגב כביר, מנכ"ל ארגון "אמון הציבור". אני רוצה לציין שההימנעות מהכללת הסימון ברשימה הזאת תהיה נזק חמור מאוד לציבור הישראלי, ואני אסביר למה. קודם כול, סימון הוא עניין של בטיחות מזון לכל דבר ועניין. סימון אלרגנים הוא רלוונטי וגם סימונים אחרים. מניתוח ש"אמון הציבור" עשה לפני מספר שנים גילינו שיש מדינות שבהן רוב ה"ריקוֹֹלים" של מזון כיום נעשים בגלל עבירות סימון. כך שלבוא ולהגיד שזה לא נוגע לבטיחות מזון זה פשוט לא נכון. 

<עדנה הראל:>
לא אמרנו את זה. 

<רונן רגב כביר:>
נעשתה פה הבחנה בין סימון לבין סוגיות של ייצור, שבהן - - -

<היו"ר אלי אלאלוף:>
אתה אמרת. 

<רונן רגב כביר:>
דבר שני, התחלתם את הדיון, ובצדק, במטרה לייצג גם את האינטרס של בטיחות המזון ואיכותו אבל גם את האינטרסים המסחריים. סימון מזון בתקנים הישראליים מהווה חסם יבוא, פשוט כך. אני מניח שכולכם שמעתם על הסיפור של ההגבלה על יבוא של משקאות עם אחוז פרי מסוים אם יש ציור של פרי על התווית או לא. זו שאלה של תקן. זה תקן. זה בדיוק שליטה וכוח של תעשייה בתקינה של המזון, ובתקינה הזאת משתמשים כדי לחסום יבוא. הרעיון פה הוא לייצר רגולטור אחד, שהוא זה שמפעיל את כל השיקול המקצועי, גם בצד המסחרי וגם בצד האיכותי, והוא גובר על כל הסוגיות האלה. אני רוצה לציין שכשמכון התקנים אמר איזה אחוז מהתקנים שלו מיושרים לתקנים של אירופה, הוא אמר "התקנים למעט המזון". זה לא היה מקרי שזאת הייתה הדרך שבה הוא בחר לעשות את הסטטיסטיקה – יש פה בפירוש אחיזה של המון אינטרסים מסחריים. 

דבר אחרון. כיום אחד הדברים המתפתחים ביותר ברגולציה בתחום המזון, בכל העולם, זה בדיוק סוגיות של סימון, סוגיות של איך מעבירים לציבור מידע אפקטיבי. צריך לזכור, מזון זה לא רק עניין של איכות ובטיחות, זה גם עניין של תזונה, זה גם עניין של לדעת לכלכל את מעשיך – כמה נתרן, כמה סוכרים, אילו סוגים של רכיבים אתה צורך או לא צורך. הגורם, בה"א הידיעה, שמוסמך ויש לו יכולת לתת את הקווים המנחים המקצועיים בנושא הזה זה שירות המזון, ולא אף אחד אחר. ולכן לא הגיוני שימשיכו לקבע את פיצול הסמכויות הזה. אנחנו מתחילים במציאות שבה יש 18 רגולטורים שונים בישראל בתחום המזון, וזה בדיוק המדרון החלקלק לחזור למקום הזה. 

<היו"ר אלי אלאלוף:>
תודה רבה. חברת הכנסת ענת ברקו, בבקשה. 

<ענת ברקו (הליכוד):>
אי-סימון בעצם גורר פיזור של אחריות. האחדות, כשגורם אחד מוביל ואחראי ונותן את הסימון, במיוחד כשאנחנו יודעים היום שיש גם מזון מעובד ושיש הרבה מאוד אנשים שעבורם הנושא של האלרגיות זה עניין של חיים ומוות ושיש הרבה מאוד ילדים שמגלים את זה דרך מזון... ולכן אני חושבת שחייבים לעמוד על זה, אי אפשר להתפשר על זה. צריך שיהיה גורם אחד שגם נושא באחריות וגם נותן את האישורים המתאימים, ולא לפזר את זה ולעשות את זה משהו פלואידי רק בגלל מטרות מסחריות. אנחנו צריכים לדאוג קודם כול לשלום הציבור. גם להורדת המחירים, אבל שלום הציבור קודם לכול. 

<היו"ר אלי אלאלוף:>
יעל, בבקשה. 

<יעל גרמן (יש עתיד):>
אני מצטרפת לחבריי, אני חושבת שהסימול צריך להיות סעיף (9). עדנה, כשאנחנו מדברים על סימול, על סעיף קטן (9), האם לא ניתן לומר שיהיה סימול על פי משרד הבריאות ושתחריגי את הסימול של כל שאר המשרדים? את דואגת שהסימול הוא רוחבי ושייך לכמה משרדים? אז תסייגי את זה למשרד הבריאות. 

<עדנה הראל:>
בכיוון הזה היינו עכשיו עסוקים בשיח בינינו – האם אפשר להפריד את הוראות הסימון בעניין קונקרטי, בטיחות מזון וסמכויות של שר הבריאות, מעניינים אחרים, ורק לעניינו לקבוע שהן יגברו. 

נאמרו פה כל מיני דברים, וחלקם ממש לא מדויקים. הסעיף שאנחנו עוסקים בו פה - - -

<היו"ר אלי אלאלוף:>
אם הם לא מדויקים זו אשמת המסבירים. 

<עדנה הראל:>
נכון, ולכן אני מנסה להסביר. 

<היו"ר אלי אלאלוף:>
אני חייב להגיד לכם: אני מאוד מכבד אתכם ואני רואה את ההשקעה שנעשתה על ידי כולם, אבל תיתנו הסברים שיהיה ניתן להבין אותם. 

<עדנה הראל:>
אני אנסה. חלק מהדברים שנאמרו לא נגעו למה שהוסבר טוב או לא טוב, למשל האמירה שאנחנו עוסקים פה בהגנה על סימון שנועד לחסום יבוא, שזו אמירה שלא קשורה לשום דבר שנאמר כאן ואני חולקת עליה לגמרי. כי מה שנאמר מטעם הממשלה זה שסימון מזון כעניין כללי, ניתנות לגביו הוראות מכמה נקודות מבט שונות, ואנחנו עוסקים פה בחוק המזון, בטיחות המזון ובריאות המזון, ואמירה כללית לגבי התגברות של תקנות לפי החוק על הוראות סימון באופן כללי, יכולה ליצור אי-התאמה ופגיעה באינטרסים שמסדירים רגולטורים אחרים. 

עכשיו, זה שונה מהשאלה מי מסדיר סימון והאם כל הסדרי הסימון הם ברורים והאם הם מרוכזים במקום אחד, שאלו שאלות נפרדות, ונדמה לי שחברי הכנסת, לפחות חלקם, למשל חבר הכנסת שמולי, עסקו בשאלה הזאת. 
שוב, אנחנו נמצאים פה רק בסעיף התקנת התקנות והשאלה האם הן יכולות לגבור על תקנים רשמיים, כלומר, על חקיקת משנה אחרת. זאת השאלה היחידה שאנחנו עוסקים בה כרגע. יש סעיפים אחרים, שעוד לא הגענו אליהם בכלל, סעיפים מאוד מפורטים, שעוסקים בשאלות הסימון. וההסדרים האלה, שאתם בצדק הצבעתם עליהם, הם בדיוק מה שמטריד אותנו בחוק הזה: בריאות, בטיחות ועוד. אנחנו נגיע לסעיפים האלה, ואני מאוד מקווה שנשכנע אתכם שהצענו הסדרים מספיקים. המטרה שלנו היא להגן על בריאות הציבור - - -

<יעל גרמן (יש עתיד):>
אבל אנחנו אומרים שסימול גם מגן על בריאות הציבור. אנחנו אומרים שזה אינטגרלי - - -

<עדנה הראל:>
אין ויכוח. 

<ענת ברקו (הליכוד):>
סימול ברור וחד-משמעי ובלעדי ושידעו אותו - - -

<עדנה הראל:>
אנחנו מסכימים לגמרי שסימון הוא חלק אינטגרלי מהבטיחות, ולכן, בהמשך החוק, כשנגיע לזה, יש סעיפים מאוד מפורטים - - -

<ענת ברקו (הליכוד):>
לא, אנחנו רוצים שזה יהיה פה. 

<עדנה הראל:>
אבל הוויכוח פה הוא אחר - - -

<יעל גרמן (יש עתיד):>
לא, הרי זה הסיפור – שהתקנות האלה יגברו. 

<עדנה הראל:>
סליחה, זו שאלה אחרת. אני רוצה להפריד בין השאלות. שאלה אחת היא האם למשרד הבריאות יש סמכויות טובות מספיק כדי להבטיח את הבריאות באמצעות סימול. זה לא נמצא פה, זה נמצא בהמשך, ויש לנו סעיפים מאוד מפורטים לגבי החובות והסמכויות של משרד הבריאות לעניין סימול. זה כולל גם סמכויות פיקוח, סמכויות הורדה מהמדפים ועוד כל מיני דברים שקשורים לסימול. אבל פה השאלה היחידה היא האם תקנות בעניין סימון צריכות לגבור על תקן רשמי במקרה של סתירה. כאמירה כללית - - -

<יעל גרמן (יש עתיד):>
הבנו את זה. 

<עדנה הראל:>
הכיוון שחברת הכנסת גרמן הציעה הוא כיוון שאנחנו נבקש לבדוק אותו. אבל אני רוצה להסביר למה רק הכיוון הזה: כי אמירה כללית לגבי סימון אומרת שאם משרד הבריאות יקבע הוראות שהמשמעות שלהן היא הגנת הצרכן, הן יגברו על מה שקבעה הרשות להגנת הצרכן, ואת זה אנחנו לא רוצים. סימון בעניין הבטיחות אנחנו ננסה להביא בהסכמה - - -

<היו"ר אלי אלאלוף:>

הבנו. עדנה, תודה. משרד הבריאות רוצה להוסיף הערה?

<אלי גורדון:>
עדנה אמרה כל מה שרצינו לומר. 

<היו"ר אלי אלאלוף:>
גברתי, בבקשה. 

<קרן שינמן:>
שמי קרן שינמן, אני סמנכ"לית רגולציה של החברה המרכזית. אני רוצה לספר לוועדה על אחד היוגורטים שלנו. אנחנו היצרנים של "מולר" ויש לנו יוגורט שנקרא "יוגורט משהו בטעם אגוזים", ומתחת לזה כתוב "אינו מכיל אגוזים" ומתחת לזה כתוב "עלול להכיל שאריות של אגוזים". וצרכנים באים אלינו ושואלים אותנו: יש אגוזים? זה בטעם אגוזים? אין אגוזים? זה עלול להכיל שאריות של אגוזים? לא מבינים מה יש במוצר. אני יכולה להבטיח לוועדה שכל ההוראות האלה הן על פי רגולציה. הסיבה שאנחנו מסמנים את כל המשפטים האלה היא בגלל שהרגולציה מחייבת אותנו, אחרת אנחנו נהיה חשופים לתביעות ייצוגיות. 

אנחנו כל הזמן – אם כבר מדברים פה על יוקר המחיה – משקיעים מאות אלפי שקלים אם לא מיליוני ועשרות מיליוני שקלים בשנה בהתמודדות עם תביעות ייצוגיות. 90% מהתביעות הייצוגיות נובעות מסתירה בין תקנים לתקנות, בין תקנות לבין הנחיות, ובינן לבין עצמן. ובסוף, הכסף הזה – אתם יודעים מי משלם אותו. 

אנחנו התחלנו לפני כשנה וחצי מהלך מאוד גדול, שהתחיל בהחלטת ממשלה של הממשלה הקודמת, שדיברה על תהליך של RIA, שיהיה תהליך מאוד מסודר שיעברו כל משרדי הממשלה, ואחד המשרדים הראשונים שנבחרו הוא שירות המזון הארצי, שנבחר ראשון לטפל בנושא ה-RIA. עשינו עבודה מאוד נרחבת עם שירות המזון הארצי על הנושא של למפות איפה התקנים סותרים את התקנות, איפה התקנות סותרות את ההנחיות, איפה זה מטיל עלינו עול כלכלי בלתי סביר, איפה זה מנוגדת למה שקורה בעולם - - -

<היו"ר אלי אלאלוף:>
תכלס, מה ההמלצה שלך?

<קרן שינמן:>
הכול נעצר באמצע בגלל הדיון בחוק הזה. עכשיו, לא יכול להיות שלוקחים חוק כזה ולא מטפלים בנושא הבסיסי הזה קודם כול. נכון, יש הפרדה, כמו שאמרה הגברת עדנה הראל, בין הסמכויות של משרד הבריאות לבין הצורך לפתור את הסתירה. פה, סעיף 27(ד) – זה המקום של הוועדה לפתור את הסתירות האלה. עכשיו, אמנם רונן רגב הודיע שזה אינטרס שלנו כיצרנים, אבל אני מודיעה לך: זה לא. האינטרס שלי כיצרנית היא שתהיה לי רגולציה ברורה, האינטרס שלי כיצרנית - - -

<יעל גרמן (יש עתיד):>
את בעד להוסיף סימון בסעיף קטן (9)?

<קרן שינמן:>
בוודאי.
<רוית ארבל:>
סעיף (9) הוא לפי בקשתנו, כי רצינו להבהיר סתירות בחקיקה, והם צמצמו את זה לרשימה סגורה לפי ההסבר שניתן אתמול. אבל זה היה לגמרי לפי בקשת היצרנים. 
<היו"ר אלי אלאלוף:>
טוב, תרשו לי לנסות לסכם. אנחנו ניתן לכם, אנשי המקצוע, זמן למצוא את הדרך לציין את הסימון בסעיף הזה. תודה רבה. נמשיך הלאה. 

<רוברט סגל:>
יש לי עוד הערה לגבי הסעיף הזה שלא קשורה לסימון. רצינו להוסיף סעיף נוסף לרשימה הסגורה הזאת, סעיף שמדבר על מזון ייחודי. מזון ייחודי מוגדר בסעיף 43 לחוק כמזון חדש, תוספי תזונה או מזון ייעודי. נכון שהיום אין תקנים שדנים בנושאים האלה, אבל כחלק מסעיף רכיבים וחומרי מוצא בתקנים מסוימים, חסרים שם ויטמינים, מינרלים וכל מיני התייחסויות שבאות לידי ביטוי בתקנות; ויש פרשנות שאומרת שמה שלא כתוב בתקנים, אסור להוסיפו למוצרים. אנחנו רוצים לקבע את זה שבתוך הסעיף הזה התקנות של משרד הבריאות יגברו על תקנים רשמיים. 

<היו"ר אלי אלאלוף:>
זה למשרד המשפטים, האמירה האם תקנות יכולות לגבור - - -
<עדנה הראל:>
האמירה "מזון ייחודי" יכולה להיות קצת רחבה. עוד פעם, אנחנו דרשנו לצמצם מאוד את סעיף ההתגברות, מכיוון שיש בו קושי מהותי בכך שבעל סמכות לפי דין אחר, נגרעת למעשה סמכותו. הרי יש סיבה לכך שיש לו סמכות בדין האחר. כמו שהסברתי אתמול, אותה רשימה של שמונה פסקאות שהבאנו מייצגת דברים שהם בלבה של המומחיות של משרד הבריאות, שבהם יש שינויים מעת לעת; למשל, הדוגמה של אלי, שאנחנו למדנו שבעבר אישרו יותר מדי כספית ועכשיו צריך פחות כספית. אז זה נכון באופן רוחבי לכספית בכל תקן שזה הוזכר. 
אבל ככל שאנחנו מרחיבים ומכניסים מונח רחב כמו "תקנון בעניין מזון ייחודי", יכול להיות שזה יכלול גם היבטים למשל של האריזה, בעוד שאני לא רציתי לגבור על תקנים. המזון הייחודי עצמו הוא אולי בליבה, אבל התקנות לעניין המזון, יכול להיות שיכללו עוד דברים, ואם תיווצר סתירה עם דין אחר אז צריך יהיה ליישב את הסתירה. אבל לבוא ולהגיד שמראש אני גובר על רגולטור אחר – אני לא בטוחה לגבי זה, אני רוצה לבדוק מה המשמעות של תקנות לפי מזון ייחודי.  
<היו"ר אלי אלאלוף:>
אני רק מזכיר שאחת הנקודות העקרוניות שעלתה בדיון הקודם היא לנסות להביא למשרד אחד את האחריות הכוללת על הנושא הזה, ולא לתת ליצרן להסתובב בין משרדים שונים כדי להשיג את האישורים השונים. זאת הזדמנות לרכז את כל הדרישות של היצרן ולא להשתולל נגדו וללכת לכל מיני פינות לחפש - - -

<עדנה הראל:>
כמו שנאמר פה, נעשית עבודה ממשלתית בתחום של טיוב רגולציה, ונקודת המוצא שלה היא, בין השאר, אותה נקודה שאתה, מאיר, הערת עליה, ובצדק: הקושי של המגזר העסקי ומגזרים מפוקחים אחרים בעבודה מול הממשלה על זרועותיה, והיקף הרגולציה, שלפעמים לא תואם ולפעמים מיותר בחלקו. הממשלה מטמיעה שיטות עבודה חדשות לבחינה רוחבית תוך חמש שנים של כל הרגולציה הקיימת. יש פרסום של תכנית עבודה שאמורה להיות ממש בשבוע הקרוב ומשרדים כבר נמצאים בתכנית העבודה של השלב הראשון, וענין המזון באמת נכנס בשלב הראשון. אבל לבוא ולומר, כנגזרת מזה, שאם אנחנו נוגעים בתחום המזון אז בואו נבטל את הסמכויות בעניין רישוי עסקים - - -
<היו"ר אלי אלאלוף:>
לא אמרנו את זה. למה אתם לוקחים הכול לקיצוניות בהסברים?

<עדנה הראל:>
לכן עשינו פה מעשה מאוד... ניסינו ככל האפשר לעשות את זה מתוך הסתכלות על - - -

<היו"ר אלי אלאלוף:>
ולא השלמתם. אז תנסו להשלים אותו. 

<עדנה הראל:>
אז אנחנו ננסה להשלים במה שאפשר.
<היו"ר אלי אלאלוף:>
חבר הכנסת מאיר כהן, בבקשה.  

<מאיר כהן (יש עתיד):>
הגברת עדנה הראל, ככל שהסברייך מלומדים, אני מבין שלא יהיה שום טיוב של רגולציה אף פעם. 

<עדנה הראל:>
למה?

<מאיר כהן (יש עתיד):>
כי בעוד חמש שנים... היות שישבתי והבנתי והייתי חלק מטיוב הרגולציה הזה, אני חייב להגיד שזאת הזדמנות פז. רוב עניינו של החוק הזה הוא להוזיל את המחירים. ככה אני תופס את זה, להוזיל את המחירים. ולהוזיל את המחירים זה להפוך את הרגולציה להרבה יותר מצומצמת ולתת לאחד שיהיה הרגולטור, גם אם זה נוגע למשרדים אחרים. ולכן אני לא מבין למה אנחנו כל כך מתווכחים. אדוני היושב-ראש, התקבלה החלטה להוסיף סימון בסעיף (9), נכון?

<היו"ר אלי אלאלוף:>
כן. 

<מאיר כהן (יש עתיד):>
דבר שני, ברור ששר הבריאות - - -

<נעה בן שבת:>
התקבלה כהחלטה, אבל בלי נוסח. 

<היו"ר אלי אלאלוף:>
ניתנה המלצה, ולא משנה מה שנאמר על ידי היושב-ראש לפני כמה - - -

<מאיר כהן (יש עתיד):>
דבר שני, אדוני היושב-ראש, צריך לחזור למה שיעל אמרה. ככל שאנחנו נשים את זה בסלו של שר אחד, שהוא זה שיקבל את הרגולציה בסעיפים האלה, כך ייטב לכולנו. 

<יעל גרמן (יש עתיד):>
זאת אומרת, מאיר, אתה בעד הוספת סעיף קטן (10) שמדבר על מזון ייעודי?

<מאיר כהן (יש עתיד):>
כן. 

<נעה בן שבת:>
מזון ייחודי כולל שלושה סוגי מזון: מזון ייעודי, מזון חדש ותוספי תזונה. 

<מאיר כהן (יש עתיד):>
עדנה, לא התכוונו שתחווירו.

<עדנה הראל:>
לא, אני מצטערת, אבל משהו באופן שהצגתי את זה כנראה גרם לתגובה שגרמה לי להבין שהחטאתי את המטרה. 

<היו"ר אלי אלאלוף:>
ההפך.

<יעל גרמן (יש עתיד):>
הובנת במאה אחוז. 

<עדנה הראל:>
לא, זה לא להפך. באמת נעשתה פה עבודה, ואנחנו נמצאים בעיצומה של העבודה, במטרה לעשות טיוב והתאמה של הרגולציה. עם זאת, החוק הזה לא נועד על מנת לבטל רגולציה בתחום המזון ולצמצם רגולציה, הוא נועד להעביר את המשקל, לעבור למודל האירופי. המודל האירופי אומר: בואו נקל ביבוא ונעביר אחריות לחוליות בשרשרת. זה אומר שינוי של מודל הרגולציה, אבל זה לא אומר "בואו נפחית רגולציה כנושא". כי להפחית רגולציה כנושא בתחום המזון, בלי לראות את בטיחות המזון, את האינטרסים שצריך להסדיר אותם באופן מודרני... אנחנו יושבים על פקודת מזון עתיקה, ואנחנו עשינו באותה הזדמנות טיוב של הרגולציה.  

<מאיר כהן (יש עתיד):>
כוונתנו היא לא לצמצם, אלא לא להשאיר את זה בידיהם של 20 איש. אפשר את אותם גבולות גזרה להשאיר בידי שני אנשים או איש אחד, ולא אצל 20 איש. 

<עדנה הראל:>
מה שחשבנו שאפשר, צמצמנו. אנחנו גם מוכנים לשמוע. 

<נעה בן שבת:>
אני רוצה להסביר שכשמדובר על סתירה בין תקנות לתקן זה לא אומר שאין הכרעה מי גובר. פה יש הוראת התגברות אוטומטית - - -

<מאיר כהן (יש עתיד):>
מספרת לך הנציגה של "מולר", וגם פגשתי יצרן תבלינים שאמר את אותם דברים – וזה בדיוק העניין, של הסתירות - - -

<קריאות:>
- - -

<היו"ר אלי אלאלוף:>
בואו נקשיב לדברים הבדרך כלל חכמים של אלי גורדון. 

<אלי גורדון:>
דבר ראשון, רגולטור כן קיים. לאורך כל החקיקה הזאת מנהל שירות המזון או שירות המזון בתוך המשרד הבריאות הוא זה שמופקד לאכוף את דרישות החקיקה. זה דבר שכבר קיים ואנחנו כן ממשיכים אותו. 

לעניין טיוב רגולציה. לזהות את הפערים בין רגולציות ולעדכן אותם כדי שהם יהיו הולמים ושלא תהיינה סתירות ולמנוע חוסר ודאות מבחינת המפוקח – אלו המטרות של טיוב הרגולציה, של RIA, ושירות המזון היה פיילוט שם. 
מבחינת העדכון, כן או לא, שאמור לתת לשר הבריאות אפשרות לעדכן את התקנות ושהדרישה של התקנות תגבר על הדרישה מתקן – זה נועד לתת מענה לחלק מהבעיות של תקנים שמתעדכנים בסנכרון כזה או אחר. וחקיקה בתחום של בטיחות מזון באה לעתים יותר קרובות או יותר רחוקות – זה לא משנה – אבל התקנות האלה יוכלו לעשות שינוי בכל התקנים בו בזמן. זאת הייתה המטרה. 

לעניין הסימון. הסימון, ברוב רובו נכון להיום, מעוגן בתקנים, ללא תלות האם היבטים הם היבטים של הגנת הצרכן ומידע לציבור, או היבטים שקשורים לבטיחות המזון, לרבות סימון תזונתי. לכן, כבר נכון להיום, תקנות מתוקף פקודת הציבור, שאותה אנחנו כרגע מעדכנים, מתייחסות לכל הנושא של סימון תזונתי. התקנות האלה מגדירות את אופן הסימון ואת דרך הסימון, ומבחינת הסנכרון התקנות האלה מסונכרנות עם תקן ישראלי 1145, שהזכרנו אותו יותר מפעם אחת. 

הדוגמה שהוזכרה פה, של תקנות לאלרגנים, זה לא יבוא בסתירה לאופן הסימון שקיים, מסיבה אחת פשוטה: שכל התקנים, לרבות 1145, לא דנים בסוגיה של אלרגנים נכון להיום. לכן אנחנו ננסה למצוא הגדרה שתתייחס להיבטי סימון, ללב לבו של העניין; סימון שקשור או שיש לו השפעה בנושא של בטיחות המזון. מבחינתנו תזונה ובטיחות המזון זה לב לבו של משרד הבריאות, ואף אחד לא מערער על זה. 

<היו"ר אלי אלאלוף:>
בואו נקבל את הסיכום שאלי גורדון מציע לנו. קחו את הזמן הנדרש עד הישיבה הבאה. אני מציע שתרשמו משהו שקשור לסימון, כי זה מאוד חשוב שזה ייעשה. אל תשכחו שני דברים: להקל על היצרנים, אבל בלי לסכן מישהו; ולאפשר למשתמש את הידע האופטימלי. אם מישהו יודע לקרוא מה שאני רואה בבקבוקים... אני משתדל לעשות את זה עכשיו, לאור החוק הזה, ואני שם משקפיים ראשונים, משקפיים שניים ובסוף הולך לזכוכית המגדלת שלי ועדיין אני לא מצליח לקרוא. 

<יעל גרמן (יש עתיד):>
אדוני היושב-ראש, מה עם ההצעה לגבי סעיף קטן (10) על מזון ייעודי, שגם הוא יהיה מוחרג? לא התייחסו לכך. 

<היו"ר אלי אלאלוף:>
עדנה אמרה שנגיע לזה. 

<עדנה הראל:>
אני חוששת שתקנות מזון ייעודי זה רחב – זה יכול לכלול נושאים ש... בתקנות על מזון ייעודי אפשר לכלול יותר היבטים מאשר אלה שראוי שיגברו על תקינה רשמית. אני מוכנה שאנחנו נבדוק באותו רציונל כמו סימון האם אפשר להתייחס ספציפית לבטיחות המזון בזה, וכך אנחנו שומרים על אותו רציונל. אבל לא כאמירה כללית על התקנות של מזון ייעודי. 
<נופר טל:>
אני רוצה להתייחס לעניין התקינה, הפעם בהיבט של יצרן מזון. מעבר לתקן 1145 - - -

<היו"ר אלי אלאלוף:>
לא אמרת את שמך, לקחת את רשות הדיבור בלי אישור. 

<נופר טל:>
עו"ד נופר טל, עכשיו בשם "ויטה פרי גליל". מה שאני רוצה לומר לעניין היצרנים זה שבעצם יש לנו מספר תקנים. דיברו פה על תקן 1145, אבל יש את תקן 1203, למוצרי תפוחי אדמה מטוגנים או ארוזים מראש, ויש גם תקן לרסק תפוחים, כשחלק מהסעיפים הם רשמיים וחלק הם לא. וכשאני מקבלת תביעה ייצוגית לגבי חלק מהמוצרים, אני צריכה לפנות לשירות המזון – ואני חייבת להגיד שהעבודה שלהם מעולה – בנוסף, אני צריכה לפנות גם למשרד הכלכלה ולמכון התקנים כדי לדעת מה חל, מה לא חל, מה גובר. ושוב אני אומרת - - -

<היו"ר אלי אלאלוף:>
זה קשור לסעיף הזה?

<נופר טל:>
זה קשור לזה, כי כל עניין סימון המזון חייב להיות במקום אחד. 

<היו"ר אלי אלאלוף:>
יש לנו מספיק סעיפים, ושם תמצאי חלק מהתשובות, ואם לא – נשלים. אני רוצה להתקדם. 

<רז הילמן:>
יש לי רק הערה על טעות סופר. ב-(ד)(6) נראה לי שיש י' מיותרת.

<נעה בן שבת:>
הקראנו את זה כבר, "חומרים מסייעי ייצור".

<רז הילמן:>
חומר. 

<נעה בן שבת:>
אנחנו נקרא לזה "חומרים", כי אמרנו "מזהמים", "שאריות" וכולי. 

קוראת:

	"ייצור, יבוא או שיווק במזון
	28.
	עוסק במזון לא ייצר, ייבא או ימכור בניגוד לתקנות לפי סעיף 27 להוראות לפי פרק זה או להוראות לפי פסקה (1) להגדרה "חקיקת המזון"."


אלה אותן הוראות של מנהל שירות המזון, שהוזכרו בהגדרה שקראנו בישיבה הקודמת. 
אנחנו עוברים לסעיף 29 - - -

<גליה שגיא:>
- - - רגע, השאלה האם אנחנו עוברים עכשיו להגדרות.
<נעה בן שבת:>
הגדרת "ייצור"?

<רוית ארבל:>
לפני כן הערה לגוף הסעיף - - -

<היו"ר אלי אלאלוף:>
לא, לא, נעה, למה את רוצה לחזור?

<קריאות:>
- - -

<היו"ר אלי אלאלוף:>
רגע, אני יכול להבין מה אני מנהל פה? קראנו כרגע סעיף, אז למה שלא נמשיך לטפל בסעיף שקראנו כרגע?

<נעה בן שבת:>
בבקשה, אדוני. 

<היו"ר אלי אלאלוף:>
אז בבקשה. אני מנהל את הישיבה, לא הם. אז בבקשה להתייחס רק לסעיף 28.

<רוית ארבל:>
זה מה שרצינו. בשורה השנייה של הסעיף כתוב "להוראות לפי פרק זה". אנחנו מניחים שהכוונה הייתה "להוראות פרק זה".

<נעה בן שבת:>
גם תקנות זה "לפי".

<רוית ארבל:>
תקנות זה תקנות - - -

<נעה בן שבת:>
לא, אנחנו הרבה פעמים אומרים בחקיקה "הוראות לפי פרק".

<רוית ארבל:>
יש תקנות לפי סעיף 27 או תקנות לפי פרק זה שאפשר לכתוב לפני כן, אבל בהקשר של בטיחות המזון אנחנו נמנענו, וגם בהקשרים אחרים... ולפי בקשתנו הגדירו בחקיקת המזון באילו הוראות ספציפיות מדובר בהגדרה של חקיקת מזון; מכיוון שהיום, ברגולציה הקיימת, חלק מהבעיה, חלק מסבך הרגולציה, הוא הוראות, הנחיות והוראות מבהירות כאלה ואחרות, ואנחנו לא רוצים שאותן הוראות יהיו חלק מסעיף 28, שיש בגינו גם קנסות, עונשים ועיצומים כספיים. 

<נעה בן שבת:>
רגע, אנחנו מדברים על מה שקראנו עכשיו, "פרק זה, תקנות לפיו או הוראות מנהל שירות המזון שלהלן" כלומר, ההגדרה בפסקה (1) לחקיקת המזון? האם אנחנו יכולים להחליף את מה שנאמר פה, ובניגוד לכל הרשימה הזאת שמופיעה בסיפא, להגיד פשוט "בניגוד לחיקוק המנוי בפסקה (1) להגדרה "חקיקת המזון"", שכמו שאמרתי, זה כולל את "פרק זה, תקנות לפיו או הוראות מנהל שירות המזון", שאלה אותן ארבע הוראות של מנהל שירות המזון.  

<זמר בלונדהיים:>
אני זמר בלונדהיים, משרד המשפטים. אם אני מבין נכון, החשש שהובע פה הוא שהמונח "הוראות" יכלול גם הנחיות, הוראות לפי פרק זה. אז גם בשיח בינינו לפני כן נאמר שזה לא המקרה הראשון שאנחנו משתמשים בביטוי "הוראות לפי פרק זה". אלה הוראות שיש הסכמה מפורשת לקבוע אותן; רגולטורים בכל מקום קובעים הנחיות וזה אף פעם לא נכלל בביטוי הזה, ולכן החשש הזה, אני מבין אותו אבל אני לא חושב שיש לו מקום. אין לי התנגדות שיהיה כתוב "תקנות לפי פרק זה", אבל לא יכול להיות כתוב "הוראות פרק זה", כי יש סעיפים אחרים בפרק הזה שיש סמכות לקבוע לפיהם תקנות. לכן אי אפשר להגיד רק "הוראות פרק זה", כי זה לא רק תקנות לפי סעיף 27, אלא זה כל התקנות לפי הפרק. אבל אפשר לכתוב פשוט "תקנות לפי פרק זה".

<נעה בן שבת:>
כדי להבהיר את זה אני מציעה שיהיה כתוב שאנחנו נפנה לפסקה (1) להגדרת "חקיקת מזון".

<זמר בלונדהיים:>
הם לא מתווכחים על העניין של "הוראות לפי פסקה (1)", כי שם זו רשימה סגורה. 

<היו"ר אלי אלאלוף:>
אני מציע שתשבו לאחר מכן על ההבהרה הזאת ותביאו אותה מוכנה לדיון הבא. 

<רוית ארבל:>
לא הבנתי מה התיקון.

<נעה בן שבת:>
מה שמוצע זה להגיד "עוסק במזון לא ייצר, ייבא או ימכור מזון בניגוד לחיקוק המנוי בפסקה (1) להגדרה "חקיקת המזון"".

<קריאות:>
לא, לא, התקנות. 

<נעה בן שבת:>
אני קוראת את פסקה (1) בהגדרה "חקיקת המזון": ""חקיקת המזון" – חיקוק המפורט להלן: (1) פרק זה, תקנות לפיו או הוראות מנהל שירות המזון שלהלן", שלאחריו יש פירוט של ארבע הוראות המנהל. 

<יעל גרמן (יש עתיד):>
וזה כולל את כל סעיף 27, שעמלנו עליו כל כך הרבה?

<נעה בן שבת:>
כן. 

<יעל גרמן (יש עתיד):>
אני רוצה לשמוע את משרד המשפטים, כי אני חוששת שהולכים כאן לגרוע משהו. 

<זמר בלונדהיים:>
רגע, אני בודק. 

<אמיר רשף:>
תקריאי את כל הסעיף.

<נעה בן שבת:>
"עוסק במזון לא ייצר, ייבא או ימכור מזון בניגוד לחיקוק המנוי בפסקה (1) להגדרה "חקיקת המזון"".

<יעל גרמן (יש עתיד):>
שזה יכלול את 27 על כל הסעיפים וסעיפי המשנה.

<זמר בלונדהיים:>
בסדר, לי אין התנגדות. זה כל התקנות, לפי כל הפרק. "פרק זה" – הכוונה היא פרק ז' לחוק ההתייעלות, שזה בעצם כל החוק. 

<נעה בן שבת:>
בסדר. 

<היו"ר אלי אלאלוף:>
רז, בבקשה. 

<רז הילמן:>
אני מבקש להוסיף כמה מילים בסוף של הסעיף הזה. רשום "לא ייצר, לא ימכור, לא ישווק", ואני מבקש להוסיף "למעט אם זה הותר במסגרת סעיף אחר בחקיקה". כי יש בחקיקה הזאת סעיפים שאומרים שבמקרים מסוימים אפשר למכור - - -

<זמר בלונדהיים:>
זה לא יהיה בניגוד. 

<רז הילמן:>
השאלה אם זה ברור. 

<נעה בן שבת:>
זה ברור. 

<היו"ר אלי אלאלוף:>
בואו נתקדם. אדוני, בבקשה. 

<ישגב נקדימון:>
אני עורך דין ישגב נקדימון, אני מייצג מספר רשתות שיווק – "מגה", "חצי חינם", "קשת טעמים", "אושר עד" ו"ויקטורי".  

<ענת ברקו (הליכוד):>
אין סתירה בין הייצוג שלהם?

<ישגב נקדימון:>
כפי שאני אשתדל להראות, אני חושב שבמקרה הזה אין סתירה. 
הסעיף הזה מביא אותנו לסוגיה שעלתה כאן במילה אחת אתמול אבל בעצם הופכת להיות רלוונטית יותר עכשיו, וזו השאלה של אחריות המשווקים. כפי שחברת הכנסת גרמן ציינה קודם לכן, התכלית של החוק היא בעצם להוזיל ולפתוח את השוק, ובעצם תוצאת הלוואי של זה כפי שהדברים מנוסחים כרגע זה הרחבה מאוד משמעותית של האחריות של המשווקים. בעצם כורכים כאן בצוותא חדא את המשווקים יחד עם היצרנים והיבואנים, ומטילים עליהם גם אחריות פלילית וגם מינהלית – עיצומים כספיים בסכומים מאוד כבדים, וזאת על דברים שהם לא יכולים לדעת על קיומם ולא יכולה להיות להם אחריות על קיומם. ובעצם בסופו של דבר, מעבר לכך שאנחנו פוגעים בהם שלא בצדק, הרי שהעלויות של כל הבדיקות שהם יידרשו לעשות כדי לעמוד בסעיף הזה עלולות להיות מגולגלות אל הצרכן, וכך גם לא נשיג את המטרה של הוזלת המוצרים. 

אז בעצם הבעיה הראשונה שאני רוצה להציף כאן, והיא נובעת ישר מסעיף 28, היא הטלת אחריות על מוכר מזון או משווק מזון בגין הפרה של הוראות שמנויות בתקנות או בסעיפים אחרים בחוק הזה, לגבי דברים שהוא בכלל לא יכול לדעת שהם קיימים. אם למשל הוא מקבל למכירה איזשהו מוצר ארוז, סגור, והמוצר הזה איננו תואם בתכולתו את מה שמסומן על גביו – העובדה הזאת, המחדל הזה, מודע לכך רק היצרן או היבואן, מי שמעביר לו את המוצר למכירה. למשווק לא יכולה להיות צל צלה של ידיעה על הדבר הזה. ובכל זאת, בסעיפים שמוצעים כאן בהצעת החוק, ובראשם סעיף 28, מטילים עליהם אחריות על הדבר הזה. אז השאלה היא איך אנחנו פותרים את הבעיה באופן שבו אנחנו לא מכניסים למעגל האחריות – וזה באמת כללים בסיסיים של משפט – אדם שאין לו ידיעה, אין לו מעורבות ולא יכולה להיות לו אחריות.

<זמר בלונדהיים:>
מה שנאמר הוא כמובן נכון, אבל אנחנו לא עשינו את זה. בפרק הפלילי העבירות הן עבירות מודעות, הן לא עבירות אחריות קפידה, ולכן אם אין מודעות... בדוגמה שאתה נתת, של מוצר מזון ארוז מראש שבתוכו יש משהו שהוא לא יכול לדעת עליו, אין שום אפשרות להטיל אחריות פלילית. 
<ישגב נקדימון:>
האם זה כתוב בהצעת החוק?

<זמר בלונדהיים:>
האופן שבו מנסחים - - -

<נעה בן שבת:>
תפיסת יסוד של המשפט הפלילי היא שאתה צריך - - -

<נופר טל:>
ומה עם קנס מינהלי של 200,000 שקלים לכל מקרה?

<נעה בן שבת:>
סליחה, אנחנו מדברים כרגע על האחריות הפלילית. האחריות הפלילית דורשת ידיעה, דורשת מודעות.

<זמר בלונדהיים:>
אלא אם נאמר במפורש אחרת. 

<ישגב נקדימון:>
סליחה, אני רוצה לחדד את הטענה - - -

<קריאות:>
- - -

<נעה בן שבת:>

- - - אם זה פזיזות, אם הייתה לך מחשבה פלילית, אם היה חשד - - -

<ישגב נקדימון:>
זה כתוב בחוק אחר. 

<זמר בלונדהיים:>
נכון, זה חוק מסגרת - - -

<היו"ר אלי אלאלוף:>
ישגב, תסיים במשפט אחד. 

<ישגב נקדימון:>
אנחנו לא רוצים להפוך לעבריינים אנשים שאין להטיל בהם איזשהו רבב בהתנהלות כזאת או אחרת שהם לא קשורים אליה. ולכן נראה לי שאם רוצים להסיר פה מכשלה ואם לא רוצים להגיע למצב שמשווק יצטרך לטעון בפני בית משפט... אמנם פה זה לא כתוב, אבל אולי בחוק אחר זה כן כתוב. אז למה שהוועדה הנכבדה לא תכתוב במפורש - - -

<נעה בן שבת:>
אנחנו לא נכתוב את חוק העונשין עכשיו מחדש - - -

<ישגב נקדימון:>
אני רוצה לסיים את המשפט. למה לא לכתוב פה במפורש שהעבירה הזאת מותנית בידיעה של המשווק על כך שהוא מוכר משהו לא תקין?

<זמר בלונדהיים:>
לא, חברים, אנחנו לא - - -

<נופר טל:>
אחרת זו גם עבירה של רשלנות.

<זמר בלונדהיים:>
לא נכון, חברים, זה לא עובד ככה. 

<נופר טל:>
זה כמו מוות ברשלנות – יכולת לדעת - - -

<היו"ר אלי אלאלוף:>
נופר, את לא יכולה לקבל את רשות הדיבור כל עוד את לא מבקשת ולא מקבלת. אחרת אני באמת אתחיל להשתמש בסמכות, הבלתי נסבלת בעיניי, להוציא אנשים. 

<ישגב נקדימון:>
אדוני, משפט אחרון, להשלמה. 

<היו"ר אלי אלאלוף:>
תסיים בבקשה. 

<ישגב נקדימון:>
יש פה, מה שנקרא, חגורה ושלייקעס – יש את העניין של הפלילי ויש גם עיצומים כספיים.

<היו"ר אלי אלאלוף:>
תודה, שמענו. 

<ישגב נקדימון:>
עכשיו, לגבי העיצומים הכספיים, תסכימו איתי שלא צריך להוכיח מודעות, אלא מספיק שמראים שיש הפרה – ואפשר להטיל עיצומים. כך שפה גם חוק העונשין לא פותר את הבעיה. 

<היו"ר אלי אלאלוף:>
תודה. חבר הכנסת שמולי, בבקשה. 

<איציק שמולי (המחנה הציוני):>
כפי שאמרתי בישיבה הקודמת, מי שנכווה ברותחין צריך להיזהר גם בצוננים. אני זוכר את המשפטים של הממשלה בחוק סימון המחירים, ההגנה על הצרכן – "חוק העונשין....". ובסוף עברה שנה והנה, הגענו למצב שבו שיקול דעת של רגולטורים... אי אפשר לחשוד בי שאני עובד אצל החבר'ה האלה, אבל לבוא לדיון ההוא ולראות אותם מקבלים קנסות על מדבקות שהם לא הדביקו, קנסות בגלל שיקול דעת של פקיד, 100,000 שקל, 200,000 שקל, ולדעתי זה אפילו הגיע עד חצי מיליון שקל, ב"רמי לוי", בגלל מדבקות. ברור שצריכה להיות על החבר'ה האלה אחריות, אבל אני חושב שבאופן שזה מנוסח כרגע, הממשלה הלכה רחוק מדי. אני חושב שאסור בחקיקה להציב מכשולים בפני עיוור. 
אני לא נכנס לשאלה אם זה חלק מחוק העונשין או לא. אני חושב שאנחנו צריכים למנוע מראש מצב שבו בגלל פרשנות של פקיד כזה או אחר אנחנו נהיה במציאות שבה אנחנו שמים את האנשים במצב שהם לא יכולים לעמוד בו. 

<נעה בן שבת:>
אדוני מדבר על הנושא של העיצומים הכספיים?

<איציק שמולי (המחנה הציוני):>
אני מדבר על הנושא של העיצומים הכספיים. 

<יעל גרמן (יש עתיד):>
על הניסוח של האחריות. 

<נעה בן שבת:>
לגבי העיצומים הכספיים אנחנו מבינים את ההערה, אבל בנושא של האחריות הפלילית הדברים האלה הם עקרונות יסוד של המחשבה הפלילית, ולכן לא צריך להגיד אם הם ידעו או לא ידעו. ככה זה גם מנוסח בפקודת המזון, כתוב "לא ימכור אדם מזון שלא הותווה...", "לא יוסיף...", ויש פה עוד הרבה מאוד הוראות. וגם, הפרק הזה הפריד בין החובות שמוטלות על המשווק לבין החובות שמוטלות על היצרן לבין החובות שמוטלות על היבואן, בידיעה שכל אחד עושה פעולה אחרת ויש לו חובות אחרות ואחריות אחרת. 

<איציק שמולי (המחנה הציוני):>
אני רוצה להגיד משהו ברמה העקרונית ולא להתמודד אתך ברמה המשפטית. אני חושב שאנחנו משנים פה – ואנחנו עושים את זה בידיעה – את סדרי העולם. אלי, כפי שאמרת, מטרת ההצעה היא לעודד את היבוא, והמחיר של זה מבחינת הרגולציה הוא להעביר יותר אחריות לגורמים שבשרשרת. אז אני מבין היטב את מה שאומרת היועצת המשפטית, אבל אני חושב שגם אם הולכים לפי העיקרון הזה, עדיין יש איזו בעיה עקרונית בכך שבמציאות של החיים יכול להיות שיימכרו במקומות האלה, אפילו בחנויות המכולת הקטנות, מוצרים שאנשים לא ידעו שהם פגומים – אם מבחינת הסימון, אם מבחינת ההרכב של המזון או מאלף ואחת סיבות אחרות – ובסופו של דבר החבר'ה האלה יהיו אשמים. 
<היו"ר אלי אלאלוף:>
בוודאי, למה לא? מה, בגלל שהוא קטן הוא יכול למכור משהו פגום? חבר'ה, מה זו הגישה הזאת, אני לא מבין את זה. איציק, אתה דואג כל הזמן לחלשים. אז שלא יקבלו מספק ראשי מוצרים פגומים ושלא יעבירו את זה הלאה.  
<איציק שמולי (המחנה הציוני):>
רגע, אלי, אתה מפרש לא נכון את כוונתי. אני עדיין דואג לחלשים, אבל החלשים זה גם בעל המכולת שלי מתחת לבית בלוד. בוא ניקח את הפרסומת של הדגים עם המים, נעשה פרסומת לרפי גינת. נניח שדחפו לדג, במקום 50% מים, 95% מים. הוא מקבל מוצר שכתוב עליו "דג 50% מים". בעל המכולת שלי, רחמים, מתחת לבלוק ברחל אלתר 5 בלוד, שאין לו מושג בדגים, מאיפה הוא צריך לדעת שיש בתוך הדג הזה 95% מים? 
<היו"ר אלי אלאלוף:>
חבר הכנסת מאיר כהן, בבקשה. 

<מאיר כהן (יש עתיד):>
החוק הזה מעורר הרבה מאוד חששות אצל כל שרשרת המשווקים. במהלך הימים האחרונים קיבלנו הרבה טלפונים בשאלה של מידת האחריות. יש כאן התעקשות לקחת אותנו לחוק העונשין. אני לא מבין למה אי אפשר להכניס לתוך החוק – ואני חושב שיש לנו אחריות כלפי אותה שרשרת משווקים, גם אם אנחנו כועסים עליהם מדי פעם – את סוגיית המודעות כסעיף, כדי להרגיע את כל התחושות הקשות האלה שאיציק שמולי מדבר עליהן ואנחנו נתקלים בהן בשטח. הרי בסופו של דבר זה מסתכם בקנסות של 50,000, 100,000, 20,000, וזה מצטבר ומצטבר. אז אומרת היועצת המשפטית: בהסתמך על זה שזה בחוק העונשין... אז מה הבעיה פשוט לרשום את זה - - -

<נעה בן שבת:>
- - -

<היו"ר אלי אלאלוף:>
נעה, יש פה שאלה נוספת, ואחר כך תעני. 

<נעה בן שבת:>
בעיצומים כספיים יכול להיות שהמצב אחרת, אבל בעניין הפלילי יש את ההוכחות של המחשבה הפלילית, ושם הדבר ברור ביותר. 

<היו"ר אלי אלאלוף:>
יעל, בבקשה. 

<יעל גרמן (יש עתיד):>
אני מבקשת לשאול שאלה. הרי אנחנו לא ממציאים את הגלגל, הרי אמרנו שאנחנו הולכים בעקבות חקיקה שהולכת באירופה. אז מה החקיקה המקבילה באירופה? האם באירופה מטילים אחריות? איזו אחריות? האם באמת מכניסים את העניין של המודעוּת?

<זמר בלונדהיים:>
לגבי השאלה הכללית על החוק העונשין, הסיבה שאנחנו מתקשים להכניס סעיפי הבהרה כאלה היא שהם לא קיימים בחוקים אחרים. כך שאם נכתוב כאן "ביודעין", זה יעורר שאלות על כל החקיקה שאנחנו כותבים. הדרך שבה אנחנו עושים את החקיקה הפלילית נשענת על החלק הכללי של חוק העונשין, שחל על כל החוקים במדינת ישראל, ובו כתוב במפורש שאלא אם כן אומרים שזאת אחריות מסוג אחריות קפידה, שבה אין לך טענות הגנה מסוג "לא ידעתי"... בעבירות תנועה למשל, כותבים את זה במפורש, ושם זה לא משנה למה עברת קו לבן; עברת קו לבן? זהו, אפשר לתת לך דוח. אבל כל עבירה אחרת דורשת מחשבה פלילית.
עכשיו, אם אני אכתוב פה סעיף כזה, אחרי זה עורכי דין יעשו מזה מטעמים – "בחוק המזון כתבו את זה, ובחוק הזה לא כתבו את זה, אז אם זה כתוב שם, מה המשמעות של זה פה?". ולכן אין לנו ברירה לפעמים, בגלל אחידות חקיקה, אלא פשוט להגיד שזה המצב ושאין אף מקרה אחד שבו רגולטור במדינת ישראל העמיד לדין במשהו שדורש ידיעה, למרות שלא היה כתוב. ולכן החשש הזה, אנחנו מבינים שהוא קיים ואני חלילה לא מזלזל בו, אבל זה לא המצב וזו לא השיטה. 

<היו"ר אלי אלאלוף:>
אתה יכול להתייחס לשאלה של חברת הכנסת גרמן?

<זמר בלונדהיים:>
אני אתן לאלי להתייחס. 

<אלי גורדון:>
אכן ישנה התייחסות לאחריות והמחויבות של food business operator, שמוגדר כעוסק במזון, בחקיקות שהן מקבילות לנו, לדוגמה אירופה. מצד שני, אני רוצה להתייחס לחובותיה של מכולת רחמים, כי לאורך כל הדרך של כתיבה וגיבוש הדרישות וההוראות בעניין של יצרן ואחר כך יבואן ואחר כך גם משווק, בהסתכלות רוחבית על החוק, אפשר למצוא את המקומות שבהם כן ידענו להתייחס למכולת רחמים, שזה הקוד של משווק קטן. אנחנו מבינים שאי אפשר להטיל עליו חובות שהן מעבר לגבול היכולת שלו, ולכן הפרדנו בין סוגי משווקים; בין אותה מכולת רחמים, בעל עסק קטן, לבין מערכות יותר רחבות, למשל רשתות השיווק, שכבר נכון להיום מיישמות את כל המערך של אבטחת איכות פנימית, שעליו אנחנו רוצים להישען. לעומת זאת, ממכולת רחמים או כל בעל מכולת אחר אנחנו מבקשים רק דבר אחד: שיוודא שהוא לא רוכש מוצר שלא מסומן כלל בעברית. לא מבקשים ממנו לדעת האם גודל האותיות מתאים לתקן ישראלי 1145 או לא, אבל כן אומרים לו בפירוש לא לרכוש סחורה שלא מסומנת בעברית. זה מבחינתו צריך להיות תמרור אזהרה אדום, חד וחלק. 
<שי פניני:>
אבל אתה לא מתייחס לתקנה האירופית. התקנה האירופית מנוגדת - - -

<יעל גרמן (יש עתיד):>
סליחה, אלי, אני לא קיבלתי תשובה ברורה. השאלה שלי הייתה ממש פשוטה, ואני רוצה לקבל "כן" ברור, בעוד ה"כן" שלך היה מאוד לא ברור לי. האם בחקיקה האירופית, שעל פיה אנחנו הולכים, מוטלת אחריות על המשווק?

<שי פניני:>
לא, ואפשר להקריא לך את הסעיף - - -

<קריאות:>
- - -

<היו"ר אלי אלאלוף:>
שרון, בבקשה. 

<שי פניני:>
אני יכול להקריא את הסעיף מהחקיקה האירופית שפוסל את האחריות - - -

<היו"ר אלי אלאלוף:>
רגע, לא התבקשת בינתיים להקריא שום דבר. 

<שרון גוטמן:>
אני קודם כול רוצה להתייחס למצב הקיים בארץ, ואחר כך אקריא מהחקיקה האנגלית. פקודת ציבור חלה היום על כל אדם, לא רק על עוסק במזון. הסעיפים שמתייחסים למכירת מזון בלא התוויה, שמתייחסים לאיכות פגומה, הם רוחביים. 

אגב, לדעתי הדיון פה הקדים מעט את זמנו, כי אנחנו מדברים פה על סעיף כללי שמתייחס לתקנות ולא להוראות פרטניות על משווקים, שעוד לא הגענו אליהן. 

החקיקה היום היא הרבה יותר גורפת, הרבה יותר כללית, ולא מתייחסת למקטע של יצרן, יבואן או משווק - - -

<שי פניני:>
גם באירופה?

<שרון גוטמן:>
רק רגע, אני אגיע לחקיקה האירופית. גם צו הפיקוח על מצרכים ושירותים (איכות מזון) חל על כל אדם, וגם על המכירה, והוא מאוד כללי. אגב, הוא גם מכיל אחריות קפידה, ואני אשמח לשאול פה את מי שמייצגים את המשווקים כמה קנסות מינהליים – ואני מזכירה שכאן כן מדובר על אחריות קפידה ולא על מחשבה פלילית – הוטלו על משווק בסך 1,000 שקלים על משהו שהמשווק לא היה יכול לדעת. אני אשמח לקבל על כך פירוט לקראת הישיבה הבאה. 
לגבי החקיקה האירופית, מונח לפניי החוק האנגלי, שגם הוא – כמו הפקודה שלנו, שהרי הם נולדו מאותו מקור חקיקתי – מדבר על כל אדם, ויש בו אף הוראות צרכניות ולא רק הוראות שמתייחסות לבטיחות. למשל, יש פה את סעיף 14, שמדבר על consumer protection:

Selling food not of the nature or substance or quality demanded 
Any persons who sales to the purchaser's prejudice any food which is not of the nature or substance or quality demanded by the purchaser shall be guilty of an offence.   
זאת אומרת, אנחנו עשינו זום-אין, הגדרנו מקטע-מקטע, ובהמשך נראה אילו הוראות פליליות ועיצומים החלנו על גבי כל מקטע, כולל המשווק. לכן אני חושבת שבשלב הזה, בסעיף 28, שמפנה אל תקנות ואינו הוראה ספציפית שחלה על משווק, הדיון הוא טיפה מוקדם. אני מציעה שכשנתחיל להקריא ונגיע לסעיפים, אז נפתח את הדיון הזה להערות. 

<שי פניני:>
אדוני, לעניין התקינה האירופית, יש לנו פה את הנוסח, וזה לא מה שנאמר על ידי משרד הבריאות. 

<היו"ר אלי אלאלוף:>
זה לא תפקידך לספק לנו את זה. החבר'ה פה יודעים למצוא את הדברים. מה שמך?

<שי פניני:>

עורך דין שי פניני, "קשת טעמים". אני רוצה להבהיר מספר דברים. ראשית, כל החוק הזה הוא תמונת ראי של שלוש תקנות מהאיחוד האירופי ולא מאנגליה. אם קוראים את הנוסח האירופי, רואים שאנחנו מדברים באותם מושגים של עקיבוּת, בטיחות וסימון. האיחוד האירופי, בתקנה שלו שחלה על כל מדינות האיחוד, קבע דבר מאוד פשוט: 

The food business operator which do not effect food information shall not supply food which they know or presume on the basis of the information in their possession as professionals to be non-compliant with the acceptable food information nor requirements or relevant national provisions.     

זה אומר שעוסק במזון לא ימכור מזון שהוא יודע שאינו מתאים למידע המסומן בו, ולא תוטל עליו אחריות. זה לב לבו של הרציונל של החקיקה באירופה – שכל משווק אחראי במקטע שלו. כאשר משרד המשפטים מצטט מחוקים באנגליה, שעם כל הכבוד - - -

<שרון גוטמן:>
זה חוק מדינתי. אתה מדבר על רגולציה שהמדינות מאמצות אותה מתוך החקיקה הפנימית. אתה מדבר על עקרונות, לא על חקיקה מדינתית. 

<שי פניני:>
אני מדבר על regulation 11.69 - - -

<אמיר רשף:>
מתחת לרגולציה הזאת יושבת חקיקה של כל מדינה. הרגולציה מכתיבה את העקרונות - - -

<קריאות:>
- - -

<לילך דחוח:>
זה עיקרון, והעיקרון הזה חשוב הרבה יותר - - -

<אמיר רשף:>
העיקרון הזה קיים גם ב - - -

<לילך דחוח:>
העיקרון הזה לא קיים.

<שי פניני:>
שרון, אני גם חולק עלייך בעניין הזה, כי תקנות הסוכנות לבטיחות המזון - - -

<קריאות:>
- - -

<שי פניני:>
סליחה, אני מדבר. תקנות בטיחות המזון של בריטניה שעוסקות בהתאמה לאיחוד האירופי אומרות אחרת, וגם הן מונחות לפניי. אני אסביר למה הכנתי את זה: כי כל פעם אומרים "ככה זה באיחוד האירופי". בכל פעם שיש איזושהי בעיה שנראית לא הגיונית, הם באים לכאן ואומרים שכך זה באיחוד האירופי, באנגליה, בסין, ביפן וכולי. 

<היו"ר אלי אלאלוף:>
אתה רוצה למצוא את הסעיף שאמרת?

<שי פניני:>
אני אמצא. בינתיים תעברו - - -

<היו"ר אלי אלאלוף:>
בלי הצהרות, תעשו לי טובה.

<שי פניני:>
מה "בלי הצהרות"? כרגע הקראתי סעיף שכן אומר שלא מטילים אחריות על - - -

<היו"ר אלי אלאלוף:>
אז הבנתי ממה שאמרת. גברתי, בבקשה. 

<לילך דחוח:>
לילך דחוח, "מגה". אני רוצה לחדד את הנקודה, ואני לא אחזור על העניין האירופי. אני חושבת שנעשתה כאן די עבודה כדי להבהיר שהדברים שנאמרים כאן לא מתיישבים אחד לאחד עם תקנות האיחוד האירופי, וחשוב לשים על כך דגש. אבל אני כן רוצה לפשט משהו ואולי לבאר אותו. אני מסכימה שכשאנחנו מדברים על ענישה פלילית, בהחלט כל עקרונות הדין הפלילי חלים. עם זאת, החוק הזה מטריד משווקים לא רק בשל ההיבט הפלילי שלו. אני רוצה להכניס אתכם לעולם שלנו. אני יודעת שבשנים האחרונות מאוד פופוליסטי לא לאהוב רשתות שיווק, אבל עם זאת, אנחנו נאבקים – ולא רק "מגה", שמתמודדת עם משבר מאוד גדול – ברגולציה מאוד קשה, בענף שהרווחיות בו היא מאוד נמוכה, עם עלויות כספיות מאוד גדולות - - -

<היו"ר אלי אלאלוף:>
את מוכנה להתרכז בעניין?

<לילך דחוח:>
כן, אני רוצה להגיד שהסעיף הזה מטיל אחריות שבסופו של דבר מתורגמת גם לתביעות ייצוגיות, גם לתביעות אזרחיות, גם לפניות לשירות לקוחות – ויש לזה היבטים כלכליים משמעותיים, וכשאנחנו נותנים כאן איזשהו סעיף כללי שמטיל אחריות כזו, מבלי שהוא מדבר על מקטע שאני כן מוכנה ורוצה לקחת עליו את האחריות... אגב, קיימת אחריות גם היום; הרי אם אני יודעת על משהו, אני מורידה אותו מהמדף. אני אתן דוגמה: כשיש לי יצרן מקומי של רכז עגבניות – או איך שלא קוראים לזה או שרוצים לקרוא לזה היום, "מטבל" – מול יצרן בין-לאומי, ויש ביניהם ויכוח האם זה לפי תקן או לא, האם משנים תקן או לא, אני ניטרלית בשאלה הזאת. אם יוחלט שעכשיו התקן הוא לא כזה, אז אני אוריד מהמדף מוצר מסוים, ומי שייפגע מזה בסופו של דבר זה הצרכן, כי יהיה מוצר אחד על המדף וכי לי יש פחות יכולת משחק מול היצרנים כדי להוריד לפעמים עלויות או ליצור מבצעים או לקבל הנחות. חייבים להבין את המשחק הזה. לא תמיד לי יש את האחריות ואת הידיעה ואת היכולת לשלוט בסימונים וברכיבים. ואמנם אנחנו מדברים עכשיו על סעיף כללי, אבל הוא משפיע על כל הסעיפים הקטנים האלה, כי לפי החוק הזה יש לי אחריות על סימון הרכיבים, ואם חסר רכיב – ואני חוזרת שוב לפרשת רמדיה – אני אקח את האחריות על זה. אבל זה לא ריאלי, זה לא הגיוני, וזה יגרום למשבר מאוד קשה. 

<היו"ר אלי אלאלוף:>
אני מבקש לסיים. אדוני, בבקשה. 

<רונן רגב כביר:>
בכל העולם, וגם בכל - - -

<שי פניני:>
סליחה, בלי סיסמאות. אל תגיד "בכל העולם". זה שאתם אומרים - - -

<היו"ר אלי אלאלוף:>
אדוני, אתה עוד לא מנהל את העסק. אל תפריע. 

<רונן רגב כביר:>
בכל העולם המערבי, כולל האיחוד האירופי, צפון אמריקה, אוסטרליה, ניו-זילנד, דרום אפריקה וכולי, וגם בכל עולמות התקינה, לא רק בתחום המזון, יש אחריות למשווקים לוודא שהם מוכרים מוצרים שעומדים בדרישות התקינה. זאת לא המצאה חדשה, זאת לא המצאה שהמציאו עכשיו בחקיקה. כפי שנאמר פה כרגע, הדרישה היא הרבה יותר גורפת ורחבה, ולא חלה רק על עסק. השאלה היחידה היא מה המשווק צריך לדעת. אילו צעדים הוא נוקט כדי לדעת. אני יכול לומר ש"אמון הציבור" בדק לאחרונה משווקים של מוצרים מסוימים בתחום התקינה, קיבל תשובות לגבי מוצרים שלא עומדים בתקינה, ושלחו לו תעודות שאמרו "הנה, תראה, זה עומד בדרישות התקן", והיינו צריכים להסביר למשווק של מוצר מסוים איך קוראים את התעודה ואיך רואים שמה שהוא עצמו שלח לא עומד בדרישות התקן. יש אחריות למשווק בכל העולם, כי הוא הצוהר אל הצרכן. כל עולם התקינה הישראלי נופל מבחינה פיקוחית בגלל שמנסים לפקח רק בערוצי היבוא. אין מדינה בעולם שעושה את זה. בעולם מפקחים בשוק - - -

<שי פניני:>
חוץ ממדינות האיחוד, שעשו את התקנה - - -

<רונן רגב כביר:>
בכל מדינות האיחוד עושים market supervision. בכל מדינות האיחוד. 

<שי פניני:>
תראו לנו את התקנה, אנחנו קראנו וזה הפוך. 

<היו"ר אלי אלאלוף:>
אתה יכול להפסיק?

<רונן רגב כביר:>
באיחוד עושים market supervision, זאת אומרת, מפקחים על דרישות תקינה. 
<שי פניני:>
איפה את רואה market supervision? אין דבר כזה. 

<היו"ר אלי אלאלוף:>
חבר, זאת פעם אחרונה לפני שאני מוציא אותך. 

<רונן רגב כביר:>
את הפיקוח עושים על המדף בחנויות. עכשיו, צודקים כאן המשווקים, שכדי שהם יוכלו לקבל את האחריות, יצטרכו ברגולציה לייצר להם כלים ברורים. זאת אומרת שבמסגרת ההוראות והתקנות תהיה חובה על הספק לספק את התעודות הרלוונטיות, ושלהם יהיו כלים ברורים לדעת. למשל, קיבלתי מוצר שאין עליו בכלל טקסט בעברית? אני יודע שזה מוצר אסור. ברגע שיוצרים את הוודאות הזאת אי אפשר לייצר פיקוח על בטיחות מזון בלי אחריות של המשווקים. אין מדינה אחת בעולם שעושה את זה. 

<איציק שמולי (המחנה הציוני):>
רונן, אני חושב שצריך למקד את הוויכוח. הוויכוח הוא לא "כן אחריות או לא אחריות". צריכה להיות אחריות. אבל באותה נשימה, צריכה להיות הלימה בין הסמכות לבין האחריות. אני שמעתי בדיון לפחות בנקודה אחת דבר והיפוכו. אלי גורדון, אתה אמרת דבר אחד, ובצד השני של השולחן – ואני לא יודע מה מהם נכון – דיברו על פרשת רמדיה. עכשיו אני שואל אותך בתור הגורם המקצועי, אלי: נגיד שמחר, חס וחלילה, יש פה פרשת רמדיה 2, האם בסופו של דבר מצופה מהמשווקים, לפי לשון החוק כפי שהוא מנוסח כרגע, לדעת שהם מוכרים מזון פגום לתינוקות על המדפים?

<לילך דחוח:>
סעיף 30(5) - - -

<איציק שמולי (המחנה הציוני):>
אני רוצה לשאול את אלי. 

<אלי גורדון:>
כמו שהתחלתי להסביר, אני כן רוצה לאמץ ולהזכיר את מה ששרון, היועצת המשפטית של שירות המזון במשרד הבריאות, הציעה: לקרוא את כל ההסדרים. ולמה? מכיוון שבמקרה הזה, כשיש פרשה כזו או אחרת, בסופו של דבר, לאורך כל הדרך החוק הגדיר שני גורמים שאחרים על מוצר ארוז מראש: בראש ובראשונה יצרן המזון, ואחר כך היבואן. ברור שחובות של יצרן ויבואן עוברות על חובות של משווק - - -

<לילך דחוח:>
אלי, זה לא כתוב בשום מקום. 

<אלי גורדון:>
חברים, כל פעם אני עוצר, נותן חצי הסבר ולא מסביר את עצמי עד הסוף. רצוי להיזכר שלאורך כל הדרך, כפי שאמרנו בדיון הראשון, אנחנו כן הסתכלנו על מקטעים – יצרן, יבואן ומשווק. במקרים כאלה, גם אם מתחיל הדיון, ברגע שהוכח... במסגרת בדיקה וחקירה שנעשית במקרים כאלה אנחנו כן מגיעים למסקנה שלא נקודת הקצה "תרמה" לכך שיש תקלה במוצר, ואז, מי שאחרי מבחינתנו – הן מבחינה פלילית והן מבחינת הטלת עיצומים – הם היצרן והיבואן. זה ברור מאליו, ולאורך כל הדרך אנחנו כתבנו את זה. 
אדוני היושב-ראש, ברשותך - - -

<לילך דחוח:>
אלי, אנחנו נצטרך להוציא הוצאות כספיות אדירות רק כדי להוכיח את מה שאתה אומר. 

<אלי גורדון:>
עוד נקודה שהייתי רוצה להבהיר: הוזכרה פה יותר מפעילות אחת שמצפים ממשווקים לעשות - - -

<היו"ר אלי אלאלוף:>
אלי, מה שאמרת כרגע, זה כתוב באיזשהו סעיף?

<לילך דחוח:>
לא. חד-משמעית לא. 

<שי פניני:>
לא. 

<לילך דחוח:>
גם כתוב הפוך מזה. 

<היו"ר אלי אלאלוף:>
אל תעזרי לי. אני שואל שאלה פשוטה: יש ליבואן וליצרן אחריות גדולה יותר מאשר למשווק?

<אלי גורדון:>
בוודאי. 

<היו"ר אלי אלאלוף:>
זה כתוב איפשהו?

<אלי גורדון:>
זה לא כתוב במשפט אחד, אבל - - -

<היו"ר אלי אלאלוף:>
למה?

<אלי גורדון:>
אני אסביר למה. מכיוון שיצרן מייצר מזון, במקטע שלו הוא חייב לייצר מזון ארוז מראש שעומד בכל דרישות החקיקה. ייתכן מאוד שאי-שמירה על תנאים כאלה ואחרים במקטע שיווקי או במקטע של הובלה יכולה לגרום לקלקול של אותו מזון. לכן לאורך כל הדרך אנחנו מסתכלים על כל השרשרת – מהיצרן והיבואן ועד למשווק. 

<היו"ר אלי אלאלוף:>
מה שאתה אומר עכשיו מוסבר בכתב?

<לילך דחוח:>
לא. 

<אלי גורדון:>
אנחנו חושבים שכן. כשנגיע לסעיפים אתם תראו את זה. 

<קריאות:>
- - -

<היו"ר אלי אלאלוף:>
אל תעזרו לי. אלי, אתה אומר שאת התשובות האלה נמצא בהמשך?

<אלי גורדון:>
בין היתר - - -

<היו"ר אלי אלאלוף:>
לא, לא, תענה לי בכן ולא. 

<אלי גורדון:>
התשובה חיובית. עם זאת אנחנו הפרדנו בין חובות של בעל מכולת קטנה לבין בעל רשת - - -

<היו"ר אלי אלאלוף:>
הבנו. שרון, רצית עוד משהו?

<אלי גורדון:>
אדוני היושב-ראש, יש עוד נקודה אחת. אנחנו הזכרנו יותר מפעם אחת את אירופה ואת החקיקה באירופה, ואני רוצה להתייחס. החקיקה של האיחוד האירופי היא חקיקה רוחבית והיא נותנת קווים מנחים ליצירת חקיקה בכל מדינה ומדינה. כפי שכבר אמרנו, אנחנו בחקיקה הזאת לא מטילים חובת HACCP על כל food business operator לכל אורך השרשרת. אנחנו מעודדים את היצרנים; רוצים לעודד את היבואנים להגיע למערכות אבטחת איכות ובטיחות, ואנחנו מכירים בעובדה שרשתות השיווק נכון להיום כן הקימו מערכות אבטחת איכות ובטיחות - -
<לילך דחוח:>
אבל לא לזה. 

<אלי גורדון:>
- - ורוצים שהמערכות האלה תעבודה בצורה יעילה. 

<היו"ר אלי אלאלוף:>
תודה. חברת הכנסת ענת ברקו, בבקשה. 

<ענת ברקו (הליכוד):>
בעצם עולה מכאן שאתם עושים את ההבחנה לפי סדר הגודל של המשווק – אם זה מכולת, מיני מרקט, סופר מרקט או איזה תאגיד. האבחנה הזאת נראית די מוזרה. מי אחראי על חיי אדם, זה מה שמעניין אותי, מי. בסופו של דבר, אם קורה משהו, אם המזון היה פגום או מורעל או עם מרכיבים שגרמו לאלרגיה ומוות – מי אחראי על זה?

<אלי גורדון:>
מי שבדרך כלל אחראי על דברים כאלה זה היצרן - - -

<מאיר כהן (יש עתיד):>
והיבואן. 

<ענת ברקו (הליכוד):>
לא "בדרך כלל". 

<אלי גורדון:>
בחקיקה של היום וברציונל המשפטי שנמשך לאורך כל הדרך, מי שאחראי זה או היצרן או היבואן. 

<ענת ברקו (הליכוד):>
האם יש איזושהי תווית של משרד הבריאות, משהו שנותן את התוקף הבריאותי של המוצר?

<אלי גורדון:>
בכל העולם הנאור, לרבות החקיקה הקיימת והעתידית, כן שמים דגש על אחריות שמוטלת על כתפיו של יצרן או יבואן, ואפילו משווק. למה? כי אם אותו מוצר מזון יתקלקל במקטע של שיווק על המדף, אז ברור שליצרן אין אחריות אם הוא התווה את המוצר כמו שצריך - - -

<ענת ברקו (הליכוד):>
יש תקינה, נכון?

<אלי גורדון:>
בוודאי. 

<ענת ברקו (הליכוד):>
האם יש תקינה בריאותית?

<אלי גורדון:>
בוודאי. 

<ענת ברקו (הליכוד):>
וזה מופיע על כל מוצר, הדירוג הזה?

<אלי גורדון:>
לא, הדירוג מופיע לא על כל מוצר. בדירוג של מזון רגיש ומזון רגיל, אותו הרציונל כבר קיים כאן. בנוסף, אם את מדברת על רגישות מבחינת תנאי אחסון של המזון, אז בהחלט יש על זה סימון - - -

<היו"ר אלי אלאלוף:>
חברים, אני רוצה להזכיר לכולם שזה לא דיון שבו נחזור ונכתוב מחדש את כל החוק הזה. דבר שני, אני מודיע שיש לנו לוח זמנים ואנחנו נעמוד בו, יהיה מה שיהיה. אז אל תנסו לגרור אותנו לאין-סוף שאלות של פיליבסטר מיותר. אני רוצה שתתחילו להתרכז ולהתמקד ולא לגרור אותנו. אנחנו קוראים סעיף, אז להתייחס אך ורק לסעיף ולא למה שיש במקומות אחרים, כי אחרת אנחנו לא נגמור. אנחנו אמנם תכננו שעות אין-סופיות, אבל לדעתי זה מוגזם אם נמשיך בקצב הנוכחי. באמת, אתם נכנסים פה לפרטי פרטים. אז או שתכתבו לנו ערב הדיון - - 

<שי פניני:>
כתבנו. 

<היו"ר אלי אלאלוף:>
אז נתייחס. - - או שנכתוב אחרי הדיון. אבל לא נוכל להפוך כל שיחה פה למסטיק בלתי נשלט. אני אומר לכם, אני לא מצליח להבין את כל הדברים שאתם מנסים להעלות. אני לא אתן פה לשישה נציגים של אותו סקטור להעלות שאלות שונות. מכל גוף יכול לדבר אחד בשם אותו גוף. עד עכשיו הייתי לארג', אבל מעכשיו המידות של מתקצרות. אני מבקש להתחיל להתייחס עניינית לסעיפים שאנחנו קוראים ולא ליותר מזה. 

<נעה בן שבת:>
אדוני, אולי אפשר לעבור לסעיפים שקובעים את האחריות המפורטת, כי אנחנו - - -

<היו"ר אלי אלאלוף:>
אני ביקשתי ואני חוזר: מי שלא ייכנס לסעיף – תעזרי לי לפסול את דבריו. אל תרימו ידיים, אנחנו קוראים את הסעיף הבא. אני לא נותן לאף אחד רשות דיבור נוספת, אני מבקש לקרוא את הסעיף הבא ולהתייחס אליו בלבד.

<דפנה שלו קורנבליט:>
סליחה, אדוני, יש לי שאלה. 

<היו"ר אלי אלאלוף:>
לא, אני לא רוצה לתת יותר את זכות הדיבור בשלב זה. נעה, בבקשה.
<נעה בן שבת:>
קוראת:
	"ייצור, יבוא או שיווק של מזון פסול
	29.
	(א) עוסק במזון לא ייצר, ייבא או ימכור מזון שנמצא בו אחד מאלה:

(1) המזון אינו ראוי למאכל אדם;
(2) המזון יוצר, יובא או נמכר" – ואנחנו מציעים להוסיף את המילים "לפי העניין" - - -


<היו"ר אלי אלאלוף:>
אני מבקש לא להרים ידיים כל הזמן, אנחנו לא בכיתה א'. 

<נופר טל:>
רק התייחסות - - -

<היו"ר אלי אלאלוף:>
לא, כשהיא תגמור לדבר את יכולה להרים יד. מספיק, איזו מין תרבות דיון זאת?

<נעה בן שבת:>
קוראת:

	
	
	"(2) המזון יוצר, יובא או נמכר" – אנחנו מציעים להוסיף את המילים "לפי   העניין" כדי שיהיה ברור שבייצור, יבוא וכן הלאה יש הוראות שונות – "לפי העניין בתנאי תברואה בלתי נאותים;
(3) יש במזון חומר רעיל או מזיק מן הסוגים כמפורט בתוספת הראשונה, אלא אם כן הדבר הותר בתקנות ובמידה שהותר כאמור;
(4) יש במזון חומר מחולל מחלה בבני אדם;
(5) נמצא במזון גוף זר שאינו חלק מהחומרים המשמשים באופן שיטתי בייצור המזון המסוים;
(6) אריזת המזון נפגמה באופן העלול לחשוף את המזון בתוכה לזיהום, לגורמי סיכון סביבתיים או לרקב;
(7) המזון התקלקל; לעניין זה "התקלקל" – התקיים במזון קלקול, לרבות באחד מעלה, ובלבד שאינו מתקיים במזון על פי אופיו והרכבו של המזון:
(1) אריזתו התנפחה;
(2) יש בו עובש נראה לעין
(3) רכיב במזון תסס או החמיץ"


את פסקה (8) אנחנו מציעים להפוך לסעיף קטן (ב), כלומר, כל מה שקראנו יהיה חלק מסעיף קטן (א), ולכתוב ש"המזון יוצר, יובא או נמכר בתנאים שאינם בהתאם להוראות שחלות עליו לפי העניין לפי סעיף 10(א) לחוק רישוי עסקים". זאת אומרת, אם חלות הוראות חוק רישוי עסקים – בהתאם להוראות שחלות על אותו עסק. גם פה זה לפי העניין. 
<היו"ר אלי אלאלוף:>
יש התייחסויות לסעיף הזה? בבקשה, גברתי. 

<רוית ארבל:>
לגבי סעיף קטן (5), "נמצא במזון גוף זר שאינו חלק מהחומרים המשמשים באופן שיטתי בייצור המזון המסוים" – כפי שעלה בדיונים עם משרד הבריאות, מכיוון שהימצאות גוף זר זו משימה בלתי אפשרית, אנחנו מציעים שהנוסח יהיה "יפעל למניעת גוף זר". אני חושבת שזה מקובל גם על משרד הבריאות, מכיוון שזו משימה שהיא בלתי אפשרית. 

עכשיו, בכל סעיפי המשנה מדובר באיסורים שלפיהם מדובר בעבירה פלילית עם שנתיים מאסר - - -

<היו"ר אלי אלאלוף:>
מה ההצעה הקונקרטית שלך?

<רוית ארבל:>
שבמקום שהאיסור יהיה איסור גורף על הימצאות גוף זר, הנוסח יוחלף כך שהנוגעים בדבר, היצרן או היבואן, יפעלו למניעת הימצאות גוף זר. 

<היו"ר אלי אלאלוף:>
בסדר, נרשום, אבל לא נתייחס עכשיו. נעה, תוכלי להתייחס אחר כך להערה שלה?

<נעה בן שבת:>
אני מציעה שגורמי המקצוע יתייחסו, זו שאלה מקצועית. 

<היו"ר אלי אלאלוף:>
אז תרשמו את זה. אדוני, בבקשה.  

<נמרוד הגלילי:>
נמרוד הגלילי, מנהל תחום רשות המזון בלשכת המסחר. הדרישות האלה מהרשתות יצריכו אותן להקים מערכת להבטחת איכות. תבינו, אם החוק הזה נועד להפחית מחירים, כמו שהחוק הקודם, חוק המזון, נועד לקדם תחרות והיו בו סעיפים של שקיפות - - -

<היו"ר אלי אלאלוף:>
הבנו. 

<נמרוד הגלילי:>
בסופו של דבר זה יחשוף את הרשתות, הן לא יוכלו לעמוד בזה. היום יש אולי שתי רשתות שיש להן ממש מערכת הבטחת איכות אין-האוס, ואצל רשתות אחרות זה נמצא בחוץ, וזה יגביר את הרגולציה והן לא יוכלו לעמוד בזה. 

<היו"ר אלי אלאלוף:>
רז, בבקשה. 

<רז הילמן:>
שווה להתעכב על ההגדרה "ימכור" ועל מה זה "מכירה", כי ההגדרה של "מכירה" היא מאוד רחבה. 

<היו"ר אלי אלאלוף:>
בבקשה, אדוני. 

<רוני סורקיס:>
אני ד"ר רוני סורקיס, מ"שופרסל". כשאני קורא את ההגדרה הזאת ואת הסעיף הזה, אני רואה חשיפה יום-יומית, ודאית, לא הוגנת ולעתים גם לא הגונה, כלפי הרשתות וכלפי מוכרי מזון – ואני מדבר על ליבת העסקים שלנו. 

זה לא סוד שבמדינת ישראל, בכל העופות, או ברוב המכריע של העופות, יש סלמונלה. העופות האלה משווקים, עוברים בדיקות משנה וטרינריות, ואנחנו עושים את כל מה שאנחנו יכולים כדי למכור את זה בצורה הטובה ביותר; ובפועל, מה שקורה, כשרוצים לנגח אותנו, באים משרד הבריאות וגופים שונים, עם אמצעי תקשורת כאלה ואחרים, דוגמים אותנו, עושים לנו משפט ציבורי, כשבפועל אין לנו שום שליטה על הדבר הזה. הדבר הזה, צריך להחריג אותו בצורה ברורה, כדי שלא ייגרם נזק. הדבר לא בשליטתנו - - -

<היו"ר אלי אלאלוף:>
לא הבנתי את מה להחריג. 

<נעה בן שבת:>
סלמונלה?

<רוני סורקיס:>
  כן, בעופות. 

<היו"ר אלי אלאלוף:>
ומחר את קדחת מלטה בכבשים? ומה עוד?

<רוני סורקיס:>
לא, לא, אני אסביר. זה דבר ברור וידוע שבמדינת ישראל רוב רובם של העופות מכילים סלמונלה. 

<איציק שמולי (המחנה הציוני):>
האמת שזה לא ידוע. 

<רוני סורקיס:>
אז תדעו. 

<היו"ר אלי אלאלוף:>
משרד הבריאות, תרשמו את זה ותתייחסו לזה. 

<רוני סורקיס:>
אותו דבר לגבי – ואני מדבר על ליבת העסקים שלנו, על כך שאנחנו חשופים כל הזמן – שאריות חומרי הדברה - - -

<היו"ר אלי אלאלוף:>
מה אתה ממליץ? לאכול סלמונלה?

<רוני סורקיס:>
לא, חלילה, אני לא ממליץ. דרך אגב, הרשתות הגדולות עושות הכי הרבה כדי למנוע את זה; עובדים רק עם משחטות שמאושרות ליצוא. אותו דבר גם לגבי פירות וירקות, לגבי שאריות חומרי הדברה. אנחנו נוקטים מערכת מאוד רצינית - - -

<נעה בן שבת:>
מעל הנורמה שקבועה בתקנות?

<רוני סורקיס:>
תרשי לי בבקשה. אנחנו נוקטים במערכת הבטחת איכות מאוד קפדנית למניעת מכירת ירקות ופירות עם שאריות חומרי הדברה מעל המותר, ובכל זאת לעתים משתרבבים כאלה דברים, ואי אפשר לפקח ברמת העגבנייה או ברמת המלפפון. הדברים האלה צריכים להיות ברורים ושהדבר הזה לא יהיה כלי לניגוח, כי אם להגיד את זה בצורה ברורה – את הדברים האלה בודקים בטלוויזיה, ובאמצעות מי? באמצעות נציגים של משרד הבריאות. והדבר הזה הוא לא ראוי - - -
<היו"ר אלי אלאלוף:>
אני לא מקבל את זה - - -

<רוני סורקיס:>
אני יכול להוכיח לך את זה, אדוני. 

<היו"ר אלי אלאלוף:>
אבל זה לא תפקידנו לעשות את זה. אני רוצה להאמין שאף פקיד אחראי לא מזמין תקשורת כדי לפקח על דברים. אם הוא עושה את זה – יש מערכות משפטיות שיכולות לטפל בזה. אני שוב חוזר, רק אחד מדבר בשם החברות.
<ישגב נקדימון:>
אני אדבר בשם חמש הרשתות שאני מייצג. אדוני, הסעיף הזה ממחיש בדיוק את הטענה העקרונית שהעלינו לגבי הסעיף הקודם. ראו בבקשה את הסעיפים הקטנים שלגביהם מחילים אחריות אישית על המשווקים. למשל, סעיף קטן (5), "נמצא במזון גוף זר שאינו חלק מהחומרים המשמשים באופן שיטתי בייצור המזון המסוים". איך למען השם יכול המשווק לדעת אילו חומרים שהיצרן מביא לו למכירה או היבואן מביא לו למכירה משמשים באופן שיטתי בייצור המזון? אין לו מושג. ואיך יכול להיות לו מושג האם החומרים האלה נמצאים בתוך המוצר או לא? כאן מטילים עליו אחריות פלילית וגם חשיפה לעיצומים כספיים בסכומי עתק על דברים שאין לו שום זיקה אליהם. 

<נעה בן שבת:>
העיצום הכספי מוטל רק על מייצר או מייבא, למעט אם נוסף שלא בתהליך הייצור. 

<לילך דחוח:>
זה לא נכון. 

<נעה בן שבת:>
אפשר לעבור לראות את זה. 

<היו"ר אלי אלאלוף:>
משרד המשפטים, תענה. 

<ישגב נקדימון:>
מיד אני מסיים. אותו דבר לגבי סעיף קטן (4), "יש במזון חומר מחולל מחלה בבני אדם". איך המשווק אמור לדעת את זה?

<היו"ר אלי אלאלוף:>
זה אכן שווה הבהרה. הגברת מאדם טבע ודין, בבקשה. 

<דפנה שלו קורנבליט:>
אני עורכת דין דפנה שלו קורנבליט - - -

<נעה בן שבת:>
תסתכלו בבקשה בסעיף 282(3).

<היו"ר אלי אלאלוף:>
לא עכשיו. תיתנו את התשובות בזמן.

<דפנה שלו קורנבליט:>
יש לנו שאלה והערה לגבי סעיף קטן (3) וגם לגבי סעיף 28: מדוע ההפניה היא לא לכל חקיקת המזון? מדוע זה רק לחלק קטן אחד? אנחנו חושבים שאם זה חוק כמו בסעיף 27, שמתייחס לכלל התקנים, אנחנו רוצים לאחד הכול ביחד. שיהיה אסור לשווק או למכור מזון שלא עומד בתקנות אחרות, כמו בסעיף קטן (2) להגדרה של "חיקוק מזון". 

גם חשוב לי לציין שכבר היום אסור למכור פירות וירקות שיש בהם שאריות חומרי הדברה מעל הרמה המותרת, כך שאני לא חושבת שיש סיבה להקל בזה. 

<היו"ר אלי אלאלוף:>
עמרי שרון, בבקשה. 

<עמרי שרון:>
אני עמרי, ארגון מגדלי הבקר לבשר. דבר ראשון, במסגרת תהליכי הפשרה של בשר יש הרבה פעמים שימוש בחומרים שהם לא חלק מהעניין באופן מובנה, וזאת כדי לשמר צבע וצורה. אני מעלה את זה עכשיו, אבל כשנגיע לסעיף 33 אני אצטרך להזכיר את זה יותר. 

לגבי הבדיקות שאמר נציג "שופרסל", אני רוצה להגיד שיש בדיקות מאוד קפדניות לכל חלקה וכל שדה לפני שמאשרים לשיווק. אבל הבעיה מתחילה כשאתה מייבא ירקות, נניח מירדן, כשזה על המשאית בגשר, אף אחד לא בודק, וגם אם יבדקו, אף אחד לא יחזיר. ולכן בירקות ופירות מקומיים יש הקפדה מאוד גדולה, גם ב"מגה" וגם "בשופרסל", כשלגבי שאר הרשתות אני פחות מכיר; אבל בירקות מיובאים יש לנו בעיה אחרת. 
<היו"ר אלי אלאלוף:>
תודה. רוברט, בבקשה. 

<רוברט סגל:>
לגבי 29(4), "יש במזון חומר מחולל מחלה בבני אדם": לזה אנחנו רוצים להוסיף בסיפא "אלא אם הדבר הותר בתקנות במידה שהותרה בתקנות". מאחר שחיידקים פתוגניים יש גם בתקנים ישראליים וגם בתקנות – למשל קטן מ-10, קטן מ-100 וכולי, הרי אין אפס מוחלט – אז אני מציע להוסיף "אלא אם הותר...", כפי שנעשה בסעיף (3) שמעליו. 

<אלי גורדון:>
אין בעיה. 

<רוברט סגל:>
לגבי סעיף (5), גוף זר: כפי שנאמר פה, כל האמצעים שיצרן שם בקו הייצור שלו – נפה, פילטר, מסננת – יש להם גודל חומרים מסוים, כך שבהכרח משהו יעבור. בנוסף, לגלאי מתכות, קרני רנטגן, מצלמות – לכל דבר יש סף רגישות מסוים, ובהכרח מה שמתחת לסף הרגישות יהיה שם. לכן יהיו גופים זרים בגודל מסוים במזון, ולכן אי אפשר לומר אמירה דיכוטומית "שלא יהיו גופים זרים". כן אפשר לומר "שלא יהיו גופים זרים המסכנים את בטיחות הצרכן", או, כפי שהוצע פה, "שהיצרן יעשה כמיטב יכולתו" או משהו כזה. אבל משהו שלא מייצר אמירה דיכוטומית שאי אפשר לעמוד בה. 

<היו"ר אלי אלאלוף:>
תודה. נעבור לשלב התשובות. משרד המשפטים, בבקשה. 

<זמר בלונדהיים:>
כל פעם חוזרים לעניין של הנורמה שאנחנו קובעים ולסנקציה שבצדה. אבל זה דיון חסר, כי אנחנו קוראים רק את הסעיף ולא את - - -

<היו"ר אלי אלאלוף:>
תענה רק לגבי הסעיף. 

<זמר בלונדהיים:>
לגבי הסעיף הזה אומרים למשל "איך יידע המשווק האם יש גוף זר במוצר המזון". אבל אם הולכים לסעיף של העיצום הכספי בגין זה, רואים שהוא מושת אך ורק על היצרן והיבואן בהקשר הזה. 

<לילך דחוח:>
אבל תביעה ייצוגית לא צריכה - - -

<זמר בלונדהיים:>
רגע, תנו לי לסיים משפט. נכון, הם צודקים, יש מישורים שאינם חלק מהסנקציות המינהליות, למשל תובענות ייצוגיות, תובענות נזיקיות וכולי, אבל אני לא מתייחס לזה, אני רק אומר שכשאומרים כל הזמן "עיצום כספי" – אין כאן עיצום כספי. לכן צריך לקרוא את זה, לעשות דיון שלם, לקרוא גם את הסנקציה, ואז נראה שאין בעיה בפלילי - - -

<קריאה:>
למה אתה קובע נורמה שאין סיכוי לעמוד בה?

<היו"ר אלי אלאלוף:>
סליחה, שלב השאלות היה שקט, אז שגם שלב התשובות יהיה שקט. אם יהיו הבהרות נוספות, אנחנו ניתן. 

<זמר בלונדהיים:>
לגבי גוף זר אני אגיד שבסעיף 288(3), שהוא סעיף העיצום הכספי, לקחנו לתשומת לבנו את הערת התעשייה והרשתות בדיונים המקדימים, והצבנו שם סייג: שהסנקציה היא על מייצר או מייבא מזון שיש בו גוף זר, אלא אם התווסף הגוף הזה באופן בלתי נמנע כחלק מתהליך הייצור. לטעמנו זה עונה על המקרה שבו הוא מציב את הדברים הרלוונטיים, ה"סטייט-אוף-דה-ארט" של המסננות וכולי, אבל בכל זאת דברים קטנים מאוד נכנסים פנימה. גם הסתכלנו על האכיפה של משרד הבריאות על הסעיף הזה בשנים האחרונות, וראינו שלא מדובר בחלקיקים קטנים שנכנסו, אלא מקרים שהיה ג'וק או זכוכית או גולה וכל מיני דברים כאלה. ומה לעשות, הדברים האלה לא יכולים להיות במזון, כי אם ילד בולע את זה – זו בעיה. 
<היו"ר אלי אלאלוף:>
שרון, בבקשה. 

<שרון גוטמן:>
אני רוצה להשלים את דבריו של זמר. בסעיף 288(2) רק חלק מהפסקאות קיבלו עיצום כספי, ורק הדברים שהם באמת נראים לעין, כמו למשל אריזה מתנפחת, שקשה לא לראות את זה, ובוודאי לא צריך לשים את זה על המדף. יש פה רק את סעיפים (3), (6), (7)(א) או (8).

<שי פניני:>
זה לא נכון. 

<שרון גוטמן:>
"אינו ראוי למאכל אדם", למשל, הוא לא עיצום כספי. 

<נעה בן שבת:>
נעשה סדר. את בעצם אומרת שבפסקה (1) ו-(2) יש עבירה פלילית, בפסקה (3) יש גם עבירה פלילית וגם עיצום כספי, בפסקה (4) רק פלילית, בפסקה (5) עבירה פלילית ועיצום כספים, רק למייצר ולמייבא, למעט אם זה נוסף שלא בהליך הייצור, בפסקה (6) עבירה פלילית ועיצום כספי, בפסקה (7) עבירה פלילית ועיצום כספי - - -

<לילך דחוח:>
נקודת ההסתכלות לא יכולה להיות רק על - - -

<היו"ר אלי אלאלוף:>
לא, לא קיבלת רשות דיבור. 

<נעה בן שבת:>
ובסעיף קטן (ב) זה רק עיצום כספי. 

<היו"ר אלי אלאלוף:>
אלי, בבקשה, תשלים את התשובות. 

<אלי גורדון:>
יש לי הערה שאני לא מסכים עובדתית עם עמרי, וזה לגבי הפיקוח על הייבוא של פירות וירקות. פירות וירקות מיובאים נבדקים גם הם, ברמת משלוח, בתדירות מאוד גבוהה, מבחינת שאריות חומרי הדברה ומיקרוביולוגיה. נכון שבחלק ממעברי הגבול לא ניתן לעשות "הולד" על המשלוח, כי עד שתתקבלנה תוצאות הבדיקה כל המשלוח הזה ייזרק, ולכן יצרנו מנגנון אחר: ברגע שמקבלים תוצאות בדיקה חריגות, היבואן ובאמצעותו גם המגדל בחו"ל, מקבל התרעה על כך שאת המשלוח הבא הוא לא יוכל לשחרר לאחר דיגום, אלא תהיה השהיה, והשחרור יהיה רק לאחר קבלת תוצאות הבדיקה. יותר מכך, במידה שיש תוצאות בדיקה חריגות שמצטברות פעם אחר פעם, אנחנו פשוט מבטלים את אותו אישור יבוא של מגדל מסוים שממנו מגיעים הפירות והירקות. 

<יעל גרמן (יש עתיד):>
אלי, אתה לא התייחסת להערה הסנסציונית. 

<אלי גורדון:>
לגבי חיידקים, זה בהחלט לא סוד שחומרי גלם יכולים להיות מזוהמים לאורך כל הדרך של ההכנה, האספקה וכולי. לכן ייתכן מאוד שבחלק מהמקרים עוף כזה או אחר, פרטני, יכיל - - -
<יעל גרמן (יש עתיד):>
הוא מדבר על הרוב. 

<אלי גורדון:>
חברים, צריך להפריד בין שני דברים - - -

<מאיר כהן (יש עתיד):>
אמנם אתה אומר "חברים" ומנסה להרגיע אותנו, אבל הוא אומר "רוב".

<יעל גרמן (יש עתיד):>
אתה נציג של משרד הבריאות, תאמר לנו... אני לא הכרתי את הסנסציה הזאת. רוב העופות נגועים בסלמונלה, האם זו קביעה נכונה או לא?

<היו"ר אלי אלאלוף:>
נעביר את זה לווטרינר. 

<יוני ינון:>
השירותים הווטרינריים לא נמצאים פה וזו סוגיה שקשורה למשרד החקלאות. 
אני ד"ר יוני ינון, מנהל היחידה הווטרינרית, משרד הבריאות. אכן כן, בעופות יש סלמונלה, זה קיים בכל העולם, ולא רק סלמונלה. יש חיידקים בעופות, זה דבר ידוע. אנחנו מדברים על עופות גולמיים כמובן. זו אחת הסיבות למה צריך לבשל את העוף וחובה לא לזהם ושלא תהיה קרוס-קונטמינציה בין העוף למוצרים אחרים, כדי לא לגרום לזיהום של מוצרים אחרים שנצרכים ללא בישול. בכל העולם וגם בישראל יש תכניות לאומיות להפחתה ככל שניתן של כמויות החיידקים. גם בישראל קיימת תכנית לאומית, במשרד החקלאות, להפחתת הנגיעוּת בלהקות. אנחנו מסבירים לציבור בכל דרך, כולל בתקשורת, בדוברות, על הנושא של סלמונלה ועל כך שזה קיים עדיין בעופות גולמיים, ואנחנו מזהירים את הציבור מצריכה ללא טיפול טרמי. 

<מאיר כהן (יש עתיד):>
אני רוצה לשאול משהו. אני חוזר למה שד"ר סורקיס אמר. היה ומשרד הבריאות מגיע למדף שלו ובודק את העופות ורואה שיש סלמונלה – מה דינו?

<יוני ינון:>
כרגע, בלי להיכנס לפן הפופוליסטי של כתבה טלוויזיונית שבה נבדקו מוצרים, שבה נבדק עוף טחון - - -

<מאיר כהן (יש עתיד):>
לא, אני מדבר על משרד הבריאות. 

<יוני ינון:>
לא הייתה פעם אחת – ואם הייתה פעם אחת, אולי היא הייתה נקודתית – שבה משרד הבריאות דגם עוף גולמי ותבע משווק או יצרן כלשהו. אני מוכן לשמוע כמה פעמים היו - - -

<מאיר כהן (יש עתיד):>
- - -
<יוני ינון:>
לא היה, לא היה. 

<נעה בן שבת:>
אז במוצר עוף זה אפשרי שיהיה חומר מחולל מחלה?

<יוני ינון:>
החוק לא מדבר באופן ספציפי על סלמונלה או על פתוגן כזה או אחר. ישנם פתוגנים שאסור שיהיו במוצרים מסוימים; למשל, בבשר טחון חד-משמעית, וזה גם כתוב בתקן, אסור שתהיה סלמונלה. ואנחנו דוגמים, והיה ונמצא – אכן נעשית סנקציה. 

<יעל גרמן (יש עתיד):>
אבל אם יש בעוף, אז זה נמצא בכל פעם שאתם בודקים בעוף. 

<יוני ינון:>
כפי שאמרתי, ישנם מוצרים שבהם ספציפית – במזון מוכן לאכילה, למשל נקניק – שאסור ש - - -

<יעל גרמן (יש עתיד):>
לא, נניח שהגעת לעוף בחנות מכולת - - -

<יוני ינון:>
אמרתי, ישנם מוצרים כמו עוף גולמי - - -

<יעל גרמן (יש עתיד):>
מצאת בו סלמונלה – מה תעשה?

<יוני ינון:>
אנחנו לא מחפשים את הסלמונלה במקטע השיווק, אלא מחפשים את הסלמונלה ברמה הלאומית. 

<יעל גרמן (יש עתיד):>
אז אם יש סלמונלה אתה לא עושה עם זה כלום?

<יוני ינון:>
מורידים את זה ברמה הלאומית – ברמת הלול, ברמת המשחטה. אבל לא מחפשים טיפול ברמה של המשווק של העוף הגולמי. 

<אלי גורדון:>
וגם ברמת התנאים של השיווק וברמת ההנחיות והמדריכים לצרכן. 

<מאיר כהן (יש עתיד):>
איפה נכשלנו שעל המדף יש סלמונלה? מי נכשל?

<יוני ינון:>
אתה לא יכול לקרוא לזה כישלון - - -

<היו"ר אלי אלאלוף:>
חבר'ה, אני מצטער, כמה שזה סנסציוני - - -

<יעל גרמן (יש עתיד):>
צודק, זה לא קשור לפה. 

<יוני ינון:>
זה לא קשור כרגע לחוק הזה ספציפית, וגם, אני לא הייתי קורא לזה כשל. המדינה מתמודדת עם הסוגיה. דרך אגב, מרבית המדינות מתמודדות עם הסוגיה הזאת, ולא רק החיידק הזה. 

<איציק שמולי (המחנה הציוני):>
אם כך זה כשמשרד הבריאות מפקח, אז תחשבו מה יקרה כשהם יצטרכו לפקח על העופות של עצמם. לא רק סלמונלה תהיה שם – אלוהים ישמור מה שיהיה שם. 

<יעל גרמן (יש עתיד):>
לא, אבל משרד הבריאות ממשיך לפקח. הרי נוספת יחידה שלמה של פיקוח בגלל החוק הזה. 

<אלי גורדון:>
אדוני היושב-ראש, אני רוצה להתייחס, כי דברים הוצאו מהקשרם - - -

<היו"ר אלי אלאלוף:>
כפי שאתם רואים עליי, אני מאוכלי הכול, כולל עוף. אז א', תירגעו. אני מציע שלא נעשה פה מהומה על סמך הודעה מאוד אחראית, מכובדת וגלויה של ד"ר סורקיס, שהוא גם וטרינר. הנושא זה שווה דיון, אני אשמח לקיים דיון בנושא הזה יום אחד, אבל כרגע... כי אתה אומר דברים שהם רק עוד יותר מקוממים. אני קונה עוף טחון, אני בטוח שאם הוא טוחן את העוף אז הוא כבר מעובד... אבל זה לא הדיון. אני מבקש לחזור למהות הדיון ולא לגרור לכתבות טלוויזיונית מסוכנות, שזה מה שאנחנו עלולים לעשות. אני חושב שמשרד הבריאות לא יאפשר מכירה של עופות שיש בהן כמות סלמונלה שהיא מסוכנת לציבור. אז אני מציע לחזור לחוק. 
האם לסעיף הספציפי שקראנו יש עוד הערות?

<גליה שגיא:>
בדיון הקודם התחלנו מפרק ב', כי נאמר לנו שכל פעם שנגיע לסעיף נוכל לעבור. אני מצטרפת לבקשה של רז שאנחנו נדבר על סעיף ה"מכירה", כי יש לו השפעות מאוד רחבות. 

<היו"ר אלי אלאלוף:>
בסדר, נגיע לזה. בואו נחזור להערות לסעיף 29.   

<רוברט סגל:>
לגבי 29(5), התשובות שניתנו פה הפנו אותנו לעיצומים הכספיים. אבל לא זאת הייתה ההערה שלי. 29(5) הוא סעיף עקרוני. לא ניתן להחיל על התעשייה – בלי קשר לעיצומים כספיים – משהו שאי אפשר. זה לא עניין של חיסכון כספי ולא עניין של חוסר רצון; לא ניתן למצוא אמצעי טכני או טכנולוגי שיבטיח אפס גופים זרים במזון. אני מבקש שיהיה תיקון בסעיף הזה: שהיצרן יעשה כל שבאפשרותו על מנת לפעול למניעת גוף זר. כך אפשר לפקח, לאכוף ולבדוק שהוא אכן עשה ככל שביכולתו. אבל לא ניתן להטיל על הציבור גזרה שהציבור לא יכול לעמוד בה. 

<היו"ר אלי אלאלוף:>
היות שהדיון הוא מעמיק, אנחנו מבקשים להאריך את הישיבה עד השעה 13:00. אלי, בבקשה. 

<אלי גורדון:>
אדוני היושב-ראש, יש לי הצעה. מכיוון שלאחר הדיון הזה מתוכננת פגישה עם נציגים של שלושת המגזרים, אנחנו נדון בסוגיה הזאת, נבדוק אותה תוך כדי, ונגיע להבנות. 

<היו"ר אלי אלאלוף:>
מקבל. גברתי, בבקשה. 

<דפנה שלו קורנבליט:>
אני אשמח לקבל תשובה לשאלה שלנו מדוע אין הפניה לכלל חקיקת המזון, גם בסעיף 28 וגם ב-29.

<זמר בלונדהיים:>
איפה בסעיף 29 היית מפנה לחקיקת המזון?

<דפנה שלו קורנבליט:>

בסעיף קטן (3).

<זמר בלונדהיים:>
כתוב "אלא אם הדבר הותר בתקנות", לא אמרנו איזה תקנות. 

<היו"ר אלי אלאלוף:>
נופר, בבקשה. 

<נופר טל:>
סיברת לי את האוזן כשאמרת "נמצא במזון גוף... אלא אם...". לגבי כל הדברים האלה שכתובים בעניין העיצום הכספי – כמו שאמר השופט חשין, שהמובן מאליו טוב שייאמר – למה שלא נעביר אותם לכאן? כי כמו שאמרנו, זה שאין עיצום כספי זה לא אומר שמחר אני לא מקיימת את החוק. הרי למרות שלא נותנים לי דוח במעבר חצייה אני עדיין מקפידה להסתכל ולעבור רק כשיש אור ירוק, גם אם אין קנס ואין שוטר ליד.
<היו"ר אלי אלאלוף:>

הבנו. אפשר לתת תשובה?

<זמר בלונדהיים:>
זה אחד מהדברים שאמרנו שנבדוק. 

<איציק שמולי (המחנה הציוני):>
הערה לדברים שלך, זמר. מתשובתך השתמע שאתה כאילו סוגר פינה בעניין של העיצומים הכספיים והענישה הפלילית, אבל כשזה מגיע למגרש שבו הם חשופים לתביעות מסוג אחר – כאן אתה אומר שזה כבר לא העניין שלך. 

<זמר בלונדהיים:>
לא, דיברנו פה בצד על כך שאנחנו רוצים לחשוב קצת על הנושא הזה. מה שאמרתי זה שכשמתכוונים לומר שיש בעיה בעיצומים הכספיים, אז צריך לשים לב שאין בכלל עיצום כספי על המשווק בסעיף הזה. אני לא מתעלם בכלל מהבעיה. 

<איציק שמולי (המחנה הציוני):>
אבל אי אפשר שעמדת הממשלה בסוגיה הזאת תהיה כאילו "זה לא ענייננו".

<זמר בלונדהיים:>
לא, בהחלט לא. 

<היו"ר אלי אלאלוף:>
על פי בקשתכם נחזור לסעיף ההגדרות. 

<נעה בן שבת:>
קוראת:

""ייצור" – "פעולה לפי אחד מסוגי הפעילות המפורטים בפסקאות (1) עד (6), והכול בין אם למטרת מכירה ובין אם לאו: 

(1) אריזת מזון, למעט צירוף יחד בעטיפה או בדרך אחרת של מספר מוצרי מזון מסומנים וארוזים מראש על ידי יצרן, אשר אינם דורשים החזקה בטמפרטורה מבוקרת;". כאן מגדירים את זה כעטיפה, אני לא ראיתי שמשתמשים אחרי זה במונח הזה במקום שדורש את זה, ולכן אני מציעה למחוק "להלן עטיפה". 

"(2) סימון מזון, ולמעט סימון לגבי אריזת המזון, אשר אין לגביו הוראות בחקיקת המזון;". זאת אומרת שזה סימון למעט סימון שהוסף למזון שלא במסגרת חקיקת המזון, לדוגמה: ברכת "חג שמח" על מוצרים שנמכרים.

"(3) הכנת מזון;

(4) עיבוד מזון או טיפול בו בכל דרך שהיא, ובכלל זה הקפאת מזון והפשרתו, הוספת תוסף מזון, חומר טעם וריח או חומר מסייע ייצור ועיבוד כהגדרתו בסעיף 33;", שזו ההגדרה שמתייחסת לבשר. 

"(5) שינוי מזון מבחינת הצורה, הטיב והאיכות, ההרכב, הצבע ומכל בחינה אחרת;

(6) פעילות שהיא אחת מאלה, ובלבד שמבוצעת על ידי מי שמקיים אחת מהפעילויות לפי פסקאות (1) עד (5), כחלק בלתי נפרד מאתר הייצור:


(א) אחסנה בטמפרטורה מבוקרת


(ב) הובלה בטמפרטורה מבוקרת

ולמעט – 


(1) איסוף, מיון, אריזה וסימון של ביצים כשהן טריות ובקליפתן; לעניין זה "טריות" – לאחר ההטלה ללא טיפול כלשהו למעט שטיפה, שימון או ציפוי; 


(2) גידול וטיפוח בעלי חיים שבשרם או תוצרתם מיועדים למאכל אדם, המתתם ושחיטתם;


(3) גידול, קטיף, איסוף, מיון, אריזה וסימון של תוצרת חקלאית טרייה מן הצומח, וכן פעולות הבחלה או חיתוך שמתבצעות בבית אריזה של ירקות או פירות לפי החוק לפיקוח על ייצור הצמח ושיווקו, התשע"א-2011; לעניין זה "טרייה" – לאחר הקטיף וללא עיבוד. 


(4) דייג ומיון דגים, לרבות סרטנים ורכיכות, בסמוך לאחר הדייג האמור;


(5) צייד;


(6) חליבה, אחסון חלב גולמי והובלתו עד שער המחלבה;


(7) כל השלבים של ייצור דבש בכוורת עד רדייתו מהכוורת;".

<יעל גרמן (יש עתיד):>
איך נקראים כל הדברים שתחת "למעט"?

<נעה בן שבת:>
פעולות שהן יותר בתחום החקלאי, שהן השלב הראשוני של טיפול בחומרי הגלם החקלאיים לפני שהם הופכים להיות מזון, ולכן הם לא חלק מפעולת הייצור. אחרת היינו יכולים להחשיב את עצם הגידול לייצור של מזון. 

<יעל גרמן (יש עתיד):>
אז אריזת מזון היא כן ייצור, בעוד שחיטה והמתה של בעלי חיים היא לא ייצור, וכך גם גידול, קטיף, איסוף, מיון ואריזה, שקודם כן ועכשיו לא, וסימון של תוצרת חקלאית טרייה. זה מאוד לא קוהרנטי. 

<זמר בלונדהיים:>
זה לא שאלה לא פעולות ייצור, בוודאי שבמשמעות הרגילה שלהן הן פעולות ייצור, אבל הן לא פעולת ייצור לצורך החוק, כי הן נמצאות בפיקוח של גורם אחר, בחוק אחר, וזאת הייתה הדרך שלנו להוציא אותן. 

<יעל גרמן (יש עתיד):>
בדיוק זאת הייתה השאלה שלי: אם זה לא ייצור אז מה זה כן, והיכן אנחנו מוצאים את הפיקוח על זה?

<זמר בלונדהיים:>
זה בפיקוח משרד החקלאות, ולכן זה לא נכנס לחוק הזה.
<יעל גרמן (יש עתיד):>
כל מה שקראנו כאן זה בפיקוח של משרד החקלאות?

<זמר בלונדהיים:>
זה גם וגם. הם עד שלב מסוים.  

<היו"ר אלי אלאלוף:>
כתוב שזה בפיקוח של משרד החקלאות?

<זמר בלונדהיים:>
ההגדרה הזאת תואמה אתם במובן שהוצאנו את כל הפעולות שעשויות להיחשב כייצור שהן אצלן. ההגדרות מתואמות בין המשרדים, כך שלהבנתי זה גב אל גב, כלומר, עד שלב מסוים זה במשרד החקלאות ומשם והלאה זה במשרד הבריאות. 

<אלי גורדון:>
זה המשך של שרשרת הפיקוח, שמתחיל ממשרד החקלאות ועובר למשרד הבריאות. הוזכרה פה חליבת בעלי חיים. חלב, כשהוא מגיע לשער המחלבה, עד אז זה פיקוח של משרד החקלאות, ומרגע הקליטה של אותו חלב במחלבה זה כבר הופך להיות ייצור מזון, ועל כך המחלבה מחויבת לקבל רישיון יצרן. כפי שזמר ציין, יש לזה חיבור אחר כך מבחינת החובות. 
<יעל גרמן (יש עתיד):>
זה לא ייאמן. מי מפקח על דגים?

<זמר בלונדהיים:>
משרד החקלאות. 

<אלי גורדון:>
תלוי באיזה מקטע. 

<יעל גרמן (יש עתיד):>
כשזה בשוק. 

<אלי גורדון:>
משרד הבריאות. ברגע שבעל חיים הפך למזון והוא מוצג למכירה, זה הופך אותו למזון. 

<יעל גרמן (יש עתיד):>
למה אריזה במקום אחד זה לא ייצור בעוד אריזה במקום אחר כן?

<אלי גורדון:>
מכיוון שקיימים שני סוגים של אריזה, והחוק מתייחס לכל המקרים. אריזת תפוחי אדמה בשק של עשרה קילו, חמישה קילו או שלושה קילו, שנעשית בדרך כלל ברמה של פריימרי פרודקשן, קרי, ברמה של בית האריזה – אמנם היא נראית כמו פעילות יצרנית, אבל זאת לא פעילות שמשרד הבריאות רוצה לפקח עליה במסגרת אותה חלוקת אחריות וסמכות על הפיקוח. לעומת זאת, אריזת סוכר משק של שני טון לאריזות של קילו – זאת פעילות אריזה שהיא יצרנית בהחלט. 

<יעל גרמן (יש עתיד):>
אני חייבת להעיר שיש פה חוסר היגיון, חוסר קוהרנטיות משווע, ואולי אנחנו נצטרך לדון איך אנחנו מעבירים ממשרד החקלאות למשרד הבריאות. כי זה לא סביר בעליל. 

<זמר בלונדהיים:>
ברפורמה הבאה. 

<היו"ר אלי אלאלוף:>
לא, באיחוד המשרדים. 

<רונן רגב כביר:>
הממשלה כבר החליטה בקווי הממשלה לייצר רשות מזון מרכזית. 

<יעל גרמן (יש עתיד):>
נכון, כבר לפני הרבה שנים. 

<רונן רגב כביר:>
וזה בדיוק המקום לעשות את זה. 

<היו"ר אלי אלאלוף:>
יש לנו עוד הגדרה אחת. 

<נעה בן שבת:>
ההגדרה נקראת "מכירה", אבל אנחנו עדיין מחפשים לה שם מתאים. 
קוראת:

""מכירה" – בסיטונאות או בקמעונאות, באופן מקוון, ברוכלות או בכל דרך אחרת, בין שלא בתמורה ובין בתמורה, לרבות תמורה ישירה, עקיפה, מותנית או נדחית, ולרבות –
(1) הצעה למכור;

(2) פרסום והצגה;

(3) החלפה או המרה;

(4) אחסנה או החזקה;

(5) הפצה, הספקה או חלוקה;

(6) הובלה, משלוח או העברה;

(7) ייצוא;".


מה שלא נכלל פה זה היבוא, שלא נכלל בגדר מכירה ויש לו הוראות ספציפיות, למעט אם נאמר אחרת במסגרת הצעת החוק. 


עוד שתי הגדרות:


""עוסק במזון" –מי שעיסוקו במזון". ""עיסוק במזון" – ייצור, יבוא או מכירה של מזון". 
<היו"ר אלי אלאלוף:>
רז, בבקשה. 

<רז הילמן:>
ההגדרה של "מכירה" היא הגדרה מאוד רחבה, וקשה לחשוב מה לא נכלל בה. בצורה מפורשת נכללים בה אחסנה או החזקה, הפצה או הספקה, חלוקה, והמשמעות של זה לגבי מי שעוסק במכירה היא שבעצם כל החובות שמוטלות על משווקים, מטילים אותן גם על מי שמוביל מזון כאשר זו לא הובלה ללקוח פרטי. אתן לדוגמה את הנושא של תום תוקפו של מוצר. סביר לצפות שמשווק יפקח שהמוצרים שהוא מוכר הם בעלי תוקף, אבל האם כל מוביל ומוביל בשרשרת צריך עכשיו גם לבדוק את זה? גם את העלויות האלה אנחנו רוצים להשית? וחברת בלדרות שמעבירה מאירופה ליצרן או יבואן מקומי מוצר כלשהו, האם חלות עליה דרישות ביחס להובלת המזון? בעצם עשו כאן הגדרה מאוד רחבה - - -

<היו"ר אלי אלאלוף:>
למה לא? למה שחברה תוביל מזון שפג תוקפו?

<רז הילמן:>
אם אתה רוצה שכל מוביל יתחיל עכשיו לבדוק שהסחורה שלו בתוקף, זה מטיל עוד עלויות.

<היו"ר אלי אלאלוף:>
אין אחריות על מישהו שמוביל משהו?

<רז הילמן:>
אני חושב שאם נטיל את זה על עוד גורמים בשרשרת זה פשוט לעשות רגולציה עודפת, עם עלויות עצומות ובלי תועלת רבה. 

<נעה בן שבת:>
אבל מה קורה היום? גם היום המכירה כוללת משלוח, יבוא, הובלה או מסירה לשם מכירה. זה במפורש כתוב פה כפעולה - - -

<רז הילמן:>
אם ניקח את הדברים לקצה, היינו יכולים להחזיק עובד מדינה שרגע לפני שאני מכניס מזון לפה הוא יוודא שהמזון בתוקף. אבל זה לא סביר, ואני מרגיש שאנחנו הולכים פה לקיצוניות שהיא לא רחוקה מזה; שגם על היצרן יש אחריות, גם על היבואן, גם על המשווק שמוכר וגם כל מי שבדרך. ואם בדרך יש עוד שלוש תחנות – האם כל אחד מהם ינהל מערך של בדיקה? הרי הוא יכול להוביל אלפי מוצרים; בואו נזכור שבמזון מדובר באלפי מוצרים, שיכולים להיות מובלים לפיצוצייה ולעוד פיצוצייה; אז האם על כל אחד מהמוצרים האלה הוא צריך לפתוח את הקרטונים ולבדוק תוקף?
<היו"ר אלי אלאלוף:>
על הקרטון יש תוקף, לא?

<רז הילמן:>
לפעמים זה על קרטון פנימי, לא על קרטון סגור. 

<היו"ר אלי אלאלוף:>
שישים לב שהוא לא מעביר דברים פסולים. 

<נעה בן שבת:>
אבל המוביל לא עומד בחלל הריק; המוביל הוא מוביל מזון, הוא חלק ממי שעשה את עסקת המכירה הזאת. 

<רז הילמן:>
לא בהכרח. 

<זמר בלונדהיים:>
היה לנו דיון על זה בשלבים המקדימים. קודם כול, להבנתי, על מוביל יש אחריות גם לפי הרגולציה האירופית. התפיסה היא שמי שרוצה לעסוק במזון, מי שהוא food business operator, נכנס לתחום שיש לו אחריות; ומי שלא רוצה בכך, שלא יהיה. 

עכשיו, העולם העסקי, להבנתנו, יודע לעשות את הדברים האלה בלי כל עלויות הפיקוח וכולי, אלא באמצעות חוזים והסדרות בין המוביל לבין המפיץ, שבהן הוא למשל מתחייב לו בכתב שיפוי שאם כך וכך, הוא עושה בדיקות מדגמיות ועוד. 

אבל מה אתה מציע? שנוציא את המוביל. אז עכשיו, נניח שאני יודע שאני מוביל מוצרים פגי תוקף – האם אין עם זה בעיה? זה מה שאנחנו רוצים לעשות? שמוביל יוכל להוביל בשר לבית הלקוח גם אם זה נשאר בחום והבשר התקלקל בדרך?

<רז הילמן:>
אם יש לנו הסכמה שנדרשת מודעות, אז מצוין, בואו נכתוב שנדרשת מודעות ואז הכול בסדר. הבעיה היא שאתה אומר מצד אחד שנדרשת מודעות, אבל מצד שני אתה לא מוכן להכניס את זה לנורמה. אז בוא תכניס לנורמה את זה שנדרשת מודעות. 

<זמר בלונדהיים:>
שוב אתם מתבלבלים; מודעות בפלילי היא בפנים.

<רז הילמן:>
לא - - - 

<היו"ר אלי אלאלוף:>
לא ניתן למזון להיות בידיים של חאפרים. 

אנחנו נצא להפסקה עד 12:00.
<(הישיבה נפסקה בשעה 11:45 והתחדשה בשעה 12:00.)>
<היו"ר אלי אלאלוף:>
אנחנו ממשיכים. אדוני, בבקשה. 

<אבשלום דולב:>
אני אבשלום דולב, מארגון המשחטות. יש לי שתי הערות. הערה אחת נוגעת לדיון שהסתיים בסעיף הקודם, שהייתה בו הגדרה של "מכירה". בהגדרה של "מכירה" כתוב: "עוסק במזון לא ייצר... אחת מאלו: המזון אינו ראוי למאכל אדם". כפי שאמרתי לאנשי משרד הבריאות, אם יש הגדרה בחוק שהמזון איננו ראוי למאכל אדם, הרי שעוף כפי שהוא נסחר בשוק, קרי, לא מבושל, הוא לא ראוי למאכל אדם. ואם בחוק יש הגדרה כל כך ברורה, אז להערכתי אנחנו חשופים פה לתביעות ייצוגיות. בתביעות ייצוגיות שהתמודדתי אתן היו כבר דברים הזויים לחלוטין. לכן הייתי מבקש שהמשפטנים יתייחסו לכך. 

דבר שני, כפי שהעירה חברת הכנסת גרמן, יש חוסר קוהרנטיות במיעוט של הסעיפים שהם לא שייכים לתחום הייצור על פי הגדרת חוק זה, קרי, הם לא שייכים לתחום משרד הבריאות. עכשיו, היא צודקת ולא צודקת. ברוב הסעיפים יש הבחנה מאוד ברורה בין הגידול החקלאי ועד לרמה של הבאתו למוצר סופי. אומרים למשל שירקות, כאשר אתה אורז אותם הם מוצר סופי, כי כתבת אותם כמוצר סופי, וכנ"ל ביצים, שהן מוצר סופי מראש. במה שקשור בדייג אמרו שעד לבית האריזה זה חקלאות, ומבית האריזה זה משרד הבריאות. בעופות עשו דבר שלדעתי יגרום לנו להרבה קשיים, אמרו "המתתם ושחיטתם". אבל היום, מי שעוקב אחרי מהלכים שנעשים עם ענף העופות בארץ, רואה שאנחנו מהר מאוד עוברים מעופות שחוטים לעופות מפורקים, ארוזים וישר לצרכן. כלומר, בתוך אולם השחיטה הגדול, שבו מבצעים את ההמתה והשחיטה, יש גם פירוק, הכשרה, פריסה ואריזה. כלומר, כל הפעולות נעשות על סרט נע אחד.

<היו"ר אלי אלאלוף:>
אתה אומר שהתחלת הסרט היא באחריות משרד החקלאות וההמשך הוא של משרד הבריאות.
<אבשלום דולב:>
בדיוק. זה יוצר מצב בלתי סביר. לכן אני מבקש מהוועדה להתייחס לעניין הזה, כך שיהיה מצב שבו כל אולם הטיפול במוצרים מן החי יהיה תחת שליטה אחת ולא שני מפקחים. 

<היו"ר אלי אלאלוף:>
נתחיל מהצד המשפטי ואחר כך נלך לצד התוכני. 

<זמר בלונדהיים:>
לגבי ההערה הראשונה, אם היינו מתייחסים לכל דבר שדורש בישול כדבר שאינו ראוי למאכל אדם, אז הייתה בעיה לא רק בעוף אלא כנראה בחצי מהמוצרים המשוּוקים, ולכן זו פרשנות שאני לא רואה אף שופט בבית משפט מקבל אותה. כל המוצרים הקפואים למשל הם גם לא ראויים למאכל אדם, כי אי אפשר לאכול אותם כמו שהם. ולכן אני לא חושב שזה משהו שבאמת צריך לחשוש ממנו. 

ביחס לחלוקת הסמכויות בין משרד הבריאות לחקלאות, אנחנו שומעים טענות שונות על החלוקה הזאת, אבל זאת פשוט לא הרפורמה הזאת. הייתה מחשבה מסוימת אולי כן לנסות לעשות סדר יותר קוהרנטי בסמכויות - - -

<היו"ר אלי אלאלוף:>
אבל יש פה עובדה: באותו אולם יש שחיטה, שזו אחריות משרד החקלאות, ומיד אחר כך מפרקים את המוצר וזה הופך להיות מזון.
<זמר בלונדהיים:>
אני רק אומר שבמסגרת הרפורמה הזאת טיפלו בכמה וכמה בעיות, אבל לא הצליחו בכולן. 

<אלי גורדון:>
כפי שציינתי בפגישה הראשונה, אנחנו עדיין ממשיכים לעבוד עם משרד החקלאות על הסדר שייתן מענה גם לסוגיה הזאת, שהועלתה כבר יותר מפעם אחת. אנחנו מקווים שבמהלך העבודה על החוק אנחנו ניתן מענה לסוגיה הזו. חשוב לציין שהפרק שמתייחס לפיקוח וטרינרי נותן מענה חלקי לבעייתיות שקיימת - - -

<היו"ר אלי אלאלוף:>
אז אתם מודעים לכך? תהיה התייחסות בהמשך?

<אלי גורדון:>
כן, אנחנו מודעים ועובדים על זה. 

<היו"ר אלי אלאלוף:>
בואו נחזור להגדרות. 

<בועז סיטי:>
אני עו"ד בועז סיטי - - -

<היו"ר אלי אלאלוף:>
לא היית אתמול עם סרט כתום?

<בועז סיטי:>
הייתי. 

<היו"ר אלי אלאלוף:>
למה אתם משחקים אתנו? אני רציני, אתה יכול להיות יום אחד לוביסט ויום אחד עורך דין?

<בועז סיטי:>
זה מה שנותנים בכניסה, אני לא אחראי על התגים. אני מתנצל. 

אני עורך דין בועז סיטי, נציג היצואנים שחברים בהתאחדות התעשיינים. אני רוצה לדבר על ההגדרה של "ייצור" ו"מכירה", שכוללת בתוכה עכשיו גם את היצוא. התכלית של החוק היא לשמור על בריאות הציבור בישראל ממוצרים ומצרכי מזון שנצרכים על ידי הציבור בישראל, אבל עכשיו מה שקורה לפי ההגדרה של "מכירה" ו"ייצור" זה שכל הרגולציה... תסתכלו על סעיף 28, שלמעשה אוסר על יצואנים לייצר בניגוד לרגולציה בישראל. זה לא מאפשר ליצואנים כיום לייצר או למכור מוצרים שצריכים לעמוד ברגולציה של מדינת היעד. אני אתן דוגמה: אם היום לפי תקנות בריאות הציבור (תוספי מזון), צריכים לייצר ממתקים - - -

<היו"ר אלי אלאלוף:>
אני חייב להזכיר שדנו בשאלה ביום חמישי לפני שבוע, אז אם יש משהו ספציפי, תוסיף, כי אנחנו לא נעשה לכל נוכח חדש דיון נוסף. היה נושא, ניתנה הדוגמה של התפוזים, שפה רוצים פחות סוכר ושם יותר סוכר – אז תאפשרו לנו להתקדם. 

<בועז סיטי:>
מה הייתה התשובה?

<אלי גורדון:>
התשובה היא שאנחנו מבינים שמוצרים שמיועדים ליצוא אמורים לעמוד בדרישות חקיקה במדינת היעד, וזאת הסיבה ששר הבריאות רשאי להתקין תקנות לעניין היצוא שיתייחסו בין היתר לשוני בדרישות ממוצרים המיועדים לשיווק בחו"ל. עם זאת, חובות רישוי, קבלת רישיון יצרן ויצוא בהתאם לדרישות הקיימות – כל זה נשאר. לעניין מוצרים פרטניים ומקרים ששר הכלכלה נתן פטורים נקודתיים מדרישת עמידה בתקן ישראלי כזה או אחר, כאן גם אנחנו נשמור על הרצף, ואחר כך יותקנו תקנות שיפטרו יצואן מעמידה בדרישות של סימון ותקן פרטני. 

<בועז סיטי:>
אני מכיר את העניין של הפטור, אבל אני לא מבין למה חוק שאמור לצמצם את הרגולציה יגרום לכך שיצואנים שהיום לא מחויבים לעבור דרך משרד הבריאות יצטרכו לפתע לעבור דרך משרד הבריאות ולקבל פטור על ייצור של מוצר לפי הרגולציה של מדינת היעד. זו העמסה של עלויות על יצואנים שאין בה צורך. אין צורך בעלויות הרגולציה. גם היום יצואנים, למיטב ידיעתנו, לא עוברים דרך המשרד הבריאות כדי לקבל פטור על כך שהם מייצרים לפי רגולציה של מדינת היעד. אז למה צריך לשנות את זה?

<אלי גורדון:>
אנחנו עושים אינטרפרטציה לא מדויקת, מסיבה אחת פשוטה: מכיוון שכל מפעל מזון במדינת ישראל מחויב לפי דין, גם אם הוא רק מייצא מזון, לקבל רישיון יצרן. היום יותר ויותר מדינות בעולם, רשויות בעולם, מבקשות מיצואנים לקבל את אותם hygiene certificates, שהיצואנים היום מקבלים, ויותר מכך – מבקשים אפילו free sell certificates, כלומר, אישורים על מכירה חופשית של מוצר במדינת יצוא. זאת הסיבה שבחלק מהמקרים שר הבריאות, לפי החוק המוצע, יהיה רשאי להתקין תקנות שפוטרות מחובות של סימון בעברית של מוצר שמיועד לשוק בחו"ל ושאר החובות שאמורות לתת מענה לדרישות מדינת היעד ולא מדינת ישראל.
<בועז סיטי:>
אז יש לי הערה לגבי רישיון היצרן. ודאי שאנחנו לא יוצאים נגד ההיגיון שיצרן, גם הוא מייצר ליצוא, צריך לקבל רישיון יצרן ורישיון עסק, כמו כל מפעל אחר במדינת ישראל. אבל אם תסתכלו על סעיף 28, תראו שבנוסחו הנוכחי הוא אוסר על יצרן שמייצא לייצר ואפילו למכור בניגוד לרגולציה של מדינת ישראל. מה ההיגיון בזה? מה ההיגיון בלהכפיף מזון שבכלל לא נצרך על ידי הצרכן הישראלי, בכלל לא משווק לציבור הישראלי, לרגולציה של מדינת ישראל, כאשר יש לו לקוח שאומר לו שהוא רוצה את המוצר ככה? אין בזה שום היגיון, ויותר מזה: מדובר בעוד עלויות, שבסופו של דבר מונעות מהיצואנים להתחרות ביצרנים מקומיים או ביצואנים ממדינות אחרות שלא נדרשים לאישורים של משרד הבריאות במדינות הרלוונטיות. 

<היו"ר אלי אלאלוף:>
אני חייב להגיד שאני מאוד מזדהה אתו, כי זו באמת בלימת היצוא.

<בועז סיטי:>
זה חוזר עוד ועוד. לדוגמה, כל פעם שכתוב "ייצור" וכל פעם שכתוב "מכירה" זה כולל בתוכו גם את היצואן. 

<רוית ארבל:>
28 כולל את המילה "מכירה", והגדרת "מכירה" בנוסח האחרון, להפתעתנו - - -

<היו"ר אלי אלאלוף:>
נעה, בבקשה. 
<נעה בן שבת:>
אני הצלחתי להבין, אבל אני רוצה לשאול: אתה אמרת שהנוסח מחייב לעמוד בתקנים ישראליים? הוא לא מחייב לעמוד בתקנים ישראליים, הרי אנחנו הפנינו רק לחיקוקים בפסקה (1) בחקיקת המזון, שהם לא מכילים - - -

<בועז סיטי:>
"תקנות לפי פרק זה". לדוגמה, תקנות בריאות הציבור (תוספי מזון) אוסרות שימוש בתוספי מזון מסוימים, בעוד שבארצות הברית אני כן יכול להשתמש בהם. 

<נעה בן שבת:>
כלומר, אתה מתכוון לתקנות.

<בועז סיטי:>
כן, בוודאי. 

<אמיר רשף:>
מדינת היעד לא דורשת ממך אישור של רשות המזון במדינה שבה אתה מייצר?

<בועז סיטי:>
למיטב ידיעתנו ומהבדיקה שעשינו, אנחנו נדרשים לאישור hygiency בלבד, כלומר, שאנחנו מייצרים בתנאי ייצור סניטריים והיגייניים. ואת זה אנחנו מקבלים ועם זה אנחנו עובדים. 

<אלי גורדון:>
ממי הוא מתקבל?

<בועז סיטי:>
ממשרד הבריאות.

<אמיר רשף:>
אז איך אתה רוצה שהוא ייתן לך אם אתה לא בחוק שמאפשר לו לעשות רגולציה? איך הוא ייתן לך את האישור?

<בועז סיטי:>
כי הוא נותן לי את זה לפי רישיון היצרן שלי, שימשיך להתקיים גם אם, ואחרי, שיחריגו אותנו. אנחנו מציעים שרישיון היצרן יישאר. אנחנו לא נגד פיקוח של משרד הבריאות; למשרד הבריאות יש שליטה על כך שאנחנו מייצרים בתנאים היגייניים וסניטריים ושייתן לנו רישיון יצרן, אבל אי אפשר להכפיף יצואן, כלומר יצרן שמייצר ומוכר אך ורק לשם יצוא ולא משווק במדינת ישראל בכלל, לכל התקנות והרגולציה שמתקיימת לגבי שיווק וייצור של מזון שנצרך בישראל. זה לא הגיוני וזה גם לא עומד בתכלית החוק - - -

<היו"ר אלי אלאלוף:>
זה גם מונע תחרות, גם מונע יצוא וגם עבודה. 

<אלי גורדון:>
כולנו צודקים, ואין חולק שלאורך כל הדרך... אבל אם נסתכל בסעיפים האופרטיביים, כשנגיע אליהם, נראה שבמקרים כאלה ניתן פטור אפילו מעמידה בדרישות החקיקה לחומרי גלם שמיובאים למדינת ישראל. כלומר, אנחנו כן ידענו לקחת בחשבון את הצרכים המינימליים של יצואן שמייצא מזון ממדינת ישראל. ואני חוזר ומדגיש: בעניין פטור מסוים ממוצר מסוים, לרבות חובות סימון שלו בעברית, שר הבריאות רשאי להתקין תקנות, בדומה למה - - -

<איציק שמולי (המחנה הציוני):>
לכל מוצר בנפרד?

<אלי גורדון:>
לקבוצות מוצרים. 

<היו"ר אלי אלאלוף:>
אבל למה לא להגיד מראש שכל המוצרים שהם ליצוא בלבד, כולל חומרי הגלם, לא מחייבים תקן ישראלי?

<בועז סיטי:>
אדוני, אנחנו רוצים להציע פשרה שתשמור גם על היכולת של משרד הבריאות לפקח אפילו על זה. אנחנו מציעים שמזון שמיוצר או נמכר לצורכי יצוא יהיה פטור, אלא אם כן נוכח משרד הבריאות או שר הבריאות לדעת שנגרם נזק לציבור בישראל כתוצאה מפעילות הייצור. זה מאזן לדעתנו באופן הוגן בין שני האינטרסים – האינטרס של היצרן לפעול בצורה חופשית מול הרגולציה בישראל, והאינטרס של משרד הבריאות, שאם הוא מגלה שפעילות הייצור שלי או פעילות המכירה שלי נעשות בניגוד לתקנות, הוא יוכל בכל זאת להחיל עליי את הוראות הפקודה. דרך אגב, אם יהיה יצרן שמייצא והסחורה שלו תזלוג בצורה כלשהי לתוך מדינת ישראל ותימכר במדינת ישראל, אז באופן אוטומטי החוק חל עליו, ולכן אין אפילו צורך להחיל אותו. 
<יעל גרמן (יש עתיד):>
כמה מפעלים וכמה מוצרים הם רק מיוצאים ולא משווקים פה בארץ?

<בועז סיטי:>
הכוונה שלך היא שנעשה בהם שינוי ספציפי למדינת היעד? כי ודאי שיש מוצרים שנמכרים גם למדינת היעד וגם למדינת המקור. אבל יש פעמים שבהן הלקוח שנמצא במדינת היעד שלי אומר לי: "תשמע, אני רוצה את זה ככה, אני לא רוצה את הסימון - - -

<יעל גרמן (יש עתיד):>
כלומר, אתה לוקח מוצר מסוים ואותו תייצר רק לחו"ל?

<בועז סיטי:>
כן, בדיוק. "אני לא רוצה שתשים לי על האריזה של 'מולר' את הכיתוב 'עלול להכיל אגוזים', אני לא צריך את זה בארצות הברית". בישראל כיום, אני לא יכול למכור לו, אני לא יכול לייצר ואני לא יכול לסמן, לפי הצעת החוק. 

<יעל גרמן (יש עתיד):>
אתה תצטרך מפעל שמיועד לזה. 

<קרן שינמן:>
אני רוצה לתת דוגמה לחברת הכנסת. אנחנו כולנו מכירים את סיפור הקטשופ: יש יבואנית של קטשופ בשם "היינץ", שהביאה לארץ קטשופ במשך שנים וכך גם קראה לו. לפני כמה חודשים הוחלט להפסיק לקרוא למוצר הזה "קטשופ", כי הוא לא עומד בתקן הישראלי הספציפי לקטשופ, ורק הקטשופ של "אסם", שמכיל כמות מסוימת של עגבניות, יכול להיקרא קטשופ. עכשיו, בואו ניקח את המקרה ההפוך: נניח ש"אסם" מחליטה מחר בבוקר להתחיל לייצר קטשופ לחו"ל, כי היא חושבת שהיא יכולה להיות שחקן רציני בספרד למשל. אלא שבספרד היא לא תוכל לייצר קטשופ שיתחרה ב"היינץ", כי היא תהיה חייבת לשים המון עגבניות בקטשופ שלה כדי שירשו לה לייצר פה קטשופ למדינת ישראל. כך שבאופן אוטומטי זה יוצר לה חיסרון תחרותי. 

<יעל גרמן (יש עתיד):>
זה ברור. כדי שמשרד הבריאות יוכל לפקח ולראות, אתם תצטרכו מפעל שמיועד אך ורק ליצוא?

<בועז סיטי:>
לא, יש קווי ייצור שמייצרים אך ורק מוצרים ליצוא. 

<היו"ר אלי אלאלוף:>
אני חושב שזה הגיוני, מה התשובה לזה?

<אלי גורדון:>
אנחנו חושבים, וגם נוכל להראות את זה, שלאורך כל הדרך נתנו מענה לכל הצרכים. מכיוון שיש לנו ישיבה עם כל שלושת הגורמים בעלי העניין, אנחנו ננסה - - -

<היו"ר אלי אלאלוף:>
אז אנחנו נקבל את הסיכום המוצע על ידי אלי גורדון: תשבו, ואם לא תשתכנעו אז זה יחזור לדיון בישיבה הקרובה. 

<בועז סיטי:>
תודה רבה, אדוני. 

<היו"ר אלי אלאלוף:>
ממשיכים. יעל, כשלא היית פה היו תשובות לגבי חוסר הקוהרנטיות בין משרד החקלאות למשרד הבריאות. הייתה פה דוגמה מאוד מעניינת: כשהעוף נכנס לשחיטה הוא תחת משרד החקלאות, כשהוא יוצא זה תחת משרד הבריאות – וזה באותו אולם. 

<יעל גרמן (יש עתיד):>
אני יודעת. ובאמצע הוא ביחד. 

<היו"ר אלי אלאלוף:>
אז אולי יום אחד תהיה לנו הזכות ליזום את הנושא של רשות המזון. 

<אלי גורדון:>
אני אמרתי שייתכן מאוד שתוך כדי עבודה נביא איזשהו פתרון לזה. 

<רוני סורקיס:>
יש לי הערה בנושא המכירה. כתוב כאן "אחסנה". יש מצב בהרבה מרכולים, לאו דווקא אצלי, שיש מאחורה מחסנים גדולים שמכילים סחורה, ומן הסתם אנחנו מנהלים דבר שנקרא FIFO, שזה first in first out, או FEFO, שזה first expired first out. אבל לעתים קופסה של "ביסלי", "במבה" או כל מוצר אחר יכולה להישכח מאחורה ויפוג תוקפה. יש אצלנו נוהל מסוים שברגע שלוקחים משהו ומובילים אותה החוצה לאולם המכירה, ישנה בקרה לגבי התאריכים ואז רואים אם הוא תקין או לא תקין ומסדרים אותו על המדפים בהתאם לתוקף חיי המדף. אבל יכול להיות שקופסה תישכח מאחורה ותוקפה יפוג, ואז הדבר ייחשב כאילו אני מוכר את הקופסה הזאת. ולכן צריך למצוא את הנוסחה שתגיד שאחסנה - - -

<אמיר רשף:>
אחסנה של משווק. אחסנה של המוכר לצרכן. באחסנה אצלך כבר אין מכירה פרט למכירה הסופית לצרכן. זאת אומרת, זאת התחנה האחרונה של המוצר מבחינת הגורם העסקי שמטפל בו. 

<אלי גורדון:>
הכוונה שלכם היא שהוא מוצג למכירה לקמעונאי. 

<היו"ר אלי אלאלוף:>
אז מה הבעיה? 

<נעה בן שבת:>
הבעיה היא שההגדרה של "מכירה" כוללת אחסנה. 

<רוני סורקיס:>
הבעיה היא שברגע שאחסנה הופכת להיות מכירה ואני מחזיק מאחורה מזון שפג תוקפו או הוא התקלקל, אני הופך להיות אחד שנהג שלא כשורה. אני רוצה למנוע את זה, אני טוען שאצלי "מכירה" זה הצגה למכירה. 
<רונן רגב כביר:>
הוא אומר שכרגע אין הבחנה מספקת; שכל מה שנמצא ברשותו כבר מוצג לכאורה למכירה.

<היו"ר אלי אלאלוף:>
יש בזה משהו. אפשר להתייחס?

<אלי גורדון:>
אני רוצה להיזכר בימים שהייתי מפקח. אמנם אני לא מבין איך קופסה אחת יכולה ליפול כשאתה מפעיל מערכות של הבטחת איכות, אבל קורה. אבל אני רוצה לשאול אותך מה קורה כש - - -

<היו"ר אלי אלאלוף:>
ליפול איפה?

<אלי גורדון:>
במחסנים מאחורה. 

<היו"ר אלי אלאלוף:>
אז מה אכפת לך? 

<אלי גורדון:>
אני אסביר לך. כי כמפקח הגעתי למקום שהוא מקטע בשלב האספקה, ואני מגלה לא קופסה אחת אלא משלוח שלם שעומד באמצע המחסן וכולו פג תוקף. אז אני בא לרוני ואומר לו: "ידידי, למה זה כאן?". הוא אומר לי: "לא, אלי, זה לא מוצג כרגע למכירה, עזוב את זה. אני נשבע לך בכל היקר שמחר אני מעביר את זה להשמדה או מחזיר את זה למי שקניתי ממנו". אני כמפקח, איך אני אמור להתמודד עם הסוגיה הזו? אני רוצה לשאול את זה את רוני. 

<היו"ר אלי אלאלוף:>
לא, סליחה, זה לשפוט אנשים לפי כוונות שלא הוצאו לפועל. כל עוד המוצר הוא לא בהישג יד של הקונה, אני חושב שאין פה שום סיבה לקנוס מישהו. אני חושב בכלל על טכניקה – ואני אפנה למשרד הכלכלה לגבי זה – שאולי כבר בקופה ידעו לזהות לא רק את מחיר המוצר אלא גם את התוקף שלו, כך שאוטומטית אי אפשר יהיה למכור אותו והוא ייפסל. 

<זמר בלונדהיים:>
אני רוצה להציע פתרון. אני חושב שמה שאלי אומר הוא נכון; מבחינת יכולת פיקוח אפקטיבית אנחנו לא יכולים להרשות מצב שבו אתה נכנס למחסן ומוצא שכולו מוצרים פגי תוקף, אבל בגלל שהוא אומר שהוא עוד לא העביר את זה לסופר אז הכול בסדר. כי זה אומר שהפיקוח לא יתפוס אף פעם מישהו. מצד שני - - -

<היו"ר אלי אלאלוף:>
אתה שופט מישהו על כוונות? במשפט בכלל, שופטים מישהו על כוונות?

<זמר בלונדהיים:>
אם זאת עבירת כוונה. 

<היו"ר אלי אלאלוף:>
נו, באמת. 

<איציק שמולי (המחנה הציוני):>
על כל דבר יש לכם תשובה. 

<היו"ר אלי אלאלוף:>
מאיפה אתה יודע מה אני חושב?
<זמר בלונדהיים:>
רגע, אני רוצה להציע פתרון. מצד אחד יכולת פיקוח אפקטיבית לא יכולה לחכות לרגע שזה עובר, כי אתה אף פעם לא תהיה שם ברגע הנכון, ובסדר העסקים הרגיל לא הגיוני ש-95% מהמחסן הוא מוצרים פגי תוקף וזה בכל זאת בסדר. באותו רגע צריך לתפוס את הבן אדם ולהגיד שיש פה משהו לא בסדר. מצד שני אני מבין את המצב שיש מוצרים שנמצאים בצד, ובטעות או מראש - - -

<היו"ר אלי אלאלוף:>
להוציא לו אזהרה. 

<זמר בלונדהיים:>
לכן אני מציע שייתנו לנו להציע נוסח שאומר שאחסנה של מוצר פג תוקף לא תיחשב כעבירה לפי החוק הזה, אבל שזה יהיה במצב שבו הוא מופרד מאחסנה רגילה, מסומן כמזון שהולך להשמדה ודברים כאלה. ככה אין בעיה שהוא יחזיק בירכתי המחסן מזון כזה. 

<איציק שמולי (המחנה הציוני):>
אבל זמר, זה לא פוסל את האפשרות של טעות. 

<זמר בלונדהיים:>
נכון, אבל זה הולך לשיקול דעת אכיפתי. 

<רוני סורקיס:>
"שיקול דעת אכיפתי", טוב שאמרת את זה... 

<היו"ר אלי אלאלוף:>
אדוני, בבקשה. 

<שי פניני:>
הדיון הזה הוא בדיוק הבעיה גם עם מזון שנמכר. הרי מה קורה כשיש במקרר חלבי... לפעמים יש לקוחות שפותחים מעדן חלב, שותים ומחזירים אותו. אם יבוא מפקח לסופר וימצא את כל המקרר פיקס אבל מוצר אחד פתוח –50,000 קנס.
<היו"ר אלי אלאלוף:>

נו...

<שי פניני:>
לא, לא, לא, אדוני. יגיד עכשיו משרד הבריאות שזה "שיקול דעת אכיפתי", "אנחנו לא כאלה", "זה לא יקרה"; אבל הרשות להגנת הצרכן תפסה שלושה ביסלי לא מסומנים בסופר – 33,000 שקל. היא מצאה 50 מוצרים מתוך 250,000 מוצרים בסניף, והטילה שש-מאות שישים ושש - - -

<היו"ר אלי אלאלוף:>
זה לא הגנת הצרכן עכשיו. 

<שי פניני:>
לא, אבל יש כאן עיצום כספי. אני רוצה לומר שצריך לייצר הבחנה בין עבירות שנעשות בכוונה לבצע אותן, למשל, אם אני קמעונאי שמחליט למכור משטח או משלוח של מוצרים פגי תוקף, מגיע לי שיענישו אותי, כי אני רוצה לרמות את הציבור. אבל אם מכל המדף מצאו פרומיל של מוצרים שהם פג תוקף... הרי זה לא מדע, זה יכול לקרות בשוליים של השוליים. ולכן צריכים לייצר הבחנה. גם בעבירת מהירות מוסיפים לך חמישה קמ"ש, כי הם יודעים שלא תמיד אתה יכול לשמור על המהירות המותרת. 

<זמר בלונדהיים:>
אני רוצה לראות איפה החמישה-קמ"ש האלה כתובים בחוק?

<היו"ר אלי אלאלוף:>
לא, אני לא מרשה דיונים פנימיים. 

<שי פניני:>
חברים, השאלה היא האם מוצר אחד הוא עבירה לפי החוק. 

<היו"ר אלי אלאלוף:>
בוא נפסיק. יעל גרמן, בבקשה. 

<יעל גרמן (יש עתיד):>
היו שני דברים שהכו אותי בהלם קודם. אחד זה כמובן הסלמונלה, ואני חושבת שזה דבר שאסור לעבור עליו לסדר היום ואנחנו נצטרך לדבר עליו. הדבר השני הוא שרק לשתי רשתות מזון יש מערכת בקרת איכות. זה גם דבר שהכה אותי בעולם. עם כל הרצון למצוא את האיזון הנכון ולגרום לכך שנילחם ביוקר המחיה ונוריד את המחירים, אנחנו לא נוותר בשום פנים ואופן על איכות ולא נוותר על בריאות הציבור. ולהערכתי – וזאת בכלל לא צריכה להיות שאלה, זה צריך להיות סימן קריאה – לכל רשתות המזון צריכות להיות מערכות בקרת איכות. ואם אכן היו מערכות בקרת איכות לכל רשתות המזון, כל הוויכוח הזה לא היה מתקיים. כי במערכת בקרת איכות היו קובעים כמה מותר שיהיה פה וכמה מותר שיהיה שם, והיו מדברים על טמפרטורה ועל זה שאחד כן פתוח ואחד לא פתוח, וזה הכול היה בתוך נהלים ברורים. זה מה שצריך לעשות. 

<שי פניני:>
יש את זה, אבל מה קורה במקרר החלב - - -

<היו"ר אלי אלאלוף:>
בהגדרה של רשתות יש את המושג של בקרת איכות?

<אלי גורדון:>
אצל משווק גדול.  

<היו"ר אלי אלאלוף:>
ומה זה משווק גדול?

<אלי גורדון:>
בהיקף של עשרה מיליון שקל. 

<לילך דחוח:>
זה מאמץ את ההגדרה של חוק המזון, שאגב, יש לנו על זה – על האימוץ של ההגדרה של חוק המזון – שיח נפרד בהיבטים אחרים בחוק. משווק גדול כאן הוא מי שנחשב קמעונאי גדול בחוק המזון, אבל התכלית של חוק המזון בעיקרו היא קצת אחרת, למרות שיש מכנה משותף במטרות. בחוק המזון הוגדר מי שמעל 250 מיליון ש"ח מחזור מכירות שנתי. 

<היו"ר אלי אלאלוף:>
מה הוא חייב?

<רונן רגב כביר:>
הוא מוגדר כקמעונאי גדול. 

<היו"ר אלי אלאלוף:>
ואז יש לו בקרת איכות?

<לילך דחוח:>
לא, זה לא קשור. 

<שי פניני:>
השאלה לאיזו בקרת איכות אתם מתכוונים. כי בקרת איכות של המוצרים בסניפים – יש. אבל ברור ש"רמי לוי" וכל הרשתות הזולות - - -

<לילך דחוח:>
אל תגיד "רשתות זולות", זה לא נכון לכנות את זה בצורה הזאת. 

<שי פניני:>
בסדר. אם עכשיו אנחנו רוצים שכל מוצר שילך לסופר יעבור בדיקת מעבדה בנוסף על הבדיקה שהמדינה אמורה לעשות - - -

<רונן רגב כביר:>
גם ב"שופרסל" הם לא עוברים בדיקת מעבדה - - -

<לילך דחוח:>
בוודאי שלא, והם גם לא צריכים לעבור. 

<שי פניני:>
אתה, ידידי, מצטט המון דברים שלא קיימים, ומציג מחקרים שלא נמצאים. אני אומר את המציאות בפועל. אם אתם רוצים שכל מוצר שבסופר, למשל שקית קורנפלקס, תישלח למעבדה כדי לבדוק שאין בה גוף זר כדי שלא נקבל עיצום כספי, אז מה צריך לעשות? צריך לפתוח את השקית, להריח אותה, לשקשק אותה ולהסתכל עליה.

<יעל גרמן (יש עתיד):>
מערכת בקרת איכות לא מדברת על רזולוציות כאלה - - -

<שי פניני:>
החוק ברזולוציה כזאת.  

<יעל גרמן (יש עתיד):>
אבל אני מדברת על מערכת בקרת איכות. אני מדברת על כך שכל רשת מזון חייבת שתהיה לה מערכת בקרת איכות, ואז כל הוויכוח הזה היה מתייתר. 

<היו"ר אלי אלאלוף:>
רונן, בבקשה. 

<רונן רגב כביר:>
אני מסכים עם האמירה של העוסקים שצריכה להיות הגדרה ברורה ומפורטת של מהי הפרה ומה לא. אגב, לא רק מהצד של העסקים אלא גם מהצד של הציבור. ברגע שעוסקים עומדים במציאות שבה בלתי אפשרי לציית, המציאות היא שהם פשוט מפסיקים לנסות, ורואים את זה בהרבה מקומות. גם הרשות להגנת הצרכן, בעקבות הדיון שהתקיים על הבעיות, התכבדה בשעה טובה ופרסמה הנחיות שמפרטות מה מוגדר כהפרה בעניין סימון מחירים, מה מוגדר כהפרה פה ומה מוגדר שם. 
<שי פניני:>
הנחיות מפורטות? לא בדיוק. אתה שוב מטעה - - -

<רונן רגב כביר:>
אני אשלח לך אותן במייל אחרי הדיון. הנקודה היא שאלה לא הנחיות שמכניסים לחקיקה ראשית, כי הרזולוציה שבה צריך לעשות את ההגדרות האלה היא הרבה יותר מפורטת ומדוקדקת וגם מכסה מגוון הרבה יותר רחב של סוגיות מאשר מה שאתה מכניס בחקיקה ראשית. אפשר לקבוע בחקיקה הראשית, כמו שקבעו למשל בכל מקום אחר של עיצומים כספיים, חובה לקבוע תקנות הפחתה, חובה לקבוע הנחיות והוראות לקביעה מה זו הפרה; ושם זה המקום שהרגולטור בפרטי פרטים, במסמך שיכול להגיע גם לעשרות עמודים, יגדיר מה זו הפרה בכל סיטואציה וסיטואציה. 

<שי פניני:>
שיהיה בסמכותו של מנהל שירות המזון, שאני שלא אצטרך להביא פה לישיבה - - -

<רונן רגב כביר:>
נכון, כי הוא הרגולטור שהעבירו את זה אליו, ואתה יכול להביא לפה את השאלה האם הוא עושה את עבודתו או לא, אבל אתה לא יכול להביא לחקיקה ראשית את כל העבודה שלו. 

<היו"ר אלי אלאלוף:>
גברתי, בבקשה. 

<נופר טל:>
יש כאן רשימה של קמעונאים גדולים, 18 קמעונאים גדולים. עכשיו אני מדברת בתור אזרחית ולא בתור נציגת "חצי חינם". למשל "מעדני מניה", שזה שסתם שם שלקחתי של רשת גדולה שמוכרת לציבור מאוד גדול בישראל – עליה לא חלות אותן הוראות שחלות על יתר הרשתות, על כל המכולות. אנחנו עושים פה הפרדה בין דם לדם, ממש, כאשר אנחנו לא מחילים עליהם את האחריות. 

<היו"ר אלי אלאלוף:>
איציק, בבקשה. 

<איציק שמולי (המחנה הציוני):>
אני רוצה לשאול אתכם משהו ברמה העקרונית, בגלל אותו מדרג שעליו מושתתת החקיקה הזאת. האם יש לכם נתונים לגבי ההתפלגות של המכירות בין הרשתות הגדולות למינימרקטים? למה אני שואל? כי בהתייחס למה שאמרה חברת הכנסת גרמן, אני רוצה להבין את גודל הסיכון. כי אם יש הרבה מאוד מכירות ברשתות הגדולות ולכן אנחנו רוצים ששם תהיה רגולציה או מערכת בקרת איכות כבדה יותר, אני לא רוצה שיהיה מצב שמתברר לנו בסוף שבמינימרקטים יש נתח שוק שאנחנו חושבים שהוא מאוד קטן בעוד שהוא בעצם מאוד גדול. 

<שי פניני:>
כל הקטנים ביחד זה בערך 40%.

<אמיר רשף:>
יש נתונים ואנחנו נביא אותם בפני הוועדה. 

<זמר בלונדהיים:>
צריך גם להגיד שההבחנה בין משווק למשווק גדול באה לידי ביטוי, נדמה לי, בשלושה מקומות בחוק וזהו. רוב הסטנדרטים הם רוחביים ואין הבדל, ורק במקומות ספורים, שנגיע אליהם - - -

<קריאות:>
- - -

<זמר בלונדהיים:>
סליחה, אפשר לא להפריע? באותם מקומות אנחנו נסביר שזה לא סתם שאמרנו "בואו נראה איזה נטל אנחנו יכולים לקבוע על הגדולים", אלא קבענו סטנדרט שנראה הגיוני כדי להבטיח בטיחות ואיכות, ואז אמרנו במסגרת הישיבה הממשלתית, שהייתה גם עם הסוכנות לעסקים קטנים, שבקביעת הסטנדרט הזה אנחנו נהרוג את העסקים הקטנים או נייצר עלות שלא שווה את התועלת שבצדה. בעסקים קטנים, שבהם העלות היא גדולה, כי עכשיו פתאום הוא צריך להעסיק עורך דין או מערך בקרה שאין, החלטנו להוריד. אבל במקומות שבהם גם כך יש את זה, זה אפשרי והעלות שווה את התועלת. 

<אמיר רשף:>
אני אחדד את מה שאמר זמר. ככלל, בחקיקה חדשה שמביאה הממשלה בפני הכנסת אנחנו חושבים על עולם העסקים הקטנים והבינוניים, וזה נושא שעולה בדיונים רבים בוועדת הכלכלה. גם בחוק הזה כבר הטמענו במהלך החשיבה על החקיקה את הנושא הזה. אבל אין פה התפשרות על סטנדרט. קודם כול חשבנו מהו הסטנדרט הנכון כדי לשמור על בטיחות הציבור ובריאות הציבור, ולאחר מכן בדקנו איפה אפשר וצריך לאור נתחי השוק הגדולים של הרשתות הגדולות – שדרך אגב, נמצאות פה סביב השולחנות, בעוד אותן מכולות לא נמצאות פה סביב השולחן – לדרוש יותר. 

<לילך דחוח:>
הם היו בדיונים קודמים. 

<שי פניני:>
מכולת רחמים הביא את איציק שמולי...

<אמיר רשף:>
בואו נשים את הדברים על השולחן: עורכי הדין הנכבדים שיושבים פה בצד השני של השולחן מייצגים את הרשתות הגדולות בשוק המזון בישראל. 

<שי פניני:>
אבל זה לא פשע. 

<היו"ר אלי אלאלוף:>
הדיון הוא לא כלפיך באופן אישי, באמת, מה קורה פה?

<שי פניני:>
אבל גם ברשתות הגדולות - - -

<היו"ר אלי אלאלוף:>
לא קיבלת את רשות הדיבור, אל תענה לי. בקורסים של עורכי הדין כדאי ללמוד גם קצת דרכי נועם. באמת, איזו התנהגות. רז, בבקשה. 

<רז הילמן:>
אני רוצה להתייחס לאמירה של אמיר, שמי שנמצאים פה מייצגים את הרשתות הגדולות. הייתי מאוד שמח אם הרשתות הקטנות היו מגיעות לפה, כי אני חושב שכמה שהדרישות האלה קשות למשווקים הגדולים, למשווקים הקטנים והבינוניים זה קשה שבעתיים, כי הרי רוב הדרישות חלות על כולם. 

<היו"ר אלי אלאלוף:>
רז, אתם בקשר עם הקטנים ועם הגדולים, ואנחנו לא בלמנו אף אחד מלבוא. 

<לילך דחוח:>
נציג שלהם היה כאן. 

<היו"ר אלי אלאלוף:>
ואני גאה שיש לי חברים כמו איציק, וגם אני איש של מכולות קטנות. 

<רז הילמן:>
דווקא אם היו שומעים אותם היו מבינים שמה שקשה לחברות גדולות פשוט לא יקרה עם המשווקים הקטנים. 

<היו"ר אלי אלאלוף:>
אז אמרו לכם מראש שעשו הכול כדי לא לפגוע בקטנים. אין שום סיבה היום לפגוע בהם. ההפך. 

אני רוצה לחזור לקריאת הסעיפים הבאים. 
<לילך דחוח:>
מה לגבי הנוסח של אחסנה או אחזקה?

<נעה בן שבת:>
זמר אמר שהוא יבחן את הנושא.  
קוראת:

	"ייצור, יבוא או מכירת מזון שבו ליקוי העלול לגרום לפגיעה בתקינות המזון ואיכותו 
	30.
	עוסק במזון לא ייצר, ייבא או ימכור מזון שמתקיים לגביו ליקוי מליקויים אלה, במידה העלולה לגרום לפגיעה בתקינות המזון או בטיחותו – 
(1) המזון רקוב או שיש בו רקב;

(2) המזון עבר שינוי לא אופייני של צבע, מרקם, ריח או טעם שלא כחלק מתהליך ייצור המזון המסוים;

(3) המזון הושחת;

(4) נמצא במזון או התווסף בו או באריזתו חומר רעיל או מזיק או דבר אחר שאינו צריך להימצא בו, וכן מזהם, ובכלל זה מזהם ביולוגי או כימי;

(5) חסר בו רכיב או חומר שצריך להימצא בו, כולו או חלקו, והכול בין אם הרכיב או החומר מופיע בהרכב המזון על תווית המזון ובין אם לא.".


בכותרת מדובר רק על מידה העלולה לגרום לפגיעה בתקינות המזון ובטיחותו. זה לא כל הימצאות של רקב, אלא רק אם זה פוגע בתקינות המזון. 
<קריאה:>
איך אפשר לדעת אם חסר רכיב?

<נעה בן שבת:>
פסקה (5) אומרת "חסר בו רכיב או חומר שצריך להימצא בו", ויצרן יכול לדעת ללא ספק - - -

<בועז סיטי:>
והמשווק?

<נעה בן שבת:>
לא, המשווק לא יכול לדעת. 

<היו"ר אלי אלאלוף:>
איציק, בבקשה. 

<איציק שמולי (המחנה הציוני):>
אני רוצה לעשות הבחנה, שחוזרת כחוט השני בדיון, בין סעיפים שצריכים להיות פה לכאלה שלא.  למשל, סעיף 1 צריך להיות פה, כי אם יש רקב במזון, גם המשווק ידע את זה, הוא רואה את זה בעיניים. אבל אם חסר תוסף כלשהו במזון או אם יש חומר רעיל או אם יש בו מזהם ביולוגי או כימי...

<היו"ר אלי אלאלוף:>
שילך למעבדה. 

<איציק שמולי (המחנה הציוני):>
נגיד הוא מקבל 1,000 חבילות של תותים; הוא לא ישלח 1,000 חבילות תותים למעבדה.  

<לילך דחוח:>
אפילו אחת אני לא יכולה לשלוח, לדעתי. 

<איציק שמולי (המחנה הציוני):>
רונן, אתה אמרת משפט שהוא משפט מפתח בדיון: שצריך להיזהר להיזהר שאנחנו לא נשים פה דברים כאלה שבסוף אנשים יגידו לעצמם "אוקיי, נלך פה על שיטת מצליח", כמו למשל המקומות שפתוחים בשבת, שאומרים "נו, אז יבוא פעם בשבת פקח וייתן קנס 500 שקל..."; שזה מצב שבו העירייה מבסוטה, הממשלה מבסוטה, התושבים מבסוטים, כולם מבסוטים – אבל החוק לא מתקיים. במקרה הזה, לשמחתי. 
עכשיו, אני הולך אתכם. במקום שבו נראה למשווק בעין שהמזון הוא מקולקל או שיש בו משהו פגום, והמזון יימצא על המדף – אם אתם רוצים להעניש אותו ב-100 שקל, אני אתכם, ומבחינתי אפילו תענישו אותו ב-250 שקל. אבל אם אתם מצפים ממנו לדעת אילו רכיבים חסרים או אילו רכיבים ביולוגיים קיימים – לדעתי הוא לא עבר את ההכשרה הזאת. 

<אלי גורדון:>
אני רוצה שנבין למה נועד סימן ב'. סימן ב', שאנחנו מקריאים ממנו כרגע סעיפים פרטניים, מתייחס לעקרונות של כל שרשרת אספקת המזון, מהיצרן/יבואן ועד המשווק. הוא בא לידי ביטוי אחר כך בכל מיני הוראות לעניין ייצור מזון, יבוא מזון, שיווק מזון, כהוראות אופרטיביות. בנוסף, הזכרנו במהלך הדיון יותר מפעם אחת שיש לו אחר כך הוראות נוספות מבחינת העיצומים הכספיים. רבותיי, אנחנו מפספסים פה כמה נקודות על הדרך, בין היתר כי עוד לא קראנו את הכול ואנחנו רק מתייחסים לסעיף ההתחלתי. אתם צריכים להבין שברגע שמנהל שירות המזון יכריז שמוצר עלול לפגוע בבריאות אדם או איננו ראוי למאכל אדם וירצה לגרום להורדת מוצר מדרכי השיווק, ההוראה הזאת צריכה להיות רוחבית וצריך להיות לו עוגן - - -

<יעל גרמן (יש עתיד):>
אז תכתוב. "לא ישווק דבר - - -

<אלי גורדון:>
זה כתוב. 

<לילך דחוח:>
לא, זה לא כתוב בסעיף. 

<אלי גורדון:>
אחת הנקודות היא שאנחנו מקדימים קצת את המאוחר - - -

<היו"ר אלי אלאלוף:>
טוב, אם זה לא כתוב, אז זה יהיה כתוב. אני מציע שנמשיך. 

<אלי גורדון:>
שנייה, אני רוצה לציין עוד נקודה, כי אנחנו חוזרים על זה פעם אחרי פעם. 

<היו"ר אלי אלאלוף:>
לא, אבל אם זה לא עלה בשאלה האחרונה - - -

<אלי גורדון:>
אבל זה מתחבר בסופו של דבר - - -

<היו"ר אלי אלאלוף:>
לא, אל תקדים לנו. 

<אלי גורדון:>
אני רק רוצה לומר שיש לנו עוד שעתיים דיון אתם, ונבין איפה המצוקה. 

<רוית ארבל:>
אני רוצה להתייחס לסעיף קטן (4). אנחנו מבקשים שבסיפא יהיה סייג בדומה לסעיף 29(3): "מן הסוגים כמפורט בתוספת הראשונה אלא אם הותר הדבר בתקנות".

<היו"ר אלי אלאלוף:>
את תהיי בישיבה הקרובה ביניכם?

<רוית ארבל:>
אנחנו מנהלים את זה עכשיו - - -

<נעה בן שבת:>
אבל מזהם הוא לא לפי רשימה.   
<שרון גוטמן:>
צריך להבחין בין סעיף 30 לסעיף 29. הרישא של 30 מחייבת גם ידיעה שהפגם הזה עלול לגרום לפגיעה בתקינות המזון או בטיחותו. זאת אומרת, לא מספיק שהמזהם או החֶסֶר הזה נמצאים שם, צריך גם שהם יהיו באופן שפוגע בבטיחות. ולכן יש הפרדה בין 29 ל-30. עכשיו, הרעיון בפסקה (4), להבדיל מסעיף 29, הוא שאין איזו רשימה... יש חומרי הדברה שכרגע לא כלולים בתקנות שאריות חומרי הדברה, כי הם חדשים, כי יש כל מיני התפתחויות בענף הזה; ולכך נועד סעיף 30. ולכן נדרש גם השלייקעס של פגיעה בבטיחות והתקינות. 
<שי פניני:>
שלייקעס של שנתיים מאסר. 

<איציק שמולי (המחנה הציוני):>
אלי ושרון, אם הסעיף הזה הוא סעיף פתיחה, סעיף הצהרה – זה משהו אחד, ויכול להיות שמקומו לא צריך להיות פה אלא קצת יותר - - -

<לילך דחוח:>
לא, זה סעיף אופרטיבי לגמרי. 

<שי פניני:>
עד שנתיים מאסר. 

<איציק שמולי (המחנה הציוני):>
רגע, לשם אני הולך. אני מדפדף לעמוד 1494, לסעיף העונשין, שבו רשום במפורש שסעיף 30 הוא לא סתם סעיף פתיחה, זה סעיף שבגינו אפשר לחטוף ענישה של שנתיים מאסר או כפל קנס. כלומר, זה סעיף אופרטיבי. 

<שרון גוטמן:>
נכון, לא אמרנו שלא. 

<אלי גורדון:>
לא אמרתי שהוא סעיף הצהרתי, אמרתי שהוא עקרוני. 

<איציק שמולי (המחנה הציוני):>
אלי, מה זה "עקרוני"? אפשר לחטוף עליו שנתיים מאסר. 

<לילך דחוח:>
ותביעות ייצוגיות וקנסות. 

<אלי גורדון:>
השאלה מי. האם המשווק חוטף, או - - -

<לילך דחוח:>
כן, המשווק. 

<קריאות:>
- - -

<היו"ר אלי אלאלוף:>
רגע. אלי, השאלה של איציק ברורה. יש תשובה?

<שרון גוטמן:>
לגבי המשווק, אנחנו נבדוק את האחריות של המשווק בנקודות שהועלו בפרק הזה. אבל לגבי - - -

<היו"ר אלי אלאלוף:>
אני חושב שזה כל כך הגיוני מה שנאמר פה כרגע, ואין שום סיבה לבדוק, אלא לקבוע. 

<שרון גוטמן:>
כדי להציע אנחנו צריכים לבחון את זה. 

<קריאה:>
יש אתם ישיבה היום. 

<היו"ר אלי אלאלוף:>
אבל אני מבקש שתתחילו להתרגל להחליט בישיבה פה. 

<זמר בלונדהיים:>
הסיבה שאנחנו צריכים לבדוק היא שיש דברים שכן הגיוני להטיל על המשווק, ויש אחרים שקצת פחות. 

<לילך דחוח:>
אבל לא סעיפים (4) ו-(5).

<איציק שמולי (המחנה הציוני):>
במקומות שבהם צריך להעניש את המשווקים – צריך להעניש אותם. חד וחלק. אבל - - -

<זמר בלונדהיים:>
אני מביו, אני לא - - -
<שי פניני:>
אתם עושים פיליבסטר לעצמכם עם כל ההוראות האלה. לא צריך לבדוק מצב שבו מכניסים בן אדם שנתיים לכלא על זה שהוא לא יודע. 

<זמר בלונדהיים:>
לא ברור לי למה כשנציגי ממשלה אומרים על שאלה כלשהי שהם יבחנו אותה, אז מישהו מעיר לנו שאנחנו עושים להם דווקא. 
<היו"ר אלי אלאלוף:>
אדוני, אני מצטער על ההתנהגות שלך.

<שי פניני:>
אני מתנצל. 

<היו"ר אלי אלאלוף:>
בהערה הבאה אתה קם לבד. אל תחייב אותי להוציא אותך מפה. 

<רוית ארבל:>
אדוני, אמנם מרבית הדיון דן באחריות ממשלתית - - -

<היו"ר אלי אלאלוף:>
לא, לא, החבר שלך גרם לי לשכוח שנתתי את רשות הדיבור לחברת הכנסת. 

<יעל גרמן (יש עתיד):>
אני מבקשת להציע פתרון. אני מסכימה לחלוטין עם הערתו של איציק שמולי, סעיף (1) הגיוני, סעיף (2) הגיוני, וגם (3), אבל במקום (4) ו-(5) צריך להיות סעיף כללי שאומר "לא ייצר, ייבא או ימכור מוצר שהוכרז עליו או שהתגלה שאינו ראוי למאכל", ובזה אתה מכניס את הכול. 

<קריאות:>
מעולה. 

<זמר בלונדהיים:>
אבל אז צריך להכריז אופרטיבית. 

<נופר טל:>
בוודאי. אחרת איך אני אדע.  

<לילך דחוח:>
אתם פשוט לא רוצים לעשות שום דבר בעצמכם. 

<נופר טל:>
המדינה מפריטה את שירותי הבריאות, זו הכותרת. 

<רונן רגב כביר:>
לא, הבעיה היא שזה מסיר אחריות - - -

<לילך דחוח:>
זה לא מסיר שום אחריות. 

<היו"ר אלי אלאלוף:>
ההצעה של יעל עומדת, ואני מבקש שתבדקו אותה עד לישיבה הבאה. 

זהו, אין לי יותר זמן. נעה, אני מבקש שתסכמי. 

<נעה בן שבת:>
יש פה הרבה דברים לבחון. בסעיף הזה דיברו על העבירות הפליליות. יש עבירה פלילית על כל רכיבי הסעיף, ויש עיצומים כספיים על פסקאות (1), (3), (4) ו-(5), ועל פסקה (2) אין עיצום כספי. 

<נופר טל:>
אני רוצה שגם לעניין (1) ו-(2) - - -

<היו"ר אלי אלאלוף:>
לא קיבלת את רשות הדיבור. תתאפקי. 

<נעה בן שבת:>
אדוני, בסך הכול, ביקשו לבחון את הנושא של אחריות המשווק לגבי פגמים מסוימים במוצר שהוא לא יכול לדעת עליהם או לא יודע עליהם. 

<היו"ר אלי אלאלוף:>
אז אני מציע שעל כל הסעיף הזה תדונו מחדש מיד אחרי הישיבה הזאת, ולאור ההערות שהיו בדיון הזה - - -

<דפנה שלו קורנבליט:>
איפה הישיבה הזאת, שתהיה בלעדינו - - -
<זמר בלונדהיים:>
אנחנו נשמח שתהיו. 

<היו"ר אלי אלאלוף:>
אין לי התנגדות. אתם יכולים לעלות לחדר הוועדה שלנו, לשבת ולהשלים. 

אני מודה לכולכם. 

<הישיבה ננעלה בשעה 13:00.>

